
              Iubiţii mei enoriaşi, prieteni şi susţinători ai parohiei de aproape şi de departe! 
              Cu ajutorul lui Dumnezeu, am ajuns să gustăm bucuria Sfintelor Sărbători ale 
Crăciunului şi anul acesta. Să-I mulţumim pentru darul de mare preţ, pe care ni l-a dat, având 
posibilitatea, iată, fiecare dintre noi, să mai adăugăm încă un an în cununa vieţii noastre. Dacă ne 
gândim că mulţi dintre noi, care, poate, erau mai voinici, mai robuşti trupeşte şi sufleteşte decât 
noi, au plecat între timp pe drumul cel fără de întoarcere al veşniciei, putem înţelege cât de 
preţios este darul acesta, ce ni s-a făcut nouă. Tocmai de aceea, să încercăm şi noi, fiecare, să ne 
transformăm, dacă nu într-un hotel de lux, ori o casă de om bogat, măcar într-un staul, în care, în 
ieslea săracă a credinţei sufletului nostru, să-L rugăm pe Hristos să se nască iarăşi. Să ne gândim 
în aceste zile, după vorba colindului, că, poate, a străbătut  drumurile, străzile şi potecile, bătând 
din poartă în poartă şi din uşă în uşă, dar nimeni nu I-a deschis. Fiecare era ocupat cu multe şi de 
toate; peste tot era zarvă, cântece, jocuri, strigăte, plânsete, chiuituri şi alte cele, aşa că şoapta 
Lui, prin care cerea găzduire, nu s-a auzit. Să-L rugăm noi, fie că suntem tineri, fie bătrâni, 
sănătoşi, ori bolnavi, cu familii numeroase, ori părăsiţi de toţi pe lume, să-L rugăm, zic, să intre 
şi să rămână la noi cât mai mult. Poate staulul nostru este mai mic, mai întunecos, mai sărac, mai 
rece, dar, dacă va veni El, greul nu va mai fi greu, tristeţea se va transforma în bucurie, 
singurătatea va rămâne o amintire, durerea va deveni suportabilă, iar noi vom căpăta un reazim, 
un liman, o ţintă şi un rost pe marea acestei vieţi atât de învolburată şi de nesigură. 
              Folosesc acest plăcut prilej, dragii mei, să vă urez din tot sufletul,  ca să petreceţi 
Sfintele Sărbători ale Crăciunului în mijlocul celor dragi ai Dumneavoastră, cu bucurie, cu 
sănătate, cu speranţe de mai bine, cu dorinţa firească şi creştinească de a vă apropia mai mult de 
Dumnezeu! La mulţi şi fericiţi ani! 
* 
              Congresul Spiritualităţii Românilor de Pretutindeni(continuare din numărul trecut): 
II. Delegaţia românilor din Serbia a prezentat situaţia dramatică pentru românii din această ţară. 
Pentru a nu întruni numărul necesar ca să intre în Parlament, comunitatea a fost divizată: unii au 
fost recunoscuţi ca români, iar alţii ca vlahi. Ion Cismaş cerea Bisericii Ortodoxe Române să 
intervină pe lângă Biserica Ortodoxă Sârbă, ca să oprească persecuţia preoţilor români, iar 
statului român şi tuturor instituţiilor să facă apeluri pentru a se anula pedeapsa penală a preotului 
din Malainiţa, care a construit biserică în curtea casei sale şi slujeşte în ea în limba română; III. 
Bucovina: Poetul Vasile Tărâţeanu a criticat  modalitatea alegerii membrilor Parlamentului 
Ucrainean, fiindcă se pun piedici serioase în  calea liderilor români de acolo. Sublinia pericolul 
micşorării numărului de şcoli româneşti din Bucovina. Au fost anul trecut 87 de şcoli româneşti, 
acum sunt 78. Procesul de deznaţionalizare continuă cu insistenţă din ce în ce mai mare. Cărţile 
trimise de România şcolilor româneşti din Bucovina sunt cenzurate de către autorităţi şi cele mai 
multe nu ajung la destinaţie, ci la topire. Profesorii sunt anchetaţi dacă îndrăznesc să prezinte 
copiilor o carte românească fără ştirea şi aprobarea autorităţilor. Este foarte necesar să se 
înfiinţeze la Bucureşti un Minister al Românilor din Afară; IV. Bulgaria: A vorbit Igor 
Gheorghev.  Situaţia comunităţii româneşti din această ţară este foarte dramatică. Sunt 98 sate 
româneşti, care nu au şcoli în limba română. În biserici nu se vorbeşte româneşte, ci numai 

bulgăreşte. Statul bulgar nu ajută cu nimic etnia românească, ci desfăşoară o susţinută campanie 
de deznaţionalizare. Românii care încearcă să ceară drepturi pentru români sunt anchetaţi, 
arestaţi şi întemniţaţi. Ca noutate în peisajul cultural bulgăresc este faptul că în ultimul an au 
apărut 9 şcoli româneşti particulare, care funcţionează în case particulare, neavând locaţii 
speciale. Tot ca noutate îmbucurătoare este şi faptul că de doi ani Biserica Ortodoxă Bulgară a 
permis preoţilor, ca la slujbele particulare (parastase, înmormântări, sfinţiri de case etc.) să se 
poată sluji şi în româneşte; V. S.U.A.:  Nicolae Popa  a afirmat că românii din această ţară au 
posibilitatea să ajute mult la reunificarea României cu Basarabia şi Bucovina prin memorii şi 
manifestări la O.N.U. şi Congresul American, dar au nevoie de mai multe locuri în parlamentul 
românesc de la Bucureşti, fiindcă aceasta le-ar mări prestanţa în relaţiile cu oamenii politici şi cu 
instituţiile americane; VI. Rusia:  Academicianul Eugen Grebenicov, român de origine, 
căsătorit la Moscova, a afirmat că în capitala rusească sunt 10.000 de români, iar în toată Rusia 
peste 1.500.000. Ar fi mare nevoie de educaţie pentru copii în limba română, mai ales de un liceu 
în română. Nu au biserică românească, ci numai un preot, care slujeşte pe unde poate în bisericile 
ruseşti moscovite. Ar fi nevoie de bani pentru cumpărarea unui teren şi construcţia unei biserici 
româneşti(continuare în numărul viitor);  
* 
    Memoriul lui Gheorghe Duncea(continuare din numărul trecut): ,,Îndată am început să 
întocmim cete de haiduci prin aceste locuri şi am luat hotărârea de-a-mpreună cu Slugerul 
Teodor, ca să facem şi o mică cârciumă în hotarul satului Balta, în drumul ce duce la Cerneţi şi 
drumul ce vine de la Baia de Aramă. Şi am numit ca vânzător la această cârciumă pe Petre al 
Preutesii zis Bălteanu, omul de încredere al nostru. Această cârciumă a fost făcută cu scopul de 
a aproviziona cetele de haiduci cu mâncare şi îmbrăcăminte şi de a descoperi orice secret, care 
venea de la Cerneţi sau Ada-Kaleh contra lui Teodor, sau a cetelor de haiduci. Tot la această 
cârciumă luau ei, haiducii, informaţiuni, când veneau sau treceau dijmarii greci după încasări 
de biruri şi le ţineau calea de-i omorau şi le luau banii, pe care îi lăsau la cârciumă. -
Cetele de haiduci erau întocmite din ţărani români, clăcaşi de pe moşiile boiereşti de la câmp. Îi 
luam din târgul Cerneţilor şi îi aduceam aici, la munte şi îi întocmeam în grupuri de câte 15 sau 
20 şi îi aşezam în ascunzişurile de pe lângă graniţă, de unde puteau să dea lovituri în Banat, 
Transilvania şi la noi dincoace. Aceste ascunzişuri erau: primul în pădurea din muntele 
Camăna. Acesta era sub îngrijirea preotului Nicolae Macu. Al doilea era în Ţăsna şi [grupul] 
locuia în peştera Scărişoara,  la poalele muntelui Ineleţu-Mare. Aceştia erau în număr de 140; 
erau sprijiniţi pe la toate trecătorile care duceau în Banat, (la) Ruşava(Orşova), Ada-Kaleh, 
Baia de Aramă. Şi erau sub îngrijirea mea. Iar al treilea ascunziş al haiducilor panduri era la 
Vârfu lui Stan, deasupra satului Isverna. Erau la număr 89, care era(u) tot sub îngrijirea mea. 
Ei aveau fiecare comandirul lor, însă eu aveam numai grijă de ei cu mâncare, îmbrăcăminte şi 
le dam tot felul de ştiri şi eram obligaţi de Slugerul Teodor să avem grijă de ei, să nu cadă 
vreunul prins, fiind răspunzători. Şi trebuia ca noi să fim cu ochii în patru, să descoperim orice 
complot pus la cale asupra lor. Aceste cete de panduri jefuiau în stânga şi în dreapta, omorau 
dijmarii greci, turci, dregătorii de toată mâna (şi) le luau banii. (Jefuiau) şi pe ciocoii români, 
care şedeau mână în mână cu grecii, fără nici-o frică de nimeni, din pricina ginerelui meu, 
căpitanul Bosoancă, care era căpitan de poteraşi al otcârmuirii pe lângă taftul(comandamentul) 
plaiului Cloşani. Când venea ordin de la isprăvnicat la taft la Baia de Aramă, ca să formeze 
poterile şi să pornească după ei să-i prindă, atunci căpitanul Bosoancă îmi da mie de ştire şi eu 
anunţam cetele de panduri să se ascundă până trecea potera. Aceşti panduri erau de o credinţă 
nemaipomenită.  Ei erau juraţi, că nu lucrează decât pentru prea bunul şi înţeleptul Sluger 

Teodor. Toţi banii pe care îi luau din jafuri îi depuneau la mine şi la preotul Nicolae Macu şi la 
cârciuma făcută de Teodor. 
      La aceste cete se mai adăugau şi cei 500 de panduri sârbi aduşi de Slugerul Teodor din 
Serbia, care făcut-au răscoală la anul 1806 contra turcilor, sub comanda lui Karagheorghievici, 
care era bun prieten al Slugerului Teodor. Toate aceste cete de panduri se întocmeau primăvara 
şi se despărţeau toamna, fiecare prin satele lor. Iar când venea primăvara, fiecare pleca din sat 
cu motivul că pleacă după lucru prin satele de la munte. De la despărţirea de toamnă lăsau 
vorbă unde să se întâlnească. Ei se întâlneau în anumite târguri. Aceste târguri de întâlnire erau 
pentru pandurii sârbi Carotin, la Verciorova şi la Ruşava(Orşova), iar pentru ai noştri la 
Cerneţi, Baia de Aramă, Strehaia. Se întâlneau şi fără să se cunoască. Se cunoşteau pe un 
anumit semn între ei, căci care era pandur purta o floare ce-nflorea primăvara, o iglice sau 
altceva, la al doilea nasture de la epângea(haină, tunică). Şi pe acest semn se cunoşteau şi se-
mpreunau acolo în târg şi plecau la munte. De primăvara şi până toamna era plin muntele de 
panduri, de la Verciorova până la Tismana. Din aceşti oameni şi-a întocmit Slugerul Teodor 
armata lui pentru răzmeriţă(continuare în numărul viitor). 
* 
                  A intrat în tradiţia parohiei noastre ca la Crăciun şi la Paşti să citim în biserică 
Pastorala ierarhului nostru. In cei  peste 30 de ani de preoţie în această parohie, niciodată nu a 
lipsit pastorala ierarhului. Doar anul acesta….  Vineri, 19 decembrie, la ora 15, am dat telefon la 
protoierie, dar pastoralele  încă nu sosiseră. A doua zi, preotul Dvs. a început colindul cu 
Crăciunul. Ştie şi Prea Sfinţitul Episcop Nicodim, care a fost cu ani în urmă preot de parohie, 
cât de importantă este această vizită pastorală şi cât se supără enoriaşii la care nu ajunge preotul. 
Ştie şi Prea Sfinţia Sa, că preotul care vrea să facă pastoraţie, ci nu figuraţie, are cea mai grea 
perioadă din timpul anului în perioada Sărbătorilor de iarnă. Şi totuşi!.. Am  făcut cum am putut 
şi miercuri, 24 decembrie, la ora 12, am ajuns la protoierie. Acolo, însă,  nu era nimeni! Noroc că 
bătrânul ierarh transilvan, Înalt Prea Sfinţitul Mitropolit Bartolomeu Anania al Clujului, deşi 
are 86 ani, nu a uitat nici anul acesta şi, ca în fiecare an, a trimis la Bârda, cu aproape două 
săptămâni înainte de Crăciun, o pastorală, un calendar şi o felicitare, aşa că am putut să citim şi 
de data aceasta o pastorală. Rugăm pe Prea Sfinţitul Episcop Nicodim, dacă întâmpină greutăţi 
cu tipărirea, pe viitor să apeleze cu încredere la serviciile parohiei noastre. Îl asigurăm că putem 
să-i publicăm, în cele mai bune condiţii grafice, orice pastorală, chiar şi cu cinci ani înainte de 
evenimentul la care se referă. Ar fi regretabil să se mai întâmple să nu avem pastorala  şi la alte 
mari Sărbători creştineşti! 
* 
               Doamna Prof. Univ. Dr. Senator Ecaterina Andronescu, fiică a comunei noastre, 
este din nou ministru al Învăţământului. Are în faţă o situaţie grea şi probleme dificile, dar să 
sperăm că va reuşi să le rezolve cu bine pe toate. Dumnezeu să-i ajute! 
* 
              O serie de credincioşi din afara parohiei, fii ai parohiei, cititori ai publicaţiilor parohiei 
noastre, sau, pur şi simplu, oameni de bine, ne-au  trimis ajutoare băneşti în perioada 1 dec.2007-
30 nov. 2008, dintre care  menţionăm pe cele mai mari:  
               A. Fii ai parohiei plecaţi definitiv sau temporar din parohie: I. Ionaşcu 
Marian(Londra-Anglia): 2790(fântâna); II. Omir Lucreţia(Bucureşti): 1250 lei; Căprioru 
Florin(Italia): 370 lei; III. Fleck Maria(Germania) şi Căprioru Marius-Emanoil(Italia): câte 
35o lei; IV. Motreanu Petre(Franţa, Anglia): 232 lei; V. Col. Ploştinaru Vasile(Caransebeş), 
Prof. Univ. Dr. Ion Popescu (Bucureşti), Prof. Univ. Dr. Georgeta Ionaşcu(Bucureşti), Ing. 

Gheorghe Trocan (Bucureşti), Dr. Rusu Maria(Tr. Severin), Ile Teodor(Sânicolaul Mic-AR): 
câte 200 lei; VI. Ing. Aurica Zauleţ(Tr. Severin), Luca Atena(Tr. Severin): 150 lei; VII. 
Cioabă Dumitru(Germania): 130 lei; VIII. Boroancă Petrişor(Tr. Severin): 122 lei; IX. Pau 
Claudiu(Italia): 112 lei; X. Şuican Lulu(Ardeal), Lupşa Claudiu(Italia), Căprioru 
Viorel(Italia), Ing. Teşilă Doina(Tr. Severin), Prof. Virgil Sfetcu  (Bucureşti), Coman I. 
Dumitru(Italia), Dr. Rusu Narcisa(Tr. Severin), Prof. Erina Vasilian(Tr. Severin), Avoc. 
Alexandru Luca (Tr. Severin), Avoc. Vasile Chirilă (Bucureşti),  Mema Irinel(Tr. Severin), 
Popescu Angela-Loredana(Tr. Severin), Burtea Elena(Tr. Severin) : câte 100 lei; XI. Taki 
Camelia(Germania): 70 lei; XII. Stan Camelia(Austria): 60 lei; XIII. Rolea Ileana(Tr. 
Severin), Bobiţ Marian(Italia), Bazavan Simona(S.U.A.), Micşoniu Nicolae(Tr. Severin), 
Michescu Maria(Tr. Severin), Cioloca Iosif(Timişoara), Dragomir Mihai(Baia de Aramă), 
Dragomir Ion(Tr. Severin), Ciobanu Oprea(Craiova), Pera Maria(Tr. Severin), Dragomir 
Iuliana(Baia de Aramă), Pera Valeriu(Tr. Severin), Luca Florin(Tr. Severin), : câte 50 lei;   
                   B. Persoane străine de parohie:  I. Dr. Artur Silvestri şi Prof. Mariana Brăescu 
(Bucureşti): 6500 lei(camera video+cărţi+bani); II. Pr. Dr. Gheorghe Vasilescu(Italia): 462 lei; 
III. Prof. Vulcan Ion(Bucureşti): 405 lei; IV. Dr. Monica Petruţiu(Orăştie-HD): 380 lei; V. 
Crăciunescu Valeria(C-lung-Moldovenesc-SV): 350 lei; VI. Grigore Maerean(Lainici), 
Mândrilă Radu(C-lung-Moldov.-SV):  câte 300 lei; VII. Anghel Eugenia(Timişoara), Ing. 
Caragioiu Melania(Canada): câte 200 lei; VIII. Iordache Maria(Bucureşti): 190 lei; IX. Prot. 
Dr. Dură Ioan(Belgia): 164 lei; X. Avoc. Marinescu Marioara Lucica(Craiova): 155 lei; XI. 
Avoc. Cârţână Tudora(Craiova): 153 lei; XII. Steluţa Manolache(Bucureşti), Gurbet 
Ioana(Obrejiţa-VN): câte 150 lei; XIII. Bucur Emilia(Bucureşti), Bogdan Soare(Bucureşti): 
140 lei; XIV. Pr. Toderiţă Rusu(Bucureşti), Papa Camelia(Tr. Severin): câte 130 lei; XV. 
Mera Eugen(Ibăneşti-MS): 123 lei; XVI. Bucur Maria(Mediaş-SB):115 lei; XVII. Florin 
Szabo(Olanda): 111 lei; XVIII. Pr. State Nicolae(Rm. Vâlcea), Băluţă Nicuşor (Bucureşti), 
Mătuş Natalia(Timişoara), Troncotă Grigore(Tr. Severin): câte 100 lei; XIX. Dan 
Mocănescu(Ploieşti): 80 lei; XX. Munteanu Camil(Int. Buzăului-CV): 75 lei; XXI. Morjan 
Fevronia(Craiova), Solomon Victoria (Solca-NT):70 lei; XXII. Leonte Daniela(Buzău), 
Carmen Ilinca(Tr. Severin): câte 60 lei; XXIII. Mitroi Viorica(Bucureşti), Sârbu Ion(Izvorul 
Bârzii), Lăpădat Gheorghe (Halânga), Tănăsoiu Marinel(Tr. Severin), Ciobanu Nicolae(Tr. 
Severin): câte 50 lei. Tuturor acestora, cât şi celor care au achitat mai puţin şi pe care nu-i putem 
menţiona din  lipsă de spaţiu, le mulţumim cordial şi rugăm pe Bunul Dumnezeu să le 
răsplătească tot ajutorul pe care ni l-au dat! Datorită dumnealor am putut să supravieţuim ca 
instituţie şi să realizăm o fărâmă de bine în plan religios, social şi cultural. 
* 
              Ca urmare a hotărârii Consiliului Parohial al parohiei noastre luată în  şedinţa din 14 
dec., am trimis ajutoare de Crăciun câtorva persoane cu situaţie deosebită, astfel: Popescu 
Elena, Oproiu Dumitru(pentru fiică), Badea Leontina(pentru nepot), Cojocaru Maria, 
Căprioru Ion, Ştefu Constantin(pentru copil), toţi din Malovăţ, Stănciulescu Ion(pentru copil) 
şi Mihăilescu Ana din  Bârda, câte 50 lei, iar Luca Domnica din Bârda, căreia anul acesta i-a 
murit vaca, iar anul trecut i-a murit copilul şi i-a ars casa:  100 lei. 
* 
              Parohia noastră a publicat cartea preotului Dvs., Scrisoare pastorală, vol.III(430 pag.). 
Cartea cuprinde numerele 81-120 din ,,Scrisoare pastorală”. Fiecare destinatar al ,,Scrisorii 
pastorale”, citindu-o, se simte că face parte dintr-o comunitate, dintr-o parohie, ci că nu este 
singur. Fiecare cunoaşte astfel ceea ce se lucrează în cadrul parohiei, poate să judece, să 

aprecieze, să-şi spună opinia. La urma-urmei, întreaga activitate se desfăşoară şi datorită obolului 
pe care l-a dat el în vistieria parohiei şi tocmai de aceea are dreptul şi pretenţia firească de a 
cunoaşte ce se face cu acea contribuţie a sa. Se scot în evidenţă faptele bune ale unora puse în 
slujba lui Dumnezeu, a Bisericii şi a semenului, se critică faptele rele ale altora certaţi cu morala 
şi cu legile, se dau anumite îndrumări absolut necesare faţă de unele realităţi  apărute la nivel de 
parohie, de comună şi chiar mai mult. Prin materialele de acest fel, publicaţia noastră şi, în cazul 
de faţă, cartea, devine o adevărată cronică a unei parohii, a unei localităţi, dar şi un adevărat 
manual de Pastorală, în care, cu obiectivitate  şi transparenţă, se scot în evidenţă ,,secretele”,  
care au contribuit la realizarea unei parohii prospere  în lumea de azi atât de debusolată şi 
secularizată. 
* 
              „Scrisoare pastorală”, nr. 145 a fost publicata în revista  ,,Agero” din Stuttgard 
(Germania), 2008, 50, 30 nov.( http://www.agero-stuttgart.de). Domnul Mihai Maghiaru din 
Sydney(Australia), ne-a cerut, de asemenea, permisiunea să publice în revista ,,Buletin 
informativ”. De asemenea, Domnul Dan Lupescu, redactorul şef al revistei ,,Lamura” din 
Craiova, ne cere acordul de a selecta articole din ,,Scrisoare pastorală” pentru revista sa. De 
acord! 
* 
              Prea Sfinţitul episcop-vicar patriarhal Vicenţiu Ploieşteanu a cerut preotului Dvs. 
să-i trimită cărţi publicate de către parohia noastră pentru dânsul personal şi pentru Biblioteca 
Sfântului Sinod. În 1976  au fost amândoi ucenici ai regretatului  episcop pe atunci Nestor 
Vornicescu, numai că unuia i-a cântat cucul şi altuia cioara şi de atunci drumurile lor s-au 
despărţit. Asta-i viaţa cu ciudăţeniile ei! 
* 
              Cu prilejul Crăciunului, am spovedit şi împărtăşit în Malovăţ şi Bârda un număr de 104 
enoriaşi. 
* 
               La 25 Dec. Am oficiat înmormântarea lui Luca D. Ion(90 ani) şi a lui Anghel Ion(60 
ani), amândoi din Bârda. Dumnezeu să-i ierte! 
* 
                În luna ianuarie avem următorul program: 1 Ian.(pomeniri dimineaţa la Bârda, slujbă 
la Malovăţ); 2 Ian.(colindul cu Botezul în Bârda); 3 Ian.(colindul cu Botezul în Malovăţ); 4 
Ian.(Bârda); 5 Ian.(colindul cu Botezul în Malovăţ); 6 Ian.(slujbă la Bârda şi Malovăţ); 7 Ian. 
(sluşbă la Bârda, pomeniri la Malovăţ la ora 12); 10 Ian.(Malovăţ-Bârda); 11 Ian. (Malovăţ); 16 
Ian. (pomeniri la ora 8 la Malovăţ); 17 Ian.(Malovăţ-Bârda); 18 Ian.(Bârda); 24 Ian.(Malovăţ-
Bârda); 25 Ian.(Malovăţ); 31 Ian.(Malovăţ-Bârda). În restul timpului, la orice oră din zi sau 
noapte, preotul poate fi găsit la biserică, acasă, sau la telefon 0724.99.80.86. Poate fi contactat şi 
pe e-mail la adresa: stanciulescubarda@gmail.com. 
* 
              Atenţie! De la 1 Ianuarie se scumpesc lumânările. Costul va fi de  40 lei/Kg. Cele mici 
vor costa 0,40 lei, cele mijlocii 1,20 lei, iar cele mari 2,40 lei. Mai avem câteva pachete la 
preţul vechi. Grăbiţi-vă să vă luaţi, chiar şi pe datorie, fiindcă lumânările sunt necesare în 
casă. 
* 
              La mulţi ani, cu sănătate, bucurii şi împliniri binecuvântate pe toate planurile! 
                                                                                        Pr. Al. Stănciulescu-Bârda 

 Scrisoare pastorală 
Foaie periodică, gratuită a Parohiei Malovăţ-Mehedinţi 
Anul VII(2009), nr. 149(1 –15 Ianuarie) 
 
              Dragii mei enoriaşi! La mulţi ani!  Sănătate, bucurii, belşug şi bunăstare să fie în casa şi 
în viaţa Dumneavoastră!  Fericirea să poposească  în sufletul fiecăruia!  
              Prin voia lui Dumnezeu, iată că am păşit şi în anul 2009! Îi mulţumim pentru tot şi 
pentru toate, căci fără El suntem praf şi pulbere. Atât cât vrea El mai fiinţăm pe acest pământ, ne 
mai bucurăm de fiecare zi ce ne-o dăruieşte, de fiecare anotimp, de fiecare clipă fericită, pe care 
mai avem prilejul s-o trăim! 
              Vă mulţumim cordial tuturor pentru tot sprijinul ce ni l-aţi dat în cursul anului 2008! Vă 
mulţumim tuturor celor care ne-aţi primit cu colindul, atât la Crăciun, cât şi la Bobotează, după 
datina străbună, ca nişte adevărate  familii de creştini! Vă mulţumim cordial pentru darul ce ni l-
aţi făcut, fiecare după voia şi posibilităţile ce le-a avut, dar mai ales pentru bunăvoinţa 
creştinească şi românească. Să dea Dumnezeu să vă  găsim pe toţi sănătoşi şi cu voie bună mulţi 
ani de aici înainte! 
                                                                * 
              La cumpănă de ani, se cuvine să facem un scurt bilanţ fiecare dintre noi cu privire la 
viaţa noastră, la familiile noastre, la speranţele ce le avem de viitor. Dacă n-ar mai fi sărbătorile 
şi rânduielile acestea ale anotimpurilor, viaţa ar fi ca o lungă călătorie fără popas. Aşadar, să ne 
oprim un pic în lungul drum al trecerii noastre prin lume şi să ne facem un examen de conştiinţă 
fiecare. Să ne imaginăm că derulăm filmul vieţii noastre de până acum, cu toate ale sale bune şi 
rele. Să ne imaginăm, de asemenea, că la acest film ar privi şi Dumnezeu. Ia gândiţi-vă, aţi găsi 
vreo scenă în acel film de care să vă fie frică, ori să vă roşească obrazul la gândul că va vedea-o  
Cel de Sus?  Sau chiar şi numai ceilalţi semeni ai Dumneavoastră! E o grea încercare. Căutaţi, de 
asemenea, să socotiţi dacă aţi făcut tot ce a depins de Dumneavoastră ca propria familie să 
dureze, ca soţul, soţia, copiii, părinţii, socrii, cumnaţii  Dumneavoastră să aibă o rază de fericire, 
când s-au aflat în preajma Dumneavoastră, când aţi vorbit, când aţi muncit împreună. Vedeţi 
dacă aţi făcut vreo fărâmă de bine cuiva, dacă v-aţi făcut întotdeauna rugăciunea, dacă sunteţi 
împăcaţi cu Dumneavoastră înşivă, cu cei din jur şi, mai ales, cu Dumnezeu. Încercaţi să vă 
imaginaţi că în clipa următoare aţi fi chemaţi înaintea lui Dumnezeu, că v-ar sosi ceasul cel din 
urmă. Aveţi, oare, bagajul făcut? Sunteţi, într-adevăr, pregătiţi de marea călătorie?  Aveţi 
suficiente argumente ca să vă apăraţi la dreapta judecată pentru faptele săvârşite în această viaţă?  
Sunt câteva întrebări, pe care ar trebui să ni le punem fiecare dintre noi la această cumpănă de 
ani. Faceţi planuri pentru familia Dumneavoastră, dar ţineţi seamă şi de ceilalţi membrii ai 
familiei. Vedeţi dacă şi lor le place şi dacă sunt de acord cu ceea ce vreţi să faceţi. Numai aşa va 
fi armonie şi unitate în casa Dumneavoastră şi nimănui  lehamite nu-i va fi, că staţi sub acelaşi 
acoperiş!  Dumnezeu să vă ajute  şi să fie bine! 
                                                                * 
              A mai trecut un an şi în viaţa parohiei  noastre. Mulţumesc lui Dumnezeu că am fost 
împreună şi că am mai reuşit să realizăm câte ceva. Au fost şi momente fericite şi mai puţin 
prielnice, dar le-am depăşit cu bine. Făcând un scurt bilanţ, putem spune că ne-am propus la 
începutul anului trecut, conform ,,Scrisorii pastorale” nr. 125, să  continuăm să publicăm şi să 

difuzăm cărţi pretutindeni, unde va fi fost nevoie de ele. Am făcut acest lucru şi am reuşit  să 
publicăm următoarele titluri: I. Miclău(Australia), Scrieri în proză, vol.II; Bucate de post; 
Melania Caragioiu(Canada), Doi pisoi cu ochi de stele; Pr. Al. Stănciulescu-Bârda, Bibliografia 
Revistei ,,Biserica Ortodoxă Română(1874-2004), vol. II; Angela Ploscaru, Imperiul luminii; 
Dumitru Bălaşa, Marele atentat al Apusului papal împotriva poporului român; Ghidul 
elevului creştin; Norica Ion, Evadarea din iad; Iisus Hrsitos. Documente secrete; Grigore 
Maerean, Chemări la Domnul, vol. VII; Pr. Al. Stănciulescu-Bârda, Coloana Infinitului, vol.I; 
Mitrop. Nifon Criveanu, Maxime şi cugetări pentru viaţă; Al. Stănciulescu-Bârda, Scrisoare 
pastorală, vol. III. Aşadar, 13 cărţi în 12 luni. Mai mult n-am putut!  Am răspândit mii de 
exemplare din aceste cărţi în ţară şi străinătate, în ţări precum : Grecia, Cipru, Moldova, Franţa, 
Germania, Suedia, Italia, Spania, Belgia, Canada, S.U.A., Australia etc. Am donat 500 
exemplare din Bucate de post fiecărei familii din parohie, cât şi celor din afara parohiei care ne-
au ajutat. Cartea a promis că v-a plăti-o  Domnul Milică Surugiu din Reşiţa cu 3000 lei, dar nici 
până azi n-a dat un leu măcar, fapt care ne-a perturbat în mare parte activitatea editorială. Am 
reuşit să publicăm din două în două săptămâni ,,Scrisoare pastorală”, să v-o trimitem Dvs., 
fiecărei familii, celor ce ne-au ajutat cu mai mult de 50 lei din ţară şi străinătate, iar prin internet 
gratuit tuturor celor ce ne-au solicitat. În momentul de faţă, publicaţia noastră a depăşit tirajul de 
800 ex. şi tirajul creşte aproape în fiecare zi, existând solicitări î acest sens din ţară şi din 
străinătate.  Ne-am propus să continuăm tradiţia instituită în parohia noastră de a dona pâine 
enoriaşilor veniţi la biserică în duminici şi sărbători, cât şi unor bolnavi şi bătrâni din sat şi am 
reuşit în mare parte. Astfel, am donat: în Ianuarie: 266 pâini; în Februarie: 577 pâini; în Martie:  
894 pâini; în Aprilie: 493 pâini; în Mai: 502 lei; în Iunie: 324 pâini; în Iulie: 253 pâini; în 
August: 156 pâini; în Septembrie: 230 pâini;  în Octombrie: 164 pâini; în Noiembrie: 544 
pâini; în  Decembrie: 514 pâini. În total, în 2008 s-au donat  4917 pâini, în valoare de 3442 lei. 
Această activitate a fost îngreunată de faptul că o vreme brutăria din comună a fost oprită, iar 
aprovizionarea la biserică a fost destul de dificilă. Am donat câteva sute de reviste ,,Didahia”, 
dăruite parohiei noastre de Episcopia Severinului şi Strehaei. Am donat copiilor dulciuri de 
Sărbători. Ne-am propus şi am reuşit să acordăm ajutoare în bani unor enoriaşi ai parohiei 
noastre aflaţi în situaţii dificile, fie din cauza stării de sănătate, fie din alte cauze nenorocite ce s-
au abătut peste ei. Am acordat ajutoare sinistraţilor din ţară, în urma inundaţiilor din cursul 
anului 2008, totalizând peste 2000 lei. Ne-am propus să menţinem serviciile gratuite şi am 
reuşit, iar contribuţia de cult să fie ca şi în anii trecuţi după principiul: fiecare dacă poate şi cât 
poate, preotul fiind la dispoziţie tuturora, indiferent dacă au achitat ceva sau nu 24 de ore din 24, 
şapte zile din săptămână şi 365 de zile din an. În rest a fost liber! Am reuşit să construim o 
fântână arteziană în curtea bisericii din Malovăţ, cu ajutorul Domului Ionaşcu Marinelu, iar 
Domnul Primar George Bazavan ne-a racordat biserica din Malovăţ la reţeaua de apă a satului. 
Tot Domul Primar George Bazavan a suportat costul instalaţiilor de iluminare exterioară a 
celor două biserici. Am construit o parte din gardul bisericii de la Bârda(30 metri).  Am distribuit 
anul trecut 600 calendare de perete şi 869 Kg. lumânări,  cea mai mare cantitate consumată în 
istoria bisericilor din Malovăţ şi Bârda. Am reuşit să tulburăm apele şi să determinăm autorităţile 
locale să construiască  o lucrare de mare interes pentru comună: dispensarul. Cu ajutorul 
regretatului  Dr. Artur Silvestri din Bucureşti, am reuşit să introducem toate numerele 
,,Scrisorii pastorale” pe internet şi să publicăm numeroase materiale în diferite reviste pe 
internet, ceea ce este o mare realizare. Tot dânsul ne-a donat peste 900 volume din diferite cărţi 
publicate de către Editura Carpathia Press, pe care, vânzându-le, să obţinem suma necesară 
tipăririi Noului Testament, pe care să vi-l oferim Dvs., tuturor familiilor din parohie, gratuit. 

Am reuşit să  dăm mai multe filme cu conţinut religios în bisericile noastre.  Am spovedit şi 
împărtăşit de-a lungul anului sute de enoriaşi, dintre care aproximativ jumătate au fost copii. 
Preotul Dumneavoastră a continuat să predea Religia la Colegiul Naţional ,,Th. Costescu” din Tr. 
Severin, a încheiat anul II la Facultatea de Drept, a fost cooptat ca membru al său de către 
Academia Daco-Română din Bucureşti.  A participat la mai multe întruniri ştiinţifice în ţară. 
               Dacă Dumnezeu ne va ajuta şi Dvs. îmi veţi fi alături, vom reuşi să mai facem multe 
lucruri bune împreună, spre slava lui Dumnezeu. Dorim să continuăm publicarea şi răspândirea 
cărţilor religioase; să continuăm să scoatem şi să vă trimitem ,,Scrisoarea pastorală”; să  
distribuim gratuit fiecărei familii din parohie şi celor ce ne-au  ajutat cartea Noul Testament; să 
dăm cât mai multe filme cu conţinut religios; să fim prezenţi în presa scrisă şi pe internet cu cât 
mai multe contribuţii; să cumpărăm şi să instalăm un clopot mai mare la biserica din Malovăţ; să 
organizăm mai multe excursii cu caracter religios; să continuăm cu donarea pâinii  în duminici şi 
sărbători; să menţinem serviciile gratuite şi contribuţia de cult la aprecierea fiecăruia; să putem 
să acordăm ajutoare celor bolnavi, neputincioşi şi tuturor celor  loviţi de nenorociri; să 
intensificăm activitatea pastorală şi misionară; să văruim biserica de la Malovăţ; să construim 
bucăţile lipsă din gardurile cimitirelor, în urma extinderii acestora; să construim o magazie la 
biserica de la Bârda; să mărim numărul participanţilor la slujbe şi multe, multe altele, despre care 
vom vorbi pe parcurs. Dumnezeu să ne ajute!  
                                                                *  
                   Congresul Spiritualităţii Românilor de Pretutindeni(continuare din numărul 
trecut):  VII.  Albania:  A vorbit Kopi Kuciucu, profesor universitar, care tocmai venea de la 
nişte cursuri, pe care le predase în universităţi europene. A amintit de sprijinul pe care l-au găsit 
întotdeauna albanezii la români în momentele de cumpănă ale istoriei lor, fie găzduindu-le 
revoluţionarii şi  liderii, fie tipărindu-le cărţi în tipografiile româneşti de aici. România a jucat 
întotdeauna un rol foarte important în istoria, cultura şi civilizaţia Peninsulei Balcanice şi mai are 
încă multe de făcut în viitor; VIII.  Grecia: A vorbit D-na Olga Felea. Românii din Grecia au 
nevoie de material didactic pentru şcolile în care sunt copii români. În Atena sunt 50 de copii 
români ai celor ce s-au dus acolo să lucreze şi aceşti copii au nevoie de continuarea studiilor, iar 
acestea să fie recunoscute apoi atât în România, cât şi în Grecia. A cerut să se aplice, prin 
tratative diplomatice, principiul reciprocităţii în ce priveşte tratamentul naţionalităţilor 
conlocuitoare atât cu grecii, cât şi cu alte state în care sunt români. Prin formaţiile folclorice, 
românii din emigraţie pot fi adevăraţi ambasadori ai spiritualităţii româneşti; IX. Ungaria. Poetul  
Haidu Gözo s-a manifestat ca un filoromân. Scoate o revista bilingvă, româno-ungară, 
,,Împreună”  şi militează pentru înţelegerea celor două etnii; X. Italia:  Domnul Gabriel Rusu a 
făcut o prezentare foarte sintetică asupra situaţiei românilor din Italia. In acea ţară sunt peste 
1.000.000 români înregistraţi oficial. În momentul de faţă românii sunt tributarii unei imagini 
negative, alimentată sistematic de mass-media italiană. Se fac tot felul de prezentări negative ale 
românilor, încât confraţii noştri  au devenit un fel de oaie neagră a societăţii italiene. Mailat a 
ucis o italiancă, dar de atunci au fost ucise 8 românce. Despre italiancă au curs tone de cerneală 
în presa italiană, dar despre cel de-al doilea caz nu s-a suflat o vorbă în presă.  
              Au vorbit reprezentanţi ai comunităţilor româneşti din  alte ţări  ca: Austria, Belgia, 
Anglia, Suedia ş.a. După-amiază, s-a lucrat pe secţii. La secţia la care a fost preotul Dvs. , la 
Facultatea de Teologie, s-au prezentat lucrări din diferite domenii, dar în special de ordin istoric. 
A fost foarte interesant să  asculţi comunicări privind diferite probleme de istorie românească 
bazate pe documentaţie necunoscută istoricilor din ţară. Spre exemplu, Domnul George 
Pantecan din Stockholm(Suedia) a prezentat o carte a sa realizată pe baza a peste 700 

documente culese din arhivele Vaticanului şi ale ţărilor occidentale privitoare la imaginea dacilor 
în mentalitatea popoarelor europene. Preotul Dvs. l-a contactat şi i-a făcut legătura cu Domnul 
Prof. Univ. Dr. Geo Stroe, preşedintele Academiei Daco-Române, spre a-l coopta ca membru al 
acelei instituţii bucureştene. Mare bucurie i-a făcut Domnului Pantecan această propunere.  
               A doua zi s-au întrunit, au redactat memorii şi le-au semnat  toţi participanţii.   S-au 
purtat discuţii, au cântat. Manifestări precum congresul  sunt foarte necesare. Ele adună oameni 
din cele mai diverse culturi. Problemele  prezentate sunt de mare interes pentru cei din ţară. Ideea 
de unitate cu Patria-Mamă este de mare importanţă a fi învigorată, spre beneficiul neamului 
românesc  de pretutindeni. 
* 
   Memoriul lui Gheorghe Duncea(Continuare din numărul trecut): ,,In timpul acesta cât noi 
ne-am întocmit, Covrea, văzând că Teodor nu vrea să mai împartă banii cu el, a început să-l 
pârască la Cuconul Glogoveanu, spunându-i că Teodor a făcut jurământ că nu va pleca de la 
dânsul până ce nu va face bani să se adune arme şi să întocmească armată că să plece contra 
stăpânirii.«Nu ajunge numai atâta Cucoane Glogovene, ţi-a oprit şi două preţuri din banii 
primiţi pe boii ce vândusem la Haţeg». 
Auzind aceste fapte, Glogoveanu a trimis un om de încredere de la curtea sa din Baia de Aramă 
la comandamentul turcesc de pe insula Ada-Kaleh, cu scrisoare, scriind că administratorul său, 
Teodor Vladimirescu, a adunat bani în aur cu scopul de a aduna arme şi a întocmi armată 
pentru a pleca contra turcilor. Pe lângă toate acestea mi-a furat şi o parte din bani mei. 
Atunci marele vizir scrie înapoi ciocoiului ca să se aducă martor asupra învinuirilor făcute şi 
dacă se va găsi vinovat va fi judecat şi condamnat la moarte. [La întoarcere], omul de încredere 
al ciocoiului s-a abătut pe la cârciuma lui Teodor şi dându-se la chef, a dormit acolo noaptea. 
Atunci cârciumarul, care era omul de încredere al lui Teodor, i-a furat scrisoarea şi a dezlegat-
o, citind-o şi văzând că Teodor va fi condamnat la moarte, i-a trimis ştire lui Teodor înainte de a 
ajunge omul cel cu scrisoarea de la turci. Auzind acestea, Teodor a scris la toţi prietenii săi, că 
cine va avea  mai bună cunoştinţă cu turcii de pe insula Ada-Kaleh, să alerge de îndată, că va 
trimite şi el câteva pungi cu bani. 
Eu numaidecât ce am auzit acest lucru am alergat la Ada-Kaleh, întrucât aveam bună cunoştinţă 
cu comandantul insulei, pentru că eu aprovizionam armata turcă cu toate cele necesare. I-am 
dus comandantului 80 de berbeci graşi bătuţi şi 35 stupi cu miere de albine, precum şi 700 pungi 
cu bani trimise de slugerul Teodor. Marele Vizir m-a încredinţat că Teodor nu va fi mort. Când 
i-am dus această ştire, Teodor de bucurie mi-a strâns mâna şi mi-a spus că dacă va scăpa de la 
moarte va fi cel dintâi frate al meu din întreaga Oltenie. 
Peste câteva zile a sosit şi un paşă cu o gardă turcească după el. L-a prins şi l-a dus la Baia de 
Aramă, unde i s-a făcut judecata în mijlocul târgului, mărturisind martorul Covrea pe Sfânta 
Cruce, că Teodor a oprit două părţi din banii boierului. Atunci paşa, care ştia secretul, l-a 
pedepsit pe Sluger, să-1 dezbrace în pielea goală şi să-1 ducă pe apa Malareca în munţii Băii de 
Aramă, să-1 lege de un stejar cu mâinile la spate şi să stea acolo trei zile şi trei nopţi, căci dacă 
va fi vinovat îl vor mânca fiarele sălbatice, iar dacă nu va fi vinovat va scăpa. Atunci noi, 
prietenii lui Teodor, am făcut gardă în depărtare împrejurul lui, ca să-1 apărăm de fiarele 
sălbatice. 
După trei zile, ducându-se soldaţii turci, l-au găsit nemâncat, dar încărcat de muscă. Văzându-l 
în aşa stare, un turc a luat o creangă de stejar ca să-1 scuture de muscă, însă Teodor i-a spus ca 
să lase această muscă, pentru că este sătulă; fiindcă aceasta s-a săturat şi şade numai aşa, dar 
dacă o izgoneşte, vine alta mai flămândă şi aceea îmi va pierde viaţa. Atunci l-au dezlegat şi l-

au dus în faţa acelora ce judecau, spunând şi cuvintele spuse de el cu musca şi auzind aceste 
cuvinte, i-au spus lui Glogoveanu să-1 ierte, întrucât din ceea ce a spus el se vede că el este 
sătul, însă vine altul mai flămând, care îi va mânca toată averea şi îl va sărăci. 
Din ordinul turcului, fiindcă nu l-a găsit mort, vrând-nevrând, ciocoiul a fost nevoit să-1 ierte, 
iar Teodor a fost achitat.(Continuare în numărul viitor).
* 
              În noaptea  de ¾ ianuarie, la Mânăstirea Lainici a avut loc un incendiu. A ars o magazie 
de lemne, iar în ea un OM: Părintele   Grigore Maerean, căruia parohia noastră i-a publicat 
până acum şapte cărţi, iar alte trei urmează să i le publice. Era la mânăstire de aprox. 25 de ani. 
Lucrase toată viaţa la mină, de unde se alesese cu o silicoză la plămâni. Astă-vară era cu un 
picior în groapă. Plămânii şi inima i-au îngreunat crucea vieţii. Din comunicatul mânăstirii 
transmis de mai multe posturi de televiziune, reieşea că el nu era călugăr, nici măcar frate de 
mânăstire, ci doar un simplu ,,muncitor, un îngrijitor oarecare!” Poate dacă ar fi fost măcar 
,,frate”, s-ar fi găsit un ,,frate” să-i ducă şi lui în chilie un braţ de lemne. Cum el nu mirosea a 
tămâie parfumată grecească, nici a mir ierusalimitean, nu purta nici culion de la Athos, nici 
reverendă catifelată, nu avea nici limuzină cu abs şi airbeg, nu era nici episcopabil, cum ar fi 
spus părintele Gala Galaction, nu merita un braţ cu lemne. Ce dacă  avea 74 de ani? Ce dacă era 
grav bolnav? Ce dacă scrisese o spinare de cărţi?! Ce e mai uşor decât să scrii o carte?! Of, of, 
of! Dumnezeu să te ierte, PĂRINTE GRIGORE MAEREAN, martir al micimii şi  răutăţii 
omeneşti!  
* 
              De la 1 dec. 2008 până la 15 ian. 2009 am primit contribuţia de cult de la cea mai mare 
parte din enoriaşii parohiei noastre, deşi aceasta a fost la aprecierea dumnealor, fiecare dacă a 
vrut şi cât a vrut să achite. Contribuţia de cult a fost între 1 leu şi 212 lei(Dl. Ivaşcu Vasile). În 
Bârda au achitat  84,79%; în Malovăţ au achitat 91,41%. La nivel de parohie au achitat 
89,11%.  Dintre fruntaşi menţionăm: 
             A. În Bârda: I. Ivaşcu Vasile: 212 lei; II. Luca Nică: 152 lei; III. Curea Paraschiva: 
140 lei; IV. Popescu Ion: 120 lei; V. Bobocea Savu: 114 lei; VI. Horodnic Tudor şi 
Gârbovan Ion. : 105 lei; VII. Sfetcu  Bebe: 100 lei;  VIII. Botoşan Dumitru: 97 lei; IX. 
Motreanu Ilie: 87 lei; X. Curea Cristinel: 82 lei;  XI. Mema Ştefan: 73 lei; XII. Sfetcu 
Aurel(II): 72 lei; XIII. Anghel Nicolae, Rolea Pantelie, Butoi Ion şi  Sfetcu Sorin: câte 70 lei; 
XIV. Mema Domnica: 68 lei; XV. Gârbovan Nicolina: 67 lei; XVI. Malescu Gheorghe: 65 
lei;  XVII. Aghel Domnica şi Coman Elena: câte 62 lei; XVIII. Curea Gigi, Luca Dumitru şi  
Cola Emilia: câte 60 lei; XIX. Anghel Ion şi  Duţoniu Ghorghe: câte 57 lei; XX. Motreanu 
Elena, Ivaşcu Ion şi Luca Jana: câte 55 lei; XXI. Mihăescu Nicolae, Mema Gigi şi Mucioniu 
Dumitru: câte 54 lei; XXII. Şonea Floarea: 53 lei; XXIII. Ploştinaru Ionel, Curea 
Gheorghiţa, Luca Gica, Luca Elena, Rolea Marina şi Mucioniu Gheorghe: câte 52 lei; 
XXIV. Dăescu Virgil, Stănciulescu Ion, Pavel Traian, Dragomir Gheorghe, Cimpoieru 
Elena, Curea Ioana, Curea Iţă, Curea Petre(II), Luca Aristiţa, Luca Ana, Luca Vasile, 
Luca Maria(II), Luca-Băleanu Dumitru, Gheran Pantelie, Luca Adela, Sfetcu Doru, Sfetcu 
Aurel(I), Sfetcu George, Bufanu Dumitru, Trocan Dumitru, Stoichină Dumitru şi Mucioniu 
Ion: câte 50 lei; 
                B. În Malovăţ:  I. Pera Nicolae: 205 lei; II.Ciurel Dumitru: 200 lei; III. Ungureanu 
Gheorghe: 167 lei; IV. Vasilescu Petre: 165 lei; V. Bobiţ Gheorghe şi Glavan Dumitra: câte 
160 lei; VI. Borugă Ion: 154 lei; VII. Glavan Dumitru: 130 lei; VIII. Munteanu Nicu: 122 lei; 
IX. Ionaşcu Maria, Tărăbâc Grigore, Crăciunescu Tică: câte 120 lei; X. Baltac Ion şi 

Dragotă Nicoliţa: câte 117 lei;  XI. Manolea Emanoil, Căpeţ Angela: câte 115 lei ;  XII. Pau 
Olimpia, Giurescu Lucreţia: câte 114 lei;  XIII. Manolea Nicolae: 113 lei;  XIV. Luca 
Constantin, Crumpei Gheorghe, Crăciunescu Alexandru: câte 112 lei; XV.  Bobiţ Gh. Ion, 
Coman Constantin, Popescu Marga, Dima Vasile, Michescu Ion: câte 110 lei; XVI. 
Mateescu Liviu, Voican Ion, Craşoveanu Stana, Coman Eugenia: câte 107 lei; XVII. 
Surugiu Eugenia, Ungureanu Elena: câte 105 lei; XVIII. Munteanu Maria: 104 lei;  XIX. 
Pereanu Viorel: 102 lei; XX. Căprioru Gheorghe, Almichi Constantin, Crăciunescu 
Margareta, Voica Tudor, Manolea Natalia, Badea Guţă: câte 100 lei; XXI. Popescu Ştefan: 
97 lei; XXII. Belega Gheorghe: 84 lei; XXIII. Ungureanu Mircea, Ungureanu Angelu, 
Băleanu Petre, Mănescu Elena, Bonciuoc Dumitru, Meilă Nicolae(I), Odoleanu Valeriu: 
câte 80 lei; XXIV. Motreanu Petre, Bazavan Gheorghe(Primarul); Baltac Alexandru, 
Almichi Ion: câte 72 lei; XXV. Bazavan Ilca: 71 lei; XXVI. Popescu Constantin, Iordache 
Mihai, Oproiu Petre, Ştefu Constantin, Ştefu Florian, Ciolacu Dumitru, Badea Marius, 
Munteanu Iorgu: câte 70 lei; XXVII. Hurduc Floarea: 68 lei; XXVIII. Băleanu Ioana, 
Tărăbâc Lucian(II), Voican Petre, Badea Marieta:  câte 67 lei; XXIX. Paicu Mariuţa, 
Popescu Mihai, Surugiu N. Ion, Mănescu Viorel: câte 65 lei;  XXX. Ştefu Gheorghe: 64 lei; 
XXXI. Mănescu Dumitru, Badea Vasile, Glavan Pompiliu, Glavan Constantin, Mănescu 
Vasile(II), Ciurel Florin: câte 62 lei;  XXXII. Ciobanu Gheorghe, Micu Valeriu, Bazavan 
Dumitru, Iorgovan Vergina, Ionaşcu Ştefan, Ghilerdea Sevastian, Crumpei Alexandru, 
Iorgovan Gheorghe, Coman Gheorghiţă, Pereanu Constantin, Baltac Guţa, Borugă Mihai, 
Ungureanu Florin, Teşilă Elisabeta, Bondoc Anton, Săftoiu Liviu(I), Ciurel Valentin: câte 
60 lei;  XXXIII. Manolea Grigore: 59 lei; XXXIV: Guţescu Jenică, Meilă Pantelie, Cioabă 
Ioana: câte 58 lei; XXXV. Surugiu I. Elena(Brutăriţa), Cioabă Margareta, Coman Gigi, 
Glavan Ion, Michescu Constanţa, Popescu V. Vasile, Oproiu Vasile, Nistor Maria, Mănescu 
Vălică, Hadarig Mircea: câte 57 lei; XXXVI. Popescu Gh. Gheorghe, Căprioru Petre, Badea 
Nicolae, Guran Aurel, Bazavan Gheorghe(II), Ciută Romulus, Pană Viorel, Cioabă 
Constantin: câte 55 lei; XXXVI. Bondoc Dumitru, Bondoc Maria, Mucioniu Gheorghiţa: 
câte 54 lei; XXXVII. Boncioc Elena(II), Curea Gheorghe, Orodan Aneta, Ştefu Ion, Vişan 
Ana(I), Chilom Dan, Lupşa Dumitru, Căprioru Maria, Tănase Dumitru, Badea Ion, Papa 
Vergina: câte 52 lei; XXXVIII. Ianăş Alexandra: 51 lei; XXXIX. Bazavan Claudiu, Coman 
Gheorghe, Almichi Ilie, Munteanu Dumitru, Şuican Elena, Mănescu Iulius, Ioaşcu  Neluş, 
Mangu Constantin, Giura Dragoş, Craşoveanu Valeriu, Tărăbâc Valentin, Ică-Căprioru 
Gheorghe, Osiac Gheorghe, Meilă Emil, Ciobanu Doru, Bondoc-Ionaşcu Gheorghe, Ilinca 
Alexandru, Munteanu Iancu-Sorin, Paicu Nicolae, Munteanu Puiu: câte 5o lei; 
             C. Ajutoare primite de la fii ai parohiei plecaţi din parohie: I.  Surugiu Gh. 
Gheorghe(Italia): 205 lei; II. Omir Lucreţia(Bucureşti) şi Cioabă Dumitru(Italia):  câte 200 
lei; III. Prof. Virgil Sfetcu (Bucureşti), Pană Liviu(Tr. Severin), Popescu Ileaa(Italia): 150 lei; 
IV. Doamna Ing. Zăuleţ Aurica(Tr. Severin), Căprioru Marius(Italia), Căprioru 
Viorel(Italia), Lupşa Claudiu(Italia), Pau Claudiu(Italia), Avoc. Vasile Chirilă(Bucureşti), 
Avoc. Alexandru Luca(Tr. Severin), Ile Teodor(Arad), Ing. Doina Teşilă(Tr. Severin), 
Anghelescu Ionuţ(Tr. Severin), Prof. Iacob Raluca(Tr. Severin), Sfetcu Eugen(Tr. Severin):  
câte 100 lei; V. Voican Ionuţ-Nicuşor(Franţa), Voican Gabriel-Doru(Franţa), Voican-Rili 
Daniela(Franţa): câte  64 lei; VI. Nistor Gheorghe(Tr. Severin): 60 lei; Prof. Dr. Pera 
Aurel(Tr. Severin), Bazavan Simona(S.U.A.), Luca Vasile(Tr. Severin), Carlaonţ Păpuşa(Tr. 
Severin), Ciurel Titu(Tr. Severin), Mema Irinel(Tr. Severin): câte 50 lei; 

              D. Ajutoare primite de la persoane străine de parohie: I. Dorina 
Zdroba(Bucureşti): 230 lei;  II. Bogdan Soare(Bucuresti): 210 lei; III. Ing. Cudalbu 
Octavian(Baia Mare); IV. Bucur Maria(Marisel - CJ): câte  200 lei; V. I. Miclău(Sydney-
Australia): 190 lei;  VI. Anesia Iulian(Franţa): 121; VII. Ionel Mircea Popi(Gratz/Austria): 
117 lei; VIII. Carmen Ilinca(Tr. Severin):  100 lei; IX. Mătuş Natalia(Timişoara): 88 lei;  X. . 
Mihaela Func(Hanau-Germania): 76 lei; XI. Prof. Mera Eugen(Ibăneşti-MS): 65 lei; XII. 
Cobârjoiu Ioana(Cluj-Napoca): 60 lei;  XIII.. Steluta Maolache(Bucuresti), Avoc. Dr. J. 
Friedmann-Niculescu(Bucureşti), Crăciunescu Valeria(C-lung-Moldovenesc-SV), Mândrilă 
Radu(C-lung-Moldov.-SV), Bâlgăr Anton(Rătez-GJ):  câte 50 lei; 
              Dumnezeu să răsplătească tuturor, inclusiv celor pe care nu i-am menţionat aici, 
indiferent de suma donată! Le mulţumim cordial.  
* 
              La 7 Ian. Am oficiat  slujba înmormântării pentru  Osiac Elena(77 ani) din Malovăţ, iar 
la  8 Ian. pentru  Mema Nicolae(70 ani) din Bârda. Dumnezeu să-i ierte! 
* 
              În luna februarie avem următorul program de slujbe: 1 Febr.(Malovăţ); 2 Febr.(slujbă 
la Bârda, pomeniri la Malovăţ la ora 12); 7 Febr.(Malovăţ-Bârda); 8 Febr.(Malovăţ); 14 
Febr.(Malovăţ-Bârda); 15 Febr.(Bârda); 21 Febr. (Malovăţ-Bârda); 22 Febr. (Malovăţ); 28 
Febr. (Malovăţ-Bârda). În restul timpului, la orice oră din zi sau noapte, preotul poate fi găsit la 
biserică, acasă, sau la telefon 0724.99.80.86. Poate fi contactat şi pe e-mail la adresa: 
stanciulescubarda@gmail.com. 
* 
              La mulţi ani, cu sănătate, bucurii şi împliniri binecuvântate pe toate planurile! 
                                                                                        Pr. Al. Stănciulescu-Bârda 
 
 
 
Scrisoare pastorală 
Foaie periodică, gratuită a Parohiei Malovăţ-Mehedinţi 
Anul VII(2009), nr. 150(15 –31 Ianuarie) 
 
             Dragii mei enoriaşi! 
            Ceas aniversar. Cu ajutorul lui Dumnezeu, am ajuns la numărul 150 al ,,publicaţiei” 
noastre. La început am crezut că este o încercare de a ţine o legătură mai strânsă cu 
Dumneavoastră, o necesitate.  Pe parcurs ne-am dat seama de utilitatea unei astfel de 
,,publicaţii”, atât pentru mine, ca preot, cât şi pentru Dumneavoastră. Deşi timidă şi săracă, 
,,scrisoarea” a început, încă de la primele numere, să se strecoare peste hotarele parohiei noastre, 
fiind copiată şi retrimisă de colegi, fiind chiar reprodusă în unele publicaţii din ţară şi din 
străinătate. Prieteni şi cunoscuţi de aproape şi de departe ne-au încurajat şi astfel am început să 
publicăm materiale, care nu priveau doar parohia noastră, ci îmbrăcau o tematică mai largă, de 
interes general. Ne-am diversificat uşor subiectele pe care le-am abordat: religioase, istorice, 
literare, sociale, culturale etc. Am reuşit, uşor-uşor, să realizăm  un adevărat univers al parohiei 
noastre, în care numărul actorilor s-a mărit de la un număr la altul. Ne-am străduit, pe cât am 
putut, să prelungim predica şi activitatea pastorală dincolo de spaţiul liturgic al bisericii. Prin 

faptul că am răspândit gratuit această ,,scrisoare” tuturor enoriaşilor parohiei noastre, ea a 
devenit un sprijin valoros în activitatea pastorală. Azi, când abonamentul la un ziar sau o revistă 
a devenit un adevărat lux pentru cei mai mulţi dintre enoriaşii noştri, chiar puţinul acesta 
comunicat prin cele câteva pagini ale ,,Scrisorii pastorale” a însemnat ceva. De multe ori, sau 
poate chiar de fiecare dată, ,,Scrisoarea pastorală” a devenit o adevărată tribună, de la care 
preotul şi-a spus cuvântul, a luat atitudine şi, pe cât i-a fost cu putinţă, a apărat interesul 
Dumneavoastră, al celor mulţi, a militat pentru mai multe înfăptuiri în planul comunei, dar şi în 
plan naţional. Poate, uneori, cele exprimate în paginile acestei ,,scrisori” au fost expresia 
opiniilor, revoltelor şi simţirilor Dumneavoastră faţă de unele aspecte. De multe ori, preotul şi-a 
asumat riscul de a spune ceea ce mulţi n-aţi fi avut curajul să spuneţi, în ciuda unor consecinţe 
dure. Uşor-uşor, ,,Scrisoarea pastorală” a devenit un fel de cronică a comunei,  a parohiei. 
Faptul că fiecare grupaj de câte 40 de numere formează conţinutul unei cărţi, iar în prezent 
pregătim de tipar volumul al patrulea, înseamnă că, dincolo de aspectul fragil al ,,publicaţiei”, ea 
capătă rezistenţă în timp, prin depozitarea între paginile unor cărţi.  
             De multe ori m-am întrebat dacă are rost să mai continuăm ,,publicarea”. M-aţi convins 
de fiecare dată Dumneavoastră, că trebuie să mergem mai departe. Prin vorbele frumoase, uneori 
recunoscătoare,  prin atitudinea plină de ataşament faţă de biserică şi de preot, m-aţi convins că 
,,scrisoarea” îşi are rostul. De multe ori m-am întors de prin lume cu sufletul răvăşit, pe punctul 
de a crede că ne tragem din animale, fiindcă numai ele sunt în stare să împungă, să lovească şi să 
sfâşie aşa; v-am regăsit pe Dumneavoastră aici, acasă, şi , prin seninătatea, iubirea, respectul  şi 
cinstea Dumneavoastră, m-aţi făcut din nou să cred că suntem oameni, chipul lui Dumnezeu în 
lume şi că viaţa e frumoasă şi merită să fie trăită şi folosită la maximum. Pentru aceasta vă 
mulţumesc. 
            Am reuşit, prin ,,Scrisoare pastorală” să facem o parohie în afara parohiei, prin fiii 
satelor noastre plecaţi în ţară şi în afara ţării, cu care am ţinut legătura cu bucurie, prin 
nenumăraţii abonaţi şi cititori de pretutindeni. Dacă astăzi, la al 150-lea număr  ,,Scrisoarea 
pastorală” este editată în peste 800 exemplare pe hârtie, este trimisă la câteva sute de abonaţi pe 
internet, este preluată parţial sau în întregime de alte publicaţii din ţară, din Italia, Spania, 
Germania, Franţa, Canada, Australia, S.U.A. etc., mi se pare extraordinar. Nu trebuie uitat, că 
suntem doar o parohie de ţară, care încearcă să facă apostolat în lumea atât de debusolată de azi. 
Pe lângă ,,Scrisoare pastorală” şi-au făcut loc nenumărate cărţi publicate de către parohia 
noastră. Ne-am împărtăşit  şi ne-am semănat astfel din prea plinul sufletului pretutindeni şi 
tuturor. Toate acestea fără nici o plată materială. Cei care ar fi trebuit să vadă aceste osteneli nu 
au avut timp să le vadă. Noi ne ducem însă misiunea şi crucea mai departe, cât vom putea.   
              E fragilă, săracă, şi micuţă ,,Scrisoarea pastorală”. Ştim asta. Alte surate sunt îmbrăcate 
în haine frumoase, multicolore, au poze şi tot felul de lucruri atrăgătoare. ,,Scrisoarea pastorală” 
nu are nimic din toate acestea. Ea-şi propune să transmită mesajul, gândul, sufletul şi sinceritatea 
noastră şi credem că asta-i este zestrea cea mai de preţ. Am văzut în verile secetoase fetiţele 
devenite ,,paparude” cum umblă goale, acoperite sumar cu câteva mlădiţe de boj ori de alte 
verdeţuri. Ele cântă şi joacă sub stropii de apă aruncaţi de săteni şi cheamă, prin cântecul şi prin 
dansul lor, ploaia. Este o formă de rugăciune. Alţii sunt îmbrăcaţi în odăjdii bogate, frumoase şi 
scumpe, au cântări bine strunite, dar poate că înaintea lui Dumnezeu pătrunde mai repede 
rugăciunea ,,paparudelor”, tocmai că e mai sinceră şi mai curată. Nu este exclus ca ,,Scrisoarea 
pastorală” să fie doar ,,paparuda”, care, pe limba şi cu posibilităţile ei, cere mila lui Dumnezeu 
peste neamul acesta. Tocmai de aceea, încercăm să-i mai adăugăm o cămăşuţă de acum încolo!  
 13
                  Fie ca ,,Scrisoarea pastorală” să devină cât mai potrivită cu nevoile Dumneavoastră 
sufleteşti şi să însumeze cât mai multe numere. Dumnezeu să ne ajute!  
* 
              Preşedintele Americii.  Statele Unite ale Americii şi-au ales un nou preşedinte. 
Surpriza lumii a fost că, pentru prima dată în istoria ţării, şi-au ales ca preşedinte un negru. E 
vorba de un copil de ţară, ieşit în lume, care a ştiut să lupte pe brânci, pentru a învăţa carte, 
pentru a-şi face o poziţie socială, pentru a pătrunde prin tot felul de straturi şi oprelişti sociale 
până la nivelul cel mai de sus cu putinţă. Noi nu ştim cât de greu este pentru un negru să învingă 
toate prejudecăţile şi, dintr-un om care se părea că n-are nici o speranţă, să devină el însuşi 
speranţa unei lumi întregi. Cinste Domnului Barac Obama pentru incredibila lui performanţă, 
cinste societăţii americane, care a avut tăria să pună mai presus de orice alte considerente 
competenţa şi competiţia. Tocmai de aceea au ajuns americanii acolo unde sunt! Cine are urechi 
de auzit să audă! 
* 
              Cipuri biometrice.  De câteva săptămâni se face mare zarvă în ziare şi pe internet cu 
privire la noile instrumente de identificare, ce se vor introduce în buletine, paşapoarte, iar într-un 
viitor apropiat în organismul fiecăruia dintre noi. Este vorba de nişte aparate foarte mici, în care 
se introduc numeroase date privind persoana noastră. Având aceste cipuri, putem fi recunoscuţi 
de către nişte aparate speciale, aşa cum sunt recunoscute mărfurile la casa unui magazin, când 
trece peste codul acela de bare negre o fascicolă de lumină roşie. Automat apare pe ecran 
denumirea mărfii, cantitatea, preţul şi tot ce mai trebuie. Aşa se urmăreşte să devenim şi noi: 
nişte obiecte, despre care să se ştie absolut tot în momentul în care cineva vrea să ne ia în vizor. 
Datorită acestor cipuri, vom putea fi localizaţi în orice moment, adică se va şti de noi unde 
suntem şi ce facem. Părintele Iustin Pârvu, stareţul Mânăstirii Petru Vodă de lângă Iaşi, a făcut 
imediat legătura cu capitolul 13 din Apocalipsă, spunând că este vremea apropiată sfârşitului 
lumii, iar cipurile acestea sunt uneltele diavolului, ale lui antihrist, ale fiarei apocaliptice. 
Cheamă pe toţi creştinii să se opună implantării acestor cipuri pe documente, ba chiar, dacă e 
cazul, mai bine să murim ca mucenici de altădată, dar să nu acceptăm aşa ceva. Sunt acuzaţi 
ierarhii, că nu iau poziţie şi nu i se alătură în această campanie. A deschis liste de protest, liste 
semnate pe internet de mai multe mii de credincioşi din lumea întreagă, care i se alătură şi se 
declară gata să devină martiri, numai să nu li se implanteze asemenea minunăţii pe documente 
sau în corp. Acţiunea Părintelui Pârvu este socotită de mulţi nepotrivită şi asemănătoare unei 
furtuni într-un pahar cu apă. Oricum, Sfântul Sinod va trebui să ia o decizie şi sperăm că va fi 
cea mai înţeleaptă. E foarte delicată însă poziţia lui. Dacă va accepta teza părintelui Pârvu  
relaţiile cu statul vor deveni critice, dacă nu va accepta-o, va avea mult de furcă cu o parte din 
călugări, preoţi şi credincioşi. Tare mă tem că până la urmă se va produce o dezbinare de felul 
celei din 1925, când s-a introdus calendarul pe stil nou. Se ştie doar că nici azi Biserici precum 
cea din Rusia, Bulgaria şi Serbia, precum şi o parte din credincioşii Bisericii noastre(stiliştii) 
sărbătoresc şi azi Crăciunul pe stil vechi.  
              Este admirabilă acţiunea părintelui Iustin Pârvu, fiindcă ea ne dovedeşte că şi azi sunt 
numeroşi creştini capabili să-şi dea şi viaţa, numai să nu fie batjocorite valorile creştine. Totuşi, 
în contextul secolului al 21-lea pe care-l parcurgem, când în lume sunt şase miliarde de oameni, 
poate că asemenea maşinării sunt absolut necesare. Poate că nu cunoaştem până acum toate 
implicaţiile şi complicaţiile acestor cipuri, poate că n-ar trebui să fim prima ţară din lume, care 
vrea să le implanteze cetăţenilor ei pe documente şi în corp asemenea invenţii. Poate că pe 
părintele Pârvu îl deranjează faptul că e vorba de un cod de bare de tipul 666, dar dacă ar fi de 

tipul 123 sau 543 ar fi altfel. Îmi amintesc că atunci când a fost inventat telefonul, s-a zis că 
dracul fură vocea şi o duce la celălalt capăt al sârmei cu care se făcea legătura între emiţător şi 
receptor. Azi nu ştiu dacă ar mai fi cineva, care s-ar putea lipsi de telefon. Oricând noutăţile 
tehnice au stârnit adversităţi şi interpretări, dar, uşor-uşor s-au impus şi au devenit o necesitate. 
Mă gândesc dacă nu cumva Părintele Pârvu şi susţinătorii săi nu sunt cumva mieii împinşi la 
tăiere de leii din spatele lor. Poate că este chiar o diversiune a vremii noastre. În loc să vedem 
realitatea atât de crudă, când oameni mor pe coridoarele spitalelor şi nu-i bagă nimeni în seamă, 
fiindcă nu au cu ce să dea şpagă; când un mort aşteaptă doi ani în frigiderul de la morgă, uitat de 
familie şi de personalul medical; când hoţii vin cu căruciorul lângă gardul unui depozit de 
armament al armatei şi fură de acolo sute de arme, inclusiv mitraliere şi nimeni nu se sinchiseşte; 
când oameni se sinucid după ce-şi omoară copiii, fiindcă nu mai au ce să le dea să mănânce; 
când terorismul  face ravagii în lume, iar traficanţii de droguri şi de carne vie mişună ca puricii 
pe căţea, noi facem capăt de ţară şi ne declarăm gata să murim, pentru că autorităţile vor să 
securizeze documentele de identitate. Mă gândesc dacă are rost să se teamă de aceste cipuri 
oamenii de bună credinţă şi cinstiţi? Eu cred că ar trebui să se teamă hoţii, criminalii, teroriştii, 
traficanţii de droguri, arme şi altele asemenea. Nu cred că prezintă interes pentru cineva când 
mulg eu caprele sau pe unde le  pasc, dar cred că ne-ar interesa pe toţi să ştim cine a fost în locul 
cutare la ora cutare, când s-a comis acolo o crimă, o hoţie sau altă infracţiune. Ne-ar interesa pe 
toţi să descoperim atâţia copii şi adulţi dispăruţi fără urmă, să descoperim tot felul de infractori şi 
multe altele. Ca şi televizorul, telefonul, calculatorul, internetul şi altele asemenea, nu sunt decât 
instrumente cu care omul încearcă să cunoască şi să stăpânească pământul, după cuvântul lui 
Dumnezeu. Ele nu sunt nici bune, nici rele în sine. Depinde de noi cum le folosim şi ce  vrem de 
la ele. Cu ani în urmă, dacă aş fi fost întrebat cum aş vrea să fie raiul, aş fi răspuns, că aş vrea să 
fie o imensă bibliotecă, în care să se găsească toate cărţile scrise în lume de-a lungul veacurilor. 
Astăzi, dacă m-ar mai întreba cineva, aş răspunde la fel, numai că aş completa imaginea, 
spunând că acea bibliotecă să fie dotată cu calculatoare, internet şi toate aparatele care ar putea 
ajuta la cercetare şi cunoaştere. Asta, după ce am cunoscut eu însumi ce importante sunt 
calculatoarele şi internetul în munca de cercetare şi cunoaştere. 
              În cazul cipurilor biometrice, Sfântul Sinod va avea o misiune foarte grea, dar sperăm că 
va da cea mai potrivită decizie, în spiritul veacului al 21-lea, pe care-l parcurgem. Fiindcă 
lucrurile sunt destul de tensionate, începând de la numărul viitor, vom publica în paginile 
,,Scrisorii pastorale” şi alte materiale referitoare la acest subiect, pentru ca şi Dumneavoastră să 
vă faceţi o imagine cât mai clară asupra acestei probleme. 
* 
              Grigore Vieru. S-a stins o mare conştiinţa românească de dincolo de Prut! S-a stins un 
OM, s-a stins un mare poet român, care a contribuit enorm de mult la redeşteptarea naţională, la 
reîntregirea măcar în spirit a tuturor românilor. Fără el suntem mult mai săraci. În poezia lui era 
rezumată toată istoria Moldovei, cu toate suferinţele şi poticnirile ei. El era glasul miilor de 
moldoveni deportaţi în depărtări siberiene, morţi în morminte fără  cruce, era potopul de lacrimi 
al celor rămaşi la vatră să înfrunte furtuna, ciuma şi holera. Grigore Vieru era simbolul unei 
generaţii de intelectuali, ce-şi făcuseră un sfânt ideal în viaţă de a reuni malurile Prutului nu 
numai printr-un pod de flori. L-am văzut ultima dată la Alba-Iulia, la congresul din decembrie. 
Toţi ai vorbit câte toate. El a spus o poezie, dar poezia aceea a ţinut locul unui discurs de câteva 
ore. Când el şi-a grăit poezia, majoritatea celor prezenţi plângeau. Toţi gândeam acelaşi lucru, 
toţi ne regăseam în versurile lui. Atunci am mulţumit lui Dumnezeu că la capete de veac trimite 
pe lume un asemenea geniu, un asemenea suflet mare, capabil să electrizeze masele. A murit în 

suferinţe groaznice, strivit de maşină, într-o noapte de mijloc de ianuarie, după ce participase la o 
manifestare dedicată lui Mihai Eminescu. Nu spun, dar zic, cum de sunt atâtea asemănări între 
moartea lui şi a lui Ion şi a Doinei Teodorovici, alţi mari români patrioţi de dincolo de Prut. 
Amândouă accidentele s-au petrecut noaptea; în amândouă şoferii au scăpat nevătămaţi, poate 
nici cu pantalonii şifonaţi. Eu nu spun, dar zic! Of!                   În rugăciunile Dumneavoastră, 
rugaţi-vă şi pentru sufletul lui! Dumnezeu să-l ierte!Dintre sutele de poezii ale lui Grigore Vieru, 
vom reda două mai jos, pentru a-l înţelege mai bine: 
Nu am, moarte, cu tine nimic, 
 
Nu am, moarte, cu tine nimic, 
Eu nici măcar nu te urăsc, 
Cum te blestemă unii, vreau să zic, 
La fel cum lumina pârăsc. 
 
Dar ce-ai face tu şi cum ar fi, 
De-ai avea mamă şi-ar muri; 
Ce-ai face tu şi cum ar fi, 
De-ai avea copii şi-ar muri?! 
 
Nu am, moarte, cu tine nimic, 
Eu nici măcar nu te urăsc. 
Vei fi mare tu, eu voi fi mic, 
Dar numai din propria-mi viaţă trăiesc. 
 
Nu frică, nu teamă, 
Milă de tine mi-i, 
Că n-ai avut niciodată mamă, 
Că n-ai avut niciodată copii!  
 
Testament  
 
Dragi feciori, pe-acest 
pământ, 
Nici eu veşnic nu mai sânt, 
Nu sânt veşnic, voi pleca, 
Unde voi mă veţi uita, 
Şi de unde nimenea 
Nu s-a mai întors cândva. 
 
V-am crescut, v-am ridicat, 
Mă pot duce, 
Mă pot duce împăcat. 
M-au pândit jivinele, 
M-a iubit şi binele. 
 
Eu mă duc, copii cuminţi, 
N-am averi să le-mpărţiţi. 
Vă las numai visul meu, 
Care a trudit din greu. 
V-am crescut, v-am ridicat, 
Mă pot duce, 
Mă pot duce împăcat. 
Între voi, pe-a vieţii scări, 
Să nu fie supărări, 
Că zilele pe pământ 
Aşa de puţine sânt. 
Şi nu-i alt noroc mai drag 
Decât fratele din prag. 
V-am crescut, v-am ridicat, 
 
Mă pot duce, 
                Mă pot duce 
împăcat. 
Lângă doină şi izvor 
Nu-i uşor să-ţi fie dor, 
Nu-i uşor să fii curat 
Pe pământ înstrăinat. 
 
Vă las dorul cel durut 
Şi nădejdea de la Prut. 
V-am crescut, v-am ridicat, 
Mă pot duce, 
Mă pot duce împăcat. 

* 
     Testamentul lui Gheorghe Duncea(Continuare din numărul trecut): ,,După scăparea sa, el a venit la 
mine la Prejna şi am hotărât ca amândoi împreună să ridicăm un locaş de biserică. Această hotărâre 
luatu-o-am în anul 1806. În acest an izbucneşte răzmeriţa sârbă contra turcilor. 
      Atunci Slugerul Teodor a trecut în Serbia, sub motivul de a căuta un maistor  pentru a construi o 
biserică. În acest timp, Teodor ia parte la răzmeriţa sârbă. După înfrângerea lui Kara-Gheorghievici de 
către turci, Slugerul Teodor ia 500 de răsculaţi sârbi înarmaţi şi-i pune sub comanda lui harambaşa 
Pavel Pavlovici şi i-a trecut Dunărea noaptea, între Verciorova şi Gura-Văii, pe 90 de luntri, şi au luat-o 
pe Matorăţu în sus, pentru a merge în satul Prejna. În acest timp, turcii, observându-i, i-au urmărit până 
în satul Costeşti. Acolo s-a încins o luptă între sârbi şi turci. 
Sârbii fiind respinşi şi harambaşa rănit, înspre s(e)ară s-au închis în biserica din sat şi prin casele din 
apropierea bisericii. În timpul nopţii, sârbi au făcut găuri prin acoperişul bisericii şi al caselor, pentru a 
se putea apăra contra turcilor. 
Turcii s-au organizat şi în ziua următoare au pornit să scoată pe sârbi din biserică şi de prin case, ca să-
i măcelărească. În acest scop, turcii au dat ordine în sat ca toţi locuitorii să iese cu câte o 
blană(scândură-n.n.) lată şi groasă şi să meargă cu blana înainte, iar turcii, ascunşi după oamenii cu 
blanele, să înainteze spre biserică şi înspre casele unde erau sârbii ascunşi. Oamenii din sat au fost 
învăţaţi însă de Slugerul Teodor, care era ascuns la preotul Macu, să nu-1 vază turcii, ca să înainteze cu 
blanele înainte, până când ajung în apropierea bisericii, aşa încât sârbii să poată trage bine din biserică 
şi de prin case. Atunci să se împiedice şi să cadă jos cu blana dinaintea turcilor, iar turcii de la spatele 
lor, rămaşi în picioare, să poată fi măcelăriţi de sârbi. 
              Cu astfel de plan, turcii au fost respinşi şi omorâţi până la unu. Aceia care au mai scăpat cu 
viaţă, în retragerea lor, au dat foc satului de necaz. Şi a ars complet de la un capăt la 
celălalt”(Continuare în numărul viitor). 
* 
              Donaţii. În această perioadă am primit câteva ajutoare pentru biserică astfel: Doamna Omir 
Lucreţia din Bucureşti, fiica satului Malovăţ, a mai donat 200 lei; Doamna Anghel Eugenia din 
Timişoara a donat 100 lei; Doamna Ungureanu Elena din Jimbolia(TM) a donat 80 lei. Domnul 
primar George Bazavan a cumpărat cărţi de la parohia noastră în valoare de 1000 lei. Aşa cititor! 
Dumnezeu să le răsplătească! 
* 
              Cheltuieli. În luna ianuarie am făcut câteva plăţi mai mari, astfel: 3700 lei protoieriei pentru 
lumânări; 260 lei protoieriei pentru imprimate; 3000 lei tipografiei pentru vol. III din ,,Scrisoare 
pastorală”; 345 lei pentru dulciurile de Crăciun şi cele ce le-am donat în luna ianuarie şi în continuare; 
373 lei brutăriei pentru pâinea donată în decembrie; 575 lei ajutoare de Crăciun la diverse persoane din 
parohie, aşa cum am menţionat în unul din numerele precedente ale publicaţiei noastre; 426 lei poştei 
pentru coletele cu cărţi expediate în decembrie; 200 lei consumabile pentru imprimantă, cât şi alte 
cheltuieli mai mici. 
* 
              Ajutoare. În cursul lunii ianuarie am donat pâine credincioşilor participanţi la slujbe şi unor 
bolnavi din sat astfel: 4 Ian.(Bârda): 90 pâini; 11 Ian.(Malovăţ): 133 pâini; 18 Ian.(Bârda): 64 pâini; 25 
Ian.(Malovăţ): 168 pâini. Aşadar, în luna ianuarie s-au donat 455 pâini. Copiilor participanţi la slujbe li 
s-au donat dulciuri. 
* 
              Publicaţii. În această perioadă, preotul Dvs. a publicat mai multe articole astfel: Scrisorile unui 
preot de ţară, în revista ,,Singur”, Târgovişte, 2008-2009, nr. 9-10(ian.-dec.), p.12; Scrisori lui 
Eminescu, în revista ,, Romania Vip”, Dallas, Texas(SUA), 2009, 19 ian., ediţie on-
line(http://www.romanianvip.com); Scrisoare către Eminescu(I), în ,,Origini. România”, 
Madrid(Spania), 2009, 20 ian., ediţie on-line (http://www. originiromania.com); Scrisoare către 
Eminescu(II), în ,,Origini. România”, Madrid (Spania), 2009, 20 ian., ediţie on-line(http://www.origini 
romania.com); Scrisoare către Eminescu(II), în ,,Origini. România”, Madrid(Spania), 2009, 20 ian., 
ediţie on-line (http://www.originiromania.com); ,,Scrisoare pastorala” / 145, republicată  în ,,Noi dacii”, 
Bucureşti, 2008, dec., ediţie on-line(http://www.noidacii.ro/);  

* 
              Examene. Sesiuni. La 25 Ianuarie, preotul Dvs. a susţinut examenul la disciplina Relaţii 
individuale de muncă,  la Facultatea de Drept a Universităţii ,,Spiru Haret” din Bucureşti, fiind student 
în anul III. Regretăm profund, că nu am putut participa la sesiunea de comunicări de la Plugova(CS), 
având înmormântare în parohie. Poate altădată!! 
* 
              Botezuri, înmormântări. La 17 Ian. am oficiat Taina Sf. Botez pentru Manolea Patrick-
Mihai, fiul lui Domnului Manolea Daniel-Nicuşor şi al Doamnei Mihaela Manolea din Malovăţ; la 18 
Ian. am oficiat Taina Sf. Botez pentru Hurduc Andrada-Gabriela, fiica Domnului Hurduc Romeo-
Cristian şi al Doamnei Hurduc Vasilica-Mădălina din Malovăţ. Să trăiască şi să le ajute Dumnezeu în 
viaţă!  La 24 Iauarie am oficiat înmormâtarea lui Firu Petre(86 ani) din Malovăţ. Dumnezeu să-l ierte!  
* 
                Program. În luna februarie avem următorul program de slujbe: 1 Febr.(Bârda); 2 Febr.(slujbă 
la Bârda, pomeniri la Malovăţ la ora 12); 7 Febr.(Malovăţ-Bârda); 8 Febr.(Malovăţ); 14 Febr.(Malovăţ-
Bârda); 15 Febr.(Bârda); 21 Febr. (Malovăţ-Bârda); 22 Febr. (Malovăţ); 28 Febr. (Malovăţ-Bârda). În 
restul timpului, la orice oră din zi sau noapte, preotul poate fi găsit la biserică, acasă, sau la telefon 
0724.99.80.86. Poate fi contactat şi pe e-m 
ail la adresa: stanciulescubarda@gmail.com. 
* 
              Atenţie!  Primim înscrieri pentru făclii de Paşti. Cele de 1 Kg. costă 40 lei, cele de 0,50 kg. 
costă 20 lei, iar cele de 0,25 kg. costă 10 lei. Plata se face la primirea făcliilor. Se pot da şi pe datorie. Pe 
8 martie încheiem lista de înscrieri şi facem comanda.   
* 
               Sănătate, bucurii şi împliniri binecuvântate pe toate planurile să vă dea Dumnezeu! 
                                                                                        Pr. Al. Stănciulescu-Bârda 
 
 
 
 
 
Scrisoare pastorală 
Foaie periodică, gratuită a Parohiei Malovăţ-Mehedinţi 
Anul VII(2009), nr. 151(1 –15 Februarie) 
 
             Dragii mei enoriaşi! 
             Săracă Ţară bogată!  În unul din numerele trecute ale ,,scrisorii” noastre, vă spuneam de disputa dintre ţara 
noastră şi Ucraina privind Insula Şerpilor şi împrejurimile ei din Marea Neagră. Ei, bine, problema s-a rezolvat la Curtea 
Internaţională de Justiţie de la Haga. Înaltul for juridic a dat dreptate parţială ţării noastre, în sensul că nu a câştigat insula 
propriu-zisă, dar  a câştigat aproape 10.000 kilometri pătraţi din platoul maritim, adică din suprafaţa mării, inclusiv fundul 
mării şi spaţiul aerian de deasupra acestei suprafeţe. Subsolul mării din acea zonă conţine aproximativ zece miliarde metri cubi 
de gaz metan şi sute de mii de tone de petrol. Aceste bogăţii ar fi asigurat independenţa energetică a ţării noastre pe o perioadă 
de aproape jumătate de secol. Oricare s-a bucurat, auzind de această izbândă, însă, în ziua următoare, am aflat că, de fapt, staul 
român se alege doar cu spuma mării din tot acest câştig. De ce? Fiindcă în luna noiembrie statul făcuse contract cu o firmă 
canadiană şi-i concesionase, pentru o perioadă de 30 de ani, toate bogăţiile subterane din platoul maritim, pe care ar fi urmat 
să-l câştige la Curtea Internaţională de Justiţie. Altfel spus, firma respectivă câştiga dreptul de a extrage şi a vinde în folos 
propriu petrol şi gaze câte va voi din suprafaţa pe care urma s-o câştigăm în instanţă. Statului îi revine doar 3 la sută din 
valoarea câştigului respectiv, adică praful de pe tobă. Când te gândeşti că strămoşii noştri mureau mai bine, decât să piardă o 
palmă din pământul propriu, ori din pământul ţării, când lumea ţipă după petrol şi gaze, când se declanşează războaie pentru 
câmpuri petroliere, noi  aruncăm ca pe nişte firimituri asemenea bogăţii ce ni le-a dat Dumnezeu.  Dacă mai adăugăm şi faptul 
că firma canadiană avea un singur angajat, că avea sediul într-un apartament de bloc şi că avea un capital social de 200 lei noi, 
nu mai ai cuvinte. Nu mai poţi înţelege nici faptul că tu, om de rând, nu poţi face o vânzare sau o donaţie de teren, decât dacă 
prezinţi acte de proprietate la notariat, ba chiar şi schiţă topografică şi întabulare la cartea funciară, astfel că toate hârţoagele 
pot să te coste de două sau trei ori cât costă terenul respectiv, iar în cazul de faţă, vânzătorul a vândut ceea ce nu avea la data 
respectivă. În nici o legislaţie europeană nu se vând bunuri viitoare, dar la noi totul se poate! Săracă Ţară bogată!     
* 
     Stăpân şi slugă la cuvinte. O altă problemă la ordinea zilei este hotărârea de guvern, prin care pot fi ascultate şi arhivate 
timp de şase luni convorbirile telefonice şi e-mail-urile de pe internet. Mulţi au sărit ca arşi, făcând legătura cu epoca de 
dinainte de 1989, când securitatea supraveghea cu grijă tot ce mişca. Se invocă faptul că prin această măsură se atentează la 
intimitatea şi libertatea personală. Oamenii au dreptate, dar în contextul vremii actuale, când terorismul ia amploare, o 
asemenea măsură poate ajuta mult. E adevărat că întreaga societate suferă şi se simte lezată, dar, dintre mai multe rele, îl 
accepţi pe cel mai mic, dacă poţi să-l eviţi pe cel mai mare. 
 Apropo de această situaţie, îmi vine în minte o amintire tristă şi o vorbă înţeleaptă spusă de regretatul   Dr. Emil Lăzărescu din 
Craiova. Eram în anul IV la seminar. La sfârşitul fiecărui an de şcoală dădeam examen scris şi oral la fiecare obiect. Era 
cumplit. Mâncarea la internat era foarte proastă. Ne îndopa cu carne de oaie adusă de pe la ceapeuri, probabil mortăciuni. Din 
curte simţeam mirosul şi nu intrau în sala de mese decât 2-3 elevi. Preferam să stăm nemâncaţi, ori să mâncăm pâine goală, 
decât preparatele din carnea de oaie. Aveam mult de învăţat. Şedeam noaptea până târziu, ne sculam dis-de-dimineaţă. De 
rezultatele de la examene depindea bursa din anul următor. Spre sfârşitul perioadei de examen, când eram epuizat, într-o zi m-
am ridicat de pe lemnul unde şezusem într-o magazie şi învăţasem câteva ore. Când mi-am întins oasele, am avut o ameţeală 
destul de puternică. La câteva zile am fost chemat la recrutare. La comisia medicală an fost întrebat dacă am ameţeli. Vrând să 
fiu sincer şi să nu mint, am spus că am avut o ameţeală, fiind obosit de examene. Mi-au întins fişa şi m-au trimis la spitalul nr. 
9, ca să-mi pună o viză acolo. M-am dus. Mi s-a spus că trebuie să mă interneze aproximativ trei săptămâni, să-mi facă analize 
şi teste, ca să vadă dacă nu cumva am epilepsie. Revoltat, am cerut audienţă la director, Doctorul Emil Lăzărescu. Acesta, un 
bătrânel de treabă, mi-a explicat părinteşte că nu se poate juca cu armata:   ,,-Dacă eşti pe front, se dă comandă de atac şi  d-ta 
faci criză de epilepsie, pe mine mă mănâncă puşcăria!”  Degeaba i-am explicat eu, că nu am avut niciodată epilepsie, nici eu, 
nici altcineva din neamul meu. A trebuit să accept internarea. M-au chinuit îngrozitor. În fiecare zi îmi făceau injecţii în şira 
spinării, de-mi venea să urlu de durere. După trei săptămâni de tortură, mi s-a făcut externarea. N-am mai putut să mă duc nici  
într-o excursie în Transilvania, ce se organizase de seminar şi pentru care plătisem deja. Doctorul Emil Lăzărescu, după ce mi-
a vizat fişa, mi-a spus: ,,-Tinere, ţine minte toată viaţa ta o vorbă din filozofia indiană: eşti stăpânul vorbelor pe care nu le-
ai zis şi sclavul celor pe care le-ai zis!” Am ţinut minte această vorbă şi iată, că tot o mai ţin, dar n-am putut s-o respect 
întotdeauna. Pentru bruma de bucurie ce ţi-o dă libertatea de a spune ce gândeşti, mi-am asumat riscul şi consecinţele. Poate şi 
de aceea sunt azi în mijlocul Dumneavoastră, fiindcă ce am avut în guşă, am avut şi în căpuşă! 
Oricum, în legătură cu legea de care am amintit, cred că nu intraţi Dumneavoastră sub incidenţa ei. Spun aceasta, fiindcă vă 
ştiu oameni serioşi şi nu fluieraţi în biserică. Să se teamă infractorii, teroriştii, traficanţii de arme, de droguri şi alţii asemenea, 
nu Dumneavoastră.  Vorba indiană menţionată mai sus e bine s-o reţineţi, totuşi. S-ar putea să vă fie de folos! 
* 
Cipuri biometrice(Continuare di numărul trecut).  În numărul trecut vă prezentam câteva aspecte 
privitoare la cipurile biometrice, care urmează să se implanteze în buletinele şi paşapoartele tuturor, apoi 
în corpurile noastre. Lucrul acesta a scandalizat numeroşi creştini, care au făcut legătura cu cele 
menţionate în ultima carte a Bibliei,  numită Apocalipsa. Tocmai din această cauză, Sfântul Siod al 
Bisericii Ortodoxe Române va lua în discuţie această problemă în şedinţa sa din 25-26 februarie şi va 
decide în consecinţă. Redăm în continuare un studiu al părintelui Pr. Prof. Dr. Mihai Valică, de la 
Facultatea de Teologie din Iaşi, pentru ca să cunoaşteţi şi Dumneavoastră mai bine cum se pun 
problemele:  
,,Din ianuarie 2009, a început în România, cu o grabă suspectă şi tacită, eliberarea de paşapoarte şi 
permise de conducere cu cip RFID, fără ca cineva să cunoască în detaliu datele stocate pe cip. În 
vederea aderării fără rezerve la spaţiul Schengen, prevăzută pentru 2011, şi executând cu multă râvnă şi 
acrivie directivele UE, România extinde procedeul şi la alte documente personale, cum ar fi: actul de 
identitate, cardul de sănătate, precum şi alte documente de călătorie. Pe fondul acestei acţiuni, Părintele 
Justin Pârvu a dat un comunicat, care a creat anumite controverse, contestaţii şi reacţii. Cu 
binecuvântarea ÎPS Teofan, prezint mai jos părerea mea referitoare la problema ridicată de Părintele 
Justin, întrucât sunt doctor în Teologie Socială Aplicată, disciplină care reglementează moral relaţia 
Bisericii cu lumea, şi cadru didactic universitar la Facultatea de Teologie Ortodoxă „Dumitru 
Stăniloae” din Iaşi, specializarea Biserica azi. Istorie şi Actualitate. 
1. Sinteza psiho-teologică a comunicatului Părintelui Justin Pârvu din data de 14.01.2009. 
     a. Îndemnat de glasul conştiinţei şi curăţia inimii, Părintele Justin atenţionează cu duh profetic, de 
pericolele unui posibil început de însemnare cu numărul fiarei apocaliptice 666 şi consideră planul 
naţional de introducere a cipurilor biometrice pentru buletin şi paşaport ca o vreme „premergătoare 
acestei profeţii”, deci nu derularea însăşi a profeţiei.  
     b. Nu acţiunea cipurile biometrice în sine este egală cu pecetluirea, ci aceasta reprezintă doar un 
început şi „o capcană a vrăjmaşului”. E posibil ca ulterior aceste date să fie folosite pentru trecerea la 
acţiunea propriu-zisă, iar o dată începută, să pregătească pas cu pas, psihologic-aperceptiv şi mental, 
acţiunea finală: pecetluirea. 

    c. În acest context, Părintele Justin îi îndeamnă pe credincioşi să fie vigilenţi şi, dacă e nevoie, chiar 
jertfelnici: să primească martirajul, dacă vor fi forţaţi să primească „inofensiva” acţiune, adică 
acceptarea cipurilor biometrice pentru buletine şi paşapoarte. 
    d. Recunoaşte că nu este de datoria sa să facă această atenţionare, ci ar fi fost de datoria 
„arhipăstrorilor, mai marii acestei Biserici”, însă din cauză că ei nu iau atitudine, sau nu consideră 
acest lucru un pericol, se substituie acestora şi, din dragoste pentru neam şi Biserică, trage un semnal de 
alarmă, considerând ca acest „proiect le răpeşte de fapt oamenilor libertatea” şi ar grăbi şi chiar ar 
uşura ulterior procesul de pecetluire. 
  e. Cuvintele: „Este vremea muceniciei! Luptaţi până la capăt! Nu vă temeţi!” vor să marcheze acest 
lucru şi vor să spună că dacă acum, când acţiunea este abia la început, creştinii nu vor fi capabili de 
jertfă şi împotrivire, mai târziu va fi şi mai greu. 
   f. Dacă această acţiune nu ar fi fost proorocită cu 2000 de ani în urmă de Sf. Apostol şi Evanghelist 
Ioan, demersul pe care guvernanţii, cu ştiinţă sau neştiinţă, îl fac prin acest proiect nu ar fi fost pus sub 
semnul întrebării sau al contestării, ci nebăgat în seamă, sau poate chiar considerat un lucru benefic. 
Însă dacă luăm în serios Sf. Scriptură, şi în special proorocia din Apocalipsă 13, atunci, după părerea 
mea, demersul Părintelui Justin este justificat teologic, responsabil şi profetic, întrucât există multe date 
comune între acţiunea introducerii cip-urilor biometrice şi atenţionarea profetică din Apocalipsă. 
2. Legislaţia naţională, internaţională şi europeană referitoare la cip-urile biometrice. 
 a. Regulamentului Consiliului Europei nr. 2.252/2004 dă recomandări şi detalii tehnice privind cip-urile 
biometrice, însă nici o ţară din lume nu s-a grăbit să le implementeze cu atâta acrivie tehnică şi 
obedienţă. România este prima ţară-pilot-cobai de pe planetă cu un asemenea proiect experimental, iar 
guvernarea trecută a reglementat aceasta prin: OGU 94/2008[13], HG 1566/2008[14], OG 207 din 
04/12/2008[15].  
 b. Acţiunea cip-urilor biometrice a „început în pas de marş” în judeţul Ilfov, de la 1 ianuarie, iar până 
în iunie 2009 se urmăreşte extinderea sistemului informaţional biometric în toată ţara. 
c. Din decembrie 2008 a început în România emiterea unui nou model de permis auto de tip card, care 
conţine de asemenea un cip electronic pe bază de cod de bare. Cip-ul conţine date personale uzuale, date 
medicale, istoricul bolilor, contravenţii rutiere etc. Acţiunea a început fără o bază legislativă şi fără o 
promovare corespunzătoare prin mass-media. 
 d. Pentru 1 ianuarie 2011 este programată introducerea noilor cărţi electronice de identitate cu cip. 
Platforma-pilot-cobai informaţional va fi implementată în judeţul Caraş-Severin, de unde se va extinde 
proiectul şi în celelalte judeţe. Informaţiile sunt memorate pe 2 suporturi: banda optică şi circuit integrat 
de tip smartcard (cip). Datele înscrise nu pot fi şterse, ci se poate doar adăuga la ele informaţii, iar 
această acţiune o poate face nu numai Ministerul Internelor, ci şi cel al Comunicaţiilor! Există aşadar 
un drept discreţionar asupra naturii şi cantităţii informaţiilor înscrise, întrucât nu este reglementat cine 
are dreptul să înscrie, care sunt criteriile de selecţie a ceea ce trebuie înscris şi cea ar putea afecta 
imaginea sau confortul psihic al persoanei în cauză etc.  
e. Abuzurile se extind şi mai aberant prin legea 298 din 21 nov. 2008, care obligă pe furnizorii de servicii 
de comunicaţii electronice să păstreze orice convorbire telefonică, orice sms sau e-mail pe ultimile 6 luni 
şi să le pună la dispoziţie, la solicitarea autorităţilor competente. 
f. Îngrijorător este faptul că nici o lege sau normă naţională, europeană sau internaţională nu 
garantează discreţia, securitatea absolută a datelor înscrise şi nu prevede sancţiuni clare pentru cei ce 
le-ar utiliza în alte scopuri, sau ar comite erori tehnice sau neglijenţă în securizarea datelor.  
g. Până în prezent doar Asociaţia Civic Media a semnalat şi contestat abuzul acestor legi şi încălcarea 
drepturilor omului, pe când unii membrii „justiţiari” ai societăţii civile sunt preocupaţi mai departe şi 
interesaţi obsesiv doar de scoaterea icoanelor din şcoli… (Continuare în numărul viitor).  
* 
Memoriul lui Gheorghe Duncea(Continuare din numărul trecut). ,,În urmă, aceşti sârbi au fost aduşi la Prejna şi împărţiţi 
în cete de panduri, prin aceşti munţi şi care jefuiau pe ciocoi, pe greci şi pe turci. Tot cu aceşti sârbi a venit şi Kara-
Gheorghievici, comandirul răzmeriţei sârb, care fugise de frică să nu cadă în mâinile turcilor: După o săptămână de odihnă 
la Prejna, a fost adus în taină la Slugerul Teodor, întovărăşit de câţiva panduri români. Şi l-a dat în primire generalului rus, 
care este şeful sfatului boieresc de la Bucureşti, în această vreme, în locul domnitorului Ipsilante, care să-l treacă în Rusia, 
pentru a -1 scăpa de turci. Tot în acest an, adică anul 1806, după terminarea acestei lupte, Slugerul Teodor, împreună cu 
mine, am început construirea bisericii din satul Prejna, care avea o biserică veche şi roasă de vreme. 

Această biserică a fost ridicată cu materialele din proprietatea mea; varul şi piatra au fost scoase de mine, bârnele de 
construcţie au fost tăiate de pandurii din Baia de Aramă, moşia lui Radu Muică, care o moştenise de la socrul său, Dobru 
Vornic, pe care moşie Slugerul Teodor a asuprit-o de la Radu Muică după războiul ruşilor cu turcii la anul 1814, fiind vătaf 
de plai al Plaiului Cloşanilor; şi a donat-o bisericii la anul ... pentru faptul că Radu Muică era omul grecilor şi al turcilor, 
stăpânitori ai ţării. 
De la prima piatră de temelie, unde Slugerul Teodor şi-a îngropat sabia şi eu inelul de la mână, a fost ridicată până la 
acoperiş cu cheltuiala mea personală, iar tencuitul şi pictura, precum şi toate odoarele sfinte dinăuntrul bisericii au fost 
cumpărate de Slugerul Teodor. La fel clopotul a fost cumpărat de Sluger de la Viena. Şi Sfânta Evanghelie a cumpărat-o tot el 
din Braşov. Clopotul ni s-a ridicat de turci în acest an 1822. Biserica a fost terminată în anul 1806 şi sfinţirea ei s-a făcut în 
luna august, acelaşi an. Biserica a fost înzestrată cu pământ de Slugerul Teodor, în anul 1819, când era vătaf de plai în 
Cloşani.  
              După sfinţirea bisericii, Slugerul Teodor a luat cei 3000 de panduri care [au participat] la sfinţirea acestui locaş de 
închinare şi am plecat cu toţii, sub comanda lui, ca să ajutăm pe ruşi la războiul cu turcii. Am luat parte la luptele din jurul 
Calafatului, peste Dunăre, la Lom-Palanca şi în munţii Balcani. La Calafat şi la Lom-Palanca am luptat cu cea mai mare 
vitejie. Pentru meritele câştigate în acest război, Slugerul Teodor, comandirul nostru, a primit gradul de locotenent în armata 
rusă şi a fost decorat de Marele Ţar al Rusiei, care i-a dat şi un regiment de cazaci ruşi, pe care să-l aibă la îndemână 
întotdeauna. A mai căpătat învoire de la Marele Ţar, ca toate armele pe care ruşii le dăduseră pandurilor ca să lupte cu ele 
în război să rămână ale lui. Şi-am mers cu el după terminarea războiului de le-am depozitat în Cerneţi, la cula de la via 
Slugerului, în paza regimentului de cazaci.  
   După terminarea acestui război, Slugerul Teodor a  fost numit, în anul 1814, vătaf de plai al Plaiului Cloşani, prin stăruinţa 
vistiernicului Mihalache Boboiceanu. 
    Slugerul Teodor era un om drept. El a fost un dârz apărător al ţăranilor şi un duşman neîmpăcat al ciocoilor care erau 
uniţi cu grecii. El nu putea să rabde niciodată nelegiuirile pornite contra noastră. Cât a fost vătaf de plai aici în Cloşani, 
mergea întotdeauna pe jos sau călare până la Bucureşti la cinstita cârmuire pentru a ne apăra drepturile noastre, ale 
ţăranilor, când ni se făcea vreo nedreptate. 
Arăt aici un fapt întâmplat înainte de răzmeriţă la anul 1819 1una iunie, nu ţin minte ziua tocmai, atunci când era vătaf de 
plai al Cloşanilor. Slugerul Teodor, venind într-o zi de la cârciuma sa din Dealul Natamenia, hotarul Balta spre satul 
Prejna, şi ajungând în lunca Prejnii, a văzut o ceată unde un proprietar, şi anume Ilia Chelcea, care este din acest sat şi 
care avea oameni la cosit pe moşia lui, îşi luase câţiva, întrerupând cositul, ca să bată un cioban, care îşi păştea caprele mai 
la vale pe zăvoi, pentru faptul că câinele ciobanului se-ncleştase cu al proprietarului, omorând câinele luând şi pe cioban la 
bătaie. Ciobanul, văzând pe Slugerul Teodor, care trecea călări pe şosea, i-a raportat cum s-a întâmplat acest fapt. Slugerul 
i-a chemat pe toţi acei cositori împreună cu proprietarul la Prejna, pentru ca să stabilească a cui este vinovăţia. 
Constatându-se că vina este a lui Ilia Chelcea, a dat ordin căpitanului Bosoancă să-1 ridice de aici şi să-1 ducă la taft la Baia 
de Aramă, să-1 închidă acolo. Ilia Chelcea, văzându-se închis, i-a cerut Slugerului Teodor să-1 ierte. Slugerul i-a spus că, 
dacă vrea să-1 ierte, să nu-1 mai dea în judecată la cinstita cârmuire, să plătească ciobanului câinele şi să se împace cu el 
pentru bătaie. Totodată, i-a mai cerut ca acea proprietate unde au cosit oamenii să i-o vândă direct lui, adică Slugerului 
Teodor, pentru că-i face trebuinţă  să înzestreze biserica din Prejna, ctitoria lui, cu ea. 
Ilia Chelcea, vrând-nevrând, a trebuit să se împace cu ciobanul şi să vândă acea moşie Slugerului Teodor, pe care a şi donat-
o bisericii. In acest mod a înzestrat Slugerul Teodor biserica cu două moşii, una de la Radu Muică şi una de la Chelcea, prin 
două acte de donaţie scrise de mâna sa”.(Continuare în numărul viitor). 
* 
               Semne apocaliptice.  Într-una din ,,scrisorile” precedente vorbeam de o târfă în furou, cocoţată 
pe un bloc-turn din Severin,  care întreba copiii, tinerii, adulţii şi pe toţi care ar fi avut curiozitatea să 
citească inscripţia de deasupra ei, dacă tutunul este singura lor plăcere. La câteva zile după difuzarea 
,,scrisorii”, cucoana a fost dată jos de pe clădire. Am crezut că a plecat de acolo din cauza frigului, ori  la 
plimbare sau cumpărături. Poate şi dintre cititorii noştri, care au funcţii de răspundere în administraţia 
judeţului au luat atitudine. Dacă a fost aşa, le mulţumim cordial. Peste vreo două săptămâni, am văzut 
aceeaşi fâţă lăfăindu-se pe coastele unui autobuz, cu aceeaşi inscripţie deasupra. De data aceasta însă nu 
mai avea ici furou, ci o costumaţie mult mai simplă. Avea doar bichini. Pentru cei ce nu ştiu, precizăm că 
aceştia sunt rudele cele mai ,,sărace” ale chiloţilor!  Trebuie să avem în vedere, că această campanie 
împotriva tutunului este subvenţionată de un minister, care se ocupă, fără îndoială, de sănătatea poporului 
român, orice comentariu este de prisos. Vreme apocaliptică, muică! 
* 
               Pomeni electorale.  La recenta şedinţă din 14 decembrie de la episcopie, Părintele Sever 
Negrescu de la Parohia Ieşeliţa, membru al Uniunii Scriitorilor, a protestat că nu s-a luat atitudine faţă de 
activitatea unor partide politice în perioada electorală. Era vorba de un anumit partid, care a chemat mai 
întâi preoţii telefonic, în regim de maximă urgenţă, la unele protoierii şi acolo le-a dat câte o geantă, 
sugerându-le să voteze şi să îndemne pe enoriaşi să voteze acel partid. Prea Sfinţitul Episcop Nicodim 
s-a arătat indignat, spunând că nu cunoaşte nimic de asemenea activităţi. Unii preoţi aveau mapele 
primite la ei, chiar şi în timpul şedinţei cu pricina. Văzându-i cum  se fâstâcesc, un înalt funcţionar 

eparhial s-a ridicat şi, cu sobrietate, seriozitate şi putere de convingere,  a afirmat că şi el însuşi a ajuns, 
aşa, ca din întâmplare, la o protoierie, unde tocmai se împărţeau astfel de obiecte. Şi dumnealui i-au dat o 
geantă, dar dânsul a spus ,,Bogdaproste!” . Asta a schimbat datele problemei. Aşadar, omul nu a primit-o 
degeaba; a primit-o de pomană, ceea ce e cu totul altceva. Adică, a vrut să spună că a muncit pentru ea. 
Just! Nu-i uşor să spui ,,Bogdaproste!” Auzindu-l, reprezentantul partidului i-a mai dat o geantă. Păcat că 
nu a cântat şi ,,Cu sfinţii odihneşte” şi ,,Veşnica pomenire”. Cu siguranţă că i-ar mai fi dat una sau două 
mape. Avea până la adânci bătrâneţe. De fapt, dacă la orice pomană se spune ,,Bogdaproste” şi se cântă 
cele două cântări amintite, de ce nu s-ar face asta şi la pomenile electorale?  Păi, nu? 
              Şi preotul Dvs. a fost chemat telefonic. S-a dus. I s-a oferit plotoaga respectivă, dar n-a primit-o. 
A socotit că el, fiind dintre cei de la capre, poate să umble şi cu o geantă mai veche, chiar şi cu o traistă, 
dacă este cazul. Mai mult, i s-a părut că sufletul lui e mai scump decât acea geantă! 
* 
               Învăţăturile împăratului Vasile Macedoneanul. ,,Cinsteşte şi  preţuieşte vigoarea trupească, 
atunci când şi de înţelepciune este însoţită. Pe cât de folositoare este vigoarea trupului de înţelepciune 
însoţită, pe atât de dăunătoare, dacă nu-i însoţită de înţelepciune. Forţa pe om îl caracterizează, forţa 
imprudentă face din el o fiară iraţională. Înconjoară-te, aşadar, nu de cei care imprudenţa forţei 
preţuiesc, ci de oameni care cu forţa îşi folosesc. Căci forţa lipsită de prudenţă cutezanţă se numeşte, iar 
cea chibzuit folosită bărbăţie.   
               Vrei să fie Dumnezeu milostiv cu tine? Atunci fii şi tu milostiv cu supuşii tăi. Chiar dacă ai fost 
dăruit cu împărăţie, eşti tovarăşul lor de robie. Unul singur este stăpânul nostru, al tuturor oamenilor, şi 
unul singur părintele neamului nostru, pământul, chiar dacă noi, pământenii, unii din alţii ne-am născut. 
Gândeşte-te, aşadar, la tine însuţi, tu, care eşti pământean slăvit şi nu uita că, oricât de la pământ te-ai 
înălţat, din nou în pământ vei fi coborât şi nu căuta niciodată cu trufie la pământeanul de rând. Adu-ţi 
aminte de greşalele tale faţă de Dumnezeu şi uită greşalele aproapelui tău. 
              Ia şi tu seama că toţi oamenii preţuiesc mult prudenţa, dar nu toţi se zoresc să se învrednicească 
de ea. Căci toţi se întrec cu laude să o copleşească, dar nu se prea ostenesc să o dobândească. Din care 
pricină, foarte rar poţi întâlni pe cineva care să fi izbutit a o dobândi.  Caută, aşadar, nu numai să te 
însoţeşti tu cu prudenţa, ci şi să-l respecţi şi să-l cinsteşti pe acela care a dobândit-o şi să-l ai în preajmă 
în zi şi noapte. Căci numai unul ca acesta poate să fie de folos sufletului tău. Şi ceea ce ţi se pare adesea 
cu neputinţă de înfăptuit, lesne vei izbuti să înfăptuieşti cu sprijinul lui, dacă te ajută Dumnezeu. Iată de 
ce trebuie să fii prudent sau să urmezi sfaturile celor prudenţi, căci inima lor e cu adevărat tronul pe 
care se odihneşte Dumnezeu. 
              Să-ţi fie mai vrednică de încredere purtarea decât cuvântarea, pentru ca şi tăcerea, nu doar 
vorbirea să-ţi aduci cinstirea. Şi să nu-i îngădui în preajma ta pe aceia care vorbe convingătoare 
rostesc, dar cu fapta nu le întăresc. Căci sunt şi unii care bine vorbesc, dar numai rele săvârşesc. 
Fereşte-te să fii şi tu aşa, şi nici pe ceilalţi  din jur nu-i lăsa să fie, ci numai pe aceia care nu-şi 
înfrumuseţează purtarea prin cuvântări, ci cuvântările prin purtări, numai pe ei să-i iubeşti şi cu ei să te 
însoţeşti. Iar ce e ruşinos să faci, să nu ai neruşinarea să zici, nici ceea ce e ruşinos să zici, să nu te 
gândeşti să săvârşeşti”.  
* 
                        Ajutoare.    În această    perioadă  am primit câteva ajutoare astfel: Doamna Omir 
Lucreţia din Bucureşti, fiică a satului Malovăţ, a donat 200 lei; Doamna Avoc. Marinescu Lucica din 
Craiova a donat 165 lei.  Doamna Iordache Sevastiţa din Tr. Severin, fiică a satului Malovăţ,  a achitat 
pentru contribuţia de cult 50 lei şi un ajutor de 100 lei.  Doamna Orodan Ecaterina din Malovăţ a 
achitat 50 lei pentru contribuţia de cult.  Dumnezeu să le ajute! 
*             
           Publicaţii.  Domnul  Ioan Miclău din Cringila(Australia) ne-a trimis manuscrisul noii sale cărţi, 
Buna ziua, bade Ioane!  ca să i-o publicăm. Cu plăcere! De fapt, este a cincea sau a şasea, pe care 
parohia noastră i-o publică. Colaborarea e onorează. 
* 
                În această perioadă, preotul Dvs. a publicat câteva articole astfel: Scrisoare către Eminescu(I-
II), în revista  ,,Agero” din Stuttgart(Germania), 2009, nr. 9, ediţie on-line(http://www.agero-
stuttgart.de); Cipuri biometrice, în ,,Origini.Romania”, Madrid(Spania), 2009, 2 febr., ediţie on-line 
(http://www.originiromania.com); ,,Scrisoare pastorala” nr. 149, în ,,Observatorul”, Toronto(Canada), 

2009, 9 febr., editie on-line(http://www.observatorul.com); ,,Scrisoare pastorala”, nr. 150, în ,,Agero” 
Stuttgart(Germania), 2009, 8 febr., ediţie  on-line(http://www.agero-stuttgart.de); şi în ,,Starpress”, 
Canada, 2009, 8 febr., editie on-line(http://www.valcea-turism.ro); Scrisoare lui Eminescu(I), în  
,,Buletin de informaţii”, Sydney(Australia), an. LV(2009), nr.1, ian.-febr., p. 23; 90 de ai de la Marea 
Unire, în ,,Buletin de informaţii”, Sydney(Australia), an. LV, 2009, nr.1, ian.-febr., p. 23; Studii şi 
materiale de etnografie şi folclor publicate în revista ,,Biserica ortodoxă Română” în perioada 
1874-2004, în ,,Biserica Ortodoxă Română”, Bucureşti, an. CXXV(2008), nr. 1-6(ian.-iun.), pp. 380-387;  
* 
               Examene.   In după-amiaza zilei de 1 febr., preotul Dvs. a susţinut examene la disciplinele 
Dreptul societăţilor comerciale şi Dreptul internaţional privat la Facultatea de Drept; la 8 febr. a 
susţinut examen la Drept internaţional public, iar la 15 febr. a susţinut examen la Introducere in 
Dreptul comparat.   
* 
             Preotul Dvs. a fost invitat la Facultatea de Istorie a  Universităţii ,,Babeş-Bolyai” din Cluj-
Napoca să participe la un examen de doctorat pe o temă de istoria Banatului în secolul al XIX-lea, având 
în vedere că şi teza lui de doctorat a abordat această tematică. Examenul respectiv  va avea loc sâmbătă, 
28 februarie. Organizatorii suportă cheltuielile. Vom vedea! 
* 
               Cununii şi înmormântări. La 15 Febr. am oficiat cununia Domnului Dragomir Ion cu   Cu 
Doamna Malescu Zaharica, ambii din Bârda. Dumezeu să le ajute!  La 5 febr.  am oficiat 
înmormântarea pentru  Luca Adela(79 ani) din Bârda. Dumnezeu s-o ierte! 
* 
              Program. În luna martie avem următorul program de slujbe: 1 Mart. (slujbă la Bârda şi sfinţirea 
apei şi a seminţelor); 2 Mart.(Malovăţ, dimineaţa, sfinţirea apei şi a seminţelor, iar seara slujbă); 3 Mart. 
(Bârda, seara slujbă); 4 Mart. (dimineaţa spovedit şi împărtăşit la Bârda, la biserică şi în sat, iar seara 
slujbă la Malovăţ); 5 Mart.(dimineaţa spovedit şi împărtăşit la Malovăţ, iar seara slujbă la Bârda); 6 
Mart. (Malovăţ, slujbă seara); 7 Mart. (Malovăţ – Bârda, paresimi); 8 Mart. (Malovăţ); 14 Mart. 
(Malovăţ-Bârda, paresimi); 15 Mart. (Bârda); 21 Mart. (Malovăţ-Bârda, paresimi); 22 Mart.(Malovăţ); 
24 Mart. (Malovăţ, slujbă seara); 25 Mart. (pomeniri dimineaţa la Bârda, slujbă la Malovăţ); 28 Mart. 
(Malovăţ-Bârda, paresimi); 29 Mart. (Bârda). Slujbele de seară încep la ora 17, adică la 5. În restul 
timpului, la orice oră din zi sau noapte, preotul poate fi găsit la biserică, acasă, sau la telefon 
0724.99.80.86. Poate fi contactat şi pe e-mail la adresa: stanciulescubarda@gmail.com. 
* 
               Sănătate, bucurii şi împliniri binecuvântate pe toate planurile să vă dea Dumnezeu! 
                                                                                        Pr. Al. Stănciulescu-Bârda 

              Dragii mei enoriaşi! 
              Oglinda zilei.  Cel puţin două evenimente petrecute în ultima vreme mi-au răvăşit sufletul, 
fiindcă mi s-au părut a fi strigătoare la cer.  
              Cel dintâi priveşte situaţia românilor din Italia în special şi din alte ţări europene în general. 
Peste tot românii sunt huiduiţi, batjocoriţi, socotiţi criminali, violatori, hoţi, bandiţi de drumul mare. 
Românii noştri se  feresc ca de foc să spună că sunt români, ca să nu fie batjocoriţi, iar altora pur şi 
simplu le e ruşine  să spună că sunt români. Te doare sufletul chiar fiind în ţară, chiar dacă pe tine ca 
individ nu te priveşte direct această situaţie, dar te doare, fiindcă şi tu faci parte din poporul român şi ştii 
bine că nu-i adevărat. Ştii bine că altceva am sperat că va fi şi că vom fi, când am intrat în Uniunea 
Europeană, iar acum descoperim că suntem cei mai prejos membrii ai acestui imperiu. Toţi se fac că nu 
observă că, de fapt, toate infracţiunile săvârşite în Italia  sunt făcute de ţigani, dar nimeni nu vrea să 
recunoască aceasta. Totul este aruncat în spinarea românilor. Este adevărat, că ţiganii respectivi sunt 
cetăţeni români, dar tot ţigani rămân. Autorităţile române se feresc să le rostească şi numele etniei. Când 
fac infracţiuni, ţiganii se declară că sunt romi sau români. Străinii nu înţeleg această distincţie între ,,rom” 
şi ,,român”, mai ales că însăşi indicativul nostru de ţară este ,,ROM”. Este, de asemenea, curios cum 
ţiganii îşi spun ţigani, atunci când au realizări lăudabile, mai ales în domeniul artistic. Nimeni nu le 
contestă valoarea în acest domeniu şi merită toată stima. Mă întreb, spre exemplu, de ce filmul Inimă de 
ţigan nu a fost numit ,,Inimă de rom”? De ce se feresc   de aspectele negative ale etniei lor şi încearcă să 
le arunce în spatele altora nevinovaţi? Observăm însă că  la noi nicăieri nu se mai vorbeşte de ţigani, ci 
doar de romi. Observăm, de asemenea, că , în Ungaria, ţiganii au ucis sălbatic pe sportivul român Marian 
Cosma. Acolo, însă, autorităţile au făcut distincţie clară. Crima nu au făcut-o ungurii, ci ţiganii, chiar 
dacă ei erau cetăţeni unguri. Numai  la noi este altfel. Dacă cercetăm  documentele româneşti  medievale, 
nu vom întâlni cuvântul ,,rom” niciodată, ci doar ,,ţigan”. Ca român socotesc că infamia ce se aruncă în 
seama poporului român profanează mormintele miilor de eroi ai neamului românesc, care, de-a lungul 
veacurilor,  şi-au dat viaţa ca noi, urmaşii lor, să avem o ţară, o limbă, o credinţă, o demnitate, să fim 
onoraţi de popoare, ci nu dispreţuiţi ca azi. În numele acestor eroi ai neamului, cer autorităţilor române să 
se implice mai mult în clarificarea lucrurilor, în evitarea acestei confuzii atât de păgubitoare neamului 
românesc. 
              Al  doilea aspect, care-mi bulversează sufletul, este situaţia unor infractori periculoşi din ţara 
noastră. Ca om  şi cetăţean al unui stat de drept, socoteşti că este strigător  la cer să afli că sute de 
criminali periculoşi, condamnaţi la ani mulţi şi grei de închisoare, sunt eliberaţi să-şi trateze câte o bubiţă 
la buziţă şi uită să se mai întoarcă după gratii. Trec luni de zile, ei se plimbă nestingheriţi prin sate şi 
oraşe, săvârşesc alte crime, dar nimeni nu-i întreabă de sănătate, iar gardienii de la penitenciarele de unde 
au plecat  nu observă că  stimabilii  u s-au mai întors. Aflăm că de nouă ani un rus din Basarabia, 
specializat  în infracţiuni deosebit de grave, ,,uită” să se întoarcă în penitenciarul din care fusese eliberat 
pentru câteva luni, dar nu fusese prins de poliţie. Se ştia de el că trece în voie graniţa, că a cumpărat un 
pistol de un anumit calibru din Chişinău, dar nimeni nu ştie unde se află stimabilul. În schimb, o biată 
femeie din Maramureş, este condamnată şi întemniţată, fiindcă a tras un ţăruş din pământ. Trebuie să dea 
preşedintele ţării decret de graţiere, ca să-i reducă două luni din pedeapsă.  
              Justiţia este reprezentată  de o femeie legată la ochi, cu o balanţă în mână. Această imagine ar 
vrea să spună că justiţia este imparţială, ea împarte doar dreptate, fără să  părtinească pe nimeni. Chiar aşa 
să fie? Dar cu cazurile de mai sus cum rămâne? 
* 
              Cipuri biometrice   (Continuare din numărul trecut) . Continuăm să publicăm articolul 
Părintelui Mihai Vălică din Iaşi privitor  la această problemă atât de controversată din ultima vreme:   
 ,, 3. Scopul cip-urilor RFID. Anunţate deja de doi ani, paşapoartele biometrice conţin imaginea facială 
şi amprentele deţinătorului. Cerute de Statele Unite, paşapoartele vor fi emise în premieră de România, 
în ciuda faptului că unii experţi susţin că este nevoie de doar patru ore pentru a decripta informaţiile de 
pe cip. Cip-urile RFID sunt menite să înlocuiască codul de bare de pe produsele din magazine şi să 
controleze „pozitiv” individul, cu intenţia de a-l proteja şi în scopul creşterii gradului de securitate al 
acestuia, însă nu s-au luat în seamă în mod real şi pericolele şi vulnerabilitatea sistemului. 
Componentele şi alte operaţiuni electronice ale cip-ului biometric sunt deja mediatizate şi se găsesc pe 
larg în literatura de specialitate. 
3.1. Avantaje ale cip-urilor RFID.  a. Din punct de vedere economic şi comercial: 
       1. Uşurează, scurtează şi eficientizează considerabil procesul de producţie; 
       2. Datorită capacităţii de stocare a cip-urilor, se reduce timpul de cumpărare a produselor prin 
identificarea şi livrarea rapidă a acestora şi oferă posibilitatea refacerii stocurilor în timp util. 
           b. Din punct de vedere militar: 
        1. Servesc cu mare precizie atingerea obiectivelor militare, precum şi a celor de spionaj.  
            c. Din punct de vedere al evidenţei, identificării şi ajutorului unei persoane în caz de urgenţă: 
        1. Introducerea cip-urilor în paşapoarte este considerată o măsură de siguranţă în plus de către 
guvernele ţărilor, care le-au introdus deja parţial. 

         2. Conectarea la anumite baze de date publice naţionale şi internaţionale oferă în cîteva minute 
toate informaţiile vitale despre persoana căreia i se scanează un document personal prevăzut cu cip 
RFID. 
 3.2. Dezavantaje ale cip-urilor RFID: 1. Informaţiile din memoria cipului pot fi citite de către orice 
cititor, nu doar de către cele specializate. Astfel, cu un simplu calculator performant, orice date, oricît de 
criptate ar părea, pot fi sparte într-un timp extrem de scurt (cel mult patru ore)  şi chiar falsificate. 
          2. Controlul total asupra cetăţenilor. Se va şti în orice clipă unde suntem, cu cine suntem, 
tranzacţiile financiare, rutele de călătorie, timpul petrecut în anumite locuri şi alte date, ce vor fi folosite 
după bunul plac al posesorilor acestor baze de date.  
          3. Cip-urile nu pot fi detectate de simţurile fiziologice sau percepţia umană. Deci nu vor putea fi 
evitate. 
             4. Microcipurile implantate la animale au provocat cancer în aproximativ 10% din cazurile 
implanturilor. Ţesutul cancerigen a apărut întotdeauna în jurul cipului RFID. 
             5. Cip-urile RFID sînt sensibile la anumite tipuri de radiaţii, ori contactul cu surse încărcate cu 
electricitate.  
              6. Nu există inclusă în cip-uri opţiunea: Nu colecta date statistice despre mine. 
              7. Cel care va refuza cip-urile din varii motive, va fi lipsit de serviciile publice, care cer o 
identificare la baza de date, generând astfel o izolare şi înstrăinare socială. Deci persoanele fără cip nu 
există.  
              8. Cip-urile sunt o sursă de informaţie gratuită pusă la dispoziţie pentru serviciile de spionaj la 
toate nivelurile, iar datele personale pot fi deturnate în diferite scopuri sau făcute publice fie din 
neglijenţă, fie intenţionat. 
               9. Cip-urile biometrice pot avea avantaje pe termen scurt, dar pe termen lung pot fi un pericol 
real. Ele compromit metodele existente de securitate pe baza celor 2 elemente introduse, folosind 
presupunerea că ele nu sunt accesibile publicului, nici măcar în mod criptat. De exemplu, dacă ai o bază 
de date cu amprente şi pentru a intra în sistem este nevoie de amprenta unei persoane, nu trebuie să fie 
persoana acolo, poţi să iei din baza de date a poliţiei amprenta ei. În mod paradoxal, cip-urile 
biometrice diminuează siguranţa unei ţări. Ele permit accesul pe baza paşaportului altcuiva, fară a fi 
nevoie ca el să fie de faţă. Nu te mai verifică nimeni fizic, totul se bazează pe sistem. De aceea, 
expunerea informaţiilor digitale ale românilor discreţionar şi fără nici un discernământ reprezintă o 
acţiune fie inconştientă şi iresponsabilă, fie de trădare a propriilor cetăţeni. 
                10. Serviciul 112 permite găsirea locaţiei telefonului. Oricând te poate localiza fără să apelezi, 
numai datorită faptului că telefonul primeşte semnal. Acelaşi lucru se poate extinde la cip-urile RFID. 
                 11. Evidenţa strictă a vieţii personale la toate nivelurile elimină şansa de a repara o 
neglijenţă, o greşeală sau o neputinţă de plată, de exemplu faţă de o bancă. Cazul americanilor cu dosar 
financiar. Dacă uiţi să faci o plată, eşti catalogat ca rău platnic toată viaţa. Nu mai primeşti un 
împrumut, niciodată.  
                  12. Monitorizarea prin satelit pe baza identificării faciale reprezintă o ameninţare la propria 
viaţă, dacă luăm în consideraţie ghidarea rachetelor antipersoană prin satelit. O eventuală lovitură de 
stat omoară orice persoană cu ajutorul rachetelor ghidate după recunoaştere facială. Tehnic acest lucru 
este deja posibil. Deci cip-ul biometric poate servi şi la terorism, ucideri şi crimă organizată. 
                   13. Autentificarea biometrică se poate realiza şi atunci când persoana deţinătoare a 
documentelor biometrice este moartă: este nevoie doar de mâna sa, sau de un ochi, pentru a intra într-un 
sistem. Astfel banii din cont, sau alte acţiuni financiare sau administrative, care necesită informaţii 
biometrice, se pot obţine doar dacă ai cadavrul. Deci pericolul cip-urilor biometrice se prelungeşte chiar 
şi atunci când omul este fără viaţă” (Continuare în numărul viitor)..  
* 
 Memoriul lui Gheorghe Duncea(Continuare din numărul trecut)  ,,În vara anului 1820, la 
începutul lunii iulie, Slugerul Teodor a dat ordin pentru adunarea pandurilor. Adunarea noastră s-a făcut 
la repezeală, printr-un cântec pe care îl aveam ca drept semn de adunare, pe care fiecare îl cânta prin 
dealuri şi prin păduri. Chiar şi femeile noastre îl cântau seara venind de la munca câmpului şi care cântec 
se termina cu cuvintele: „Nu la munte, hoţilor/ La ciocoi,  pandurilor”. 
Locul de adunare a fost Ia Cerneţi, la cula de la via Slugerului, unde erau depozitele care erau 
încărcate [cu] tot felul [de] puşti, pistoale, lănci şi iatagane, care au fost străjuite de regimentul de cazaci 

dat de împăratul Rusiei lui Teodor pentru meritele câştigate de Sluger cu pandurii săi în război şi care îşi 
avea reşedinţa în Cerneţi. După ce ne-a înarmat pe fiecare în parte, ne-a adus pe toţi în mijlocul târgului. 
Acolo, Slugerul a dat ordin cazacilor să prindă pe fratele său de cruce Covrea, pe care l-au şi prins 
neîntârziat şi l-au adus în faţa noastră. Aici Slugerul Teodor a scos jurământul făcut înscris de ei în munţii 
Parângului, când era la Glogoveanu şi ni 1-a cetit nouă pandurilor şi orăşenilor care erau şi ei faţă acolo, 
care jurământ spunea că oricare din ei se va trăda să fie jupuit de viu pe sărciner. După citirea acestui 
jurământ, ne-a. fost lăsat ca hotărârea de condamnare s-o dăm noi, Adunarea Pandurilor. Hotărârea de noi 
a fost luată de îndată. Am strigat cu toţii într-un glas să se execute aşa cum s-au obligat prin jurământ 
scris de ei. Atunci Slugerul Teodor a dat ordin să se aducă un sărciner să-1 bată acolo în mijlocul nostru. 
A pus pe Covrea pe  sărciner şi a dat ordin cazacilor să-1 jupoaie de piele cu iataganele, zicând: „Aşa voi 
face la toţi aceia care vor trăda mişcarea noastră şi nu vor asculta ordinele mele”….
              După executarea lui Covrea, Slugerul Teodor şi-a organizat armata de panduri şi apoi a împărţit-
o în două cete: ceata numărul unu a pus-o sub comanda comandantului rus, pentru că această ceată 
mergea alături de regimentul de cazaci şi ruşi, iar ceata numărul doi a luat-o Slugerul Teodor.  
Eu am fost învestit de către Slugerul Teodor căpitan de panduri la  ceata numărul unu de pe lângă 
regimentul de cazaci, mai mult ca să servesc comandantului rus drept călăuză prin aceste locuri şi prin 
faptul că eu cunoşteam foarte bine limba sârbă şi mă înţelegeam uşor cu comandantul rus şi cu ceilalţi 
ofiţeri care mai erau. Noi, ceata numărul unu şi ruşii am mers pe următorul drum: am luat-o prin satul 
Brezniţa, Jidostita. Matorăţul în sus, până am ajuns deasupra satului Cireşul; iar ceata numărul doi, în 
frunte cu Slugerul Teodor, care mergea ascuns să nu-1 dovedească turcii din Cetatea Insulei Ada-Kaleh, a 
luat-o prin Gura Văii, Verciorova şi de la Verciorova a pornit pe apa Bahna în sus, trecând prin satele: 
Bahna. Iloviţa, Moisesti, Negruşa. 
În acest timp, turcilor le-a venit vestea că o armată rusă urcă pădurea Matorăţului şi înaintează 
spre satul Bunoaica, spre Ciresu. 
Comandantul Cetăţii din Insulă, cum a primit vestea a şi trecut Dunărea cu o armată (de câteva 
mii), urcând dealul Duhovna în sus, înaintând şi el spre comuna Ciresu, făcând tabără între Cireşu şi 
Bunoaica Noi pandurii împreună cu cazacii ruşi i-am aşteptat deasupra satului Cireşu pe o culme înaltă în 
vârful dealului, care era acoperit de jur-împrejur cu pădure de gorun. Numai vârful era pleşuv fără 
pădure. Acolo noi am .săpat metereze puternice pe acest vârf de deal, precum şi de jur-împrejur de la 
poalele pădurii. Aceste metereze au fost făcute după planul (celor ce) comandau cu  cazacii şi cu 
pandurii. Slugerul Teodor cu ceata numărul doi s-a aşezat deasupra satului Negruşa, întocmind şi el 
metereze (cunoscut sub numele de meterezele lui Tudor) la fel de puternicie ca ale ruşilor de dincoace. 
Aceste metereze au fost lucrate cu pandurii şi cu oamenii de rechiziţie de prin satele Bahna, Negruşa şi 
Moiseşti. 
Turcii fiind aşezaţi cu tabăra în platoul dintre satele Bunoaica şi Cireşu şi neştiind numărul nostru 
cu al ruşilor câţi suntem de mulţi, nu au avut îndrăzneala să urce pădurea deasupra satului la noi şi au stat 
acolo o zi întreagă fără ca să ne atace. 
In acest timp, polcovnicul, comandantul regimentului de cazaci, văzând din vârful dealului 
numărul atât de mare al turcilor, părea foarte îngrijorat de soarta noastră şi a cazacilor. M-a chemat atunci 
la el şi mi-a vorbit pe ruseşte, că turcii sunt foarte mulţi la număr şi că n-o să ne putem bate cu ei. Au să 
ne înconjoare pe toate părţile si cădem cu toţii în mâinile lor. Vorbea îngrijorat, fumând lulea după lulea 
pentru a-şi potoli spaima. Parcă mă uit la el săracul! Două zile n-a mâncat nimic de spaimă, numai câte 
un bob-de măslină şi toată ziua îngenunchea şi citea pe o carte de rugăciuni. Mi-a ordonat să trimit doi 
panduri de aici la Negruşa, dincolo, lângă graniţa austro-ungară, unde săpase ceata numărul doi de 
panduri meterezele, după Slugerul Teodor, ca să vie să întocmească amândoi împreună un plan de luptă 
bine reuşit. 
Atunci Slugerul Teodor a venit degrabă şi, văzând pe polcovnic aşa de înspăimântat, i-a spus să 
nu aibă nici o frică, pentru că pe turci îi vom bate foarte uşor, lucrând după planurile şi comanda lui. 
Pandurii erau 3000 la număr, împărţiţi în două cete a 1500 ceata, fără regimentul de cazaci; cu toţii erau 
5000 la număr. 
Teodor a luat de la fiecare ceată câte 500 de oameni, făcând o a treia ceată de 1000 de panduri. 
Această ceată a luat-o şi a dus-o în pădurea din vârful dealului Duhovna cu câţiva gornişti şi barabanci 
sub comanda căpitanului Pavel Pavlovici. Şi le-a dat ordin ca atunci când or vedea că turcii or pleca la 
atac spre satul Cireşu, să atace meterezele din pădurea din dealul satului, unde se găseşte aşezată ceata 

numărul unu de panduri şi regimentul de cazaci şi când vor vedea că lupta s-a încins pe toate părţile 
meterezelor, ei să înceapă să sune cu goarnele şi să bată tobele, trăgând cu puştile şi pistoalele, strigând 
hura şi să înainteze spre satul Cireşu, tăindu-le retragerea turcilor înspre pădurea Matorăţului sau 
Duhovna”(Continuare în numărul viitor). 
* 
              Din învăţăturile împăratului Vasile Macedoneanul.   ,, După  cum plantele tinere, dacă sunt 
udate cu apă, cresc şi rodesc, tot aşa şi mintea ta, fiule, dacă va fi hrănită cu studiul teologiei, va face să 
crească şi să rodească mai mult încă virtuţile tale. Căci trupul îl hrănesc bucatele potrivite, iar sufletul îl 
hrănesc învăţăturile duhovniceşti. Însă hrana trupului desfată doar cerul gurii, ea e îndată mestecată şi 
distrusă, pe când hrana sufletului, veşnic desfătătoare şi nestricăcioasă, nestricăciune dăruieşte. 
Îndeletniceşte-te, aşadar, întreaga viaţă cu studiul învăţăturilor folositoare, ca să te hrăneşti cu a 
roadelor lui nestricăciune şi să cârmuieşti împărăţia cu înţelepciune. 
                Nimic nu este mai de folos ca hotărârea bine chibzuită şi nimic mai primejdios decât fapta 
nechibzuită. Ca să înfăptuieşti temeinic ce voieşti, caută, aşadar, să chibzuieşti mai întâi ce vrei să 
săvârşeşti. Căci, după făptuire,  nu mai ai timp de chibzuire, dar, după ce ai chibzuit, mai ai răgaz de 
răzgândit. Gândeşte-te la urmarea oricărei fapte şi numai după aceea treci la faptă. Foloseşte drept 
sfătuitori pe aceia care-şi chibzuiesc şi-şi administrează bine propriile lor treburi, nu pe cei care-şi 
chivernisesc rău treburile din pricina nechibzuinţei. Cel care de (avutul) lui rău se îngrijeşte, niciodată 
pe altul de bine nu sfătuieşte. Dar nu împărtăşi  ce ai de gând să faci nici nepricepuţilor, nici 
linguşitorilor.  Cei dintâi te vor sfătui să acţionezi precum te-ar învăţa orbii să vezi, ceilalţi se vor repezi 
să-ţi cânte  în strună. Tu, însă, sfătuieşte-te mai degrabă cu aceia  care cunosc bine lucrurile şi care, mai 
ales, au îndrăznit adesea să-ţi judece greşelile. Căci numai unii ca ei sunt vrednici să li se încredinţeze 
rangul de prieteni şi de sfetnici”.  
* 
              Păţania unui preot-consilier. La ultima şedinţă cu preoţii din 14 decembrie 2008, Prea 
Sfinţitul Episcop Nicodim ne-a relatat cu amărăciune o situaţie ivită într-o comună mehedinţeană din 
partea câmpului. Acolo găsise un loc foarte potrivit pentru a construi o mânăstire. Primarul comunei s-a 
arătat dispus să dea tot concursul la această lucrare. S-a angajat chiar că suportă costul documentaţiei. A 
avut însă o singură pretenţie:  să i se permită preotului de acolo să candideze la alegerile locale pentru 
funcţia de consilier comunal independent.  Primarul dorea să-şi câştige în primărie un consilier devotat, 
care să-l susţină în activitatea sa. Prea Sfinţitul a fost de acord şi părintele C.  a ieşit victorios în alegeri. 
              Cum în acea comună orice consilier trebuia să aibă şi o ibovnică, s-a gândit şi părintele că 
trebuie să se conformeze şi el, ca să nu strice tradiţia comunei. Zis şi făcut! Într-o noapte, când crăpau şi  
lemnele de frig, părintele s-a dus la o enoriaşă tinerică să-i ţină de urât. Pe la ora 1-2,  iată că  a sosit şi 
soţul acesteia de pe unde fusese plecat. Părintele a reuşit să scape cu chiu cu vai, nu se ştie dacă pe uşă ori 
pe fereastră, şi a rupt-o la fugă. A luat-o câmpul în lung, cu o haită de câini după el. Era  desculţ şi numai 
în izmene. În bătaia lunii, fugea ca o nălucă. Barba îi flutura în vânt, iar pletele-i erau răvăşite. Îngerii se 
ascundeau înfricoşaţi pe după stele. Nu a avut asupra lui un vitezometru, fiindcă s-ar fi văzut dacă a atins 
viteza unui campion naţional, european sau mondial la alergături. Nu se ştie cărui sfânt s-a rugat, nici ce 
rugăciuni a rostit, însă nici un dinte de câine   nu s-a înfipt în fesele cucerniciei sale. Poate din izmene să 
fi smuls vreun plotog!  A doua zi, primarul a făcut tot posibilul şi i-a recuperat nădragii. I-a predat 
doamnei preotese cu toate onorurile cuvenite. Era consilierul lui, ce naiba! 
              Prea Sfinţitul, aflând isprava, a dispus imediat  suspendarea din funcţie a preotului respectiv. 
Primarul a intervenit şi a încercat să-l şantajeze. A pretins ierarhului să-l menţină pe preot în funcţie, 
fiindcă altfel nu va mai accepta construirea mânăstirii în hotarul comunei sale. Prea Sfinţitul a rămas 
neînduplecat şi  renunţat la locaţia respectivă. Hotărârea sa îl onorează şi ne onorează şi pe noi, preoţii 
din subordine, fapt pentru care-i mulţumim. Cu siguranţă că se va găsi în Mehedinţi şi o altă locaţie la fel 
de potrivită pentru mânăstirea pe care vrea s-o construiască. 
              Cazul prezentat scoate în evidenţă însă o altă carenţă: lipsa de trăire duhovnicească a unor preoţi. 
Unii termină şcoala teologică aşa cum pot şi sunt trimişi în parohie, iar acolo nu mai citesc o carte până la 
adânci bătrâneţe. În societate există ispite mult mai multe şi mai puternice decât într-o mănăstire izolată 
în creierul munţilor sau desişul pădurilor. Foarte adesea, preotul cu o pregătire de spoială se degradează, 
se plafonează, se afundă, cade în cine ştie ce patimă şi, în loc să ajute pe alţii să se mântuiască, ajunge el 

însuşi în fundul iadului. Lucrul acesta ar trebui să dea mai mult de gândit autorităţilor  bisericeşti. 
Oricum, vom reveni asupra acestor probleme deosebit de spinoase şi delicate. 
* 
              Apa în Bârda  Domnul primar George Bazavan, într-o discuţie pe care am avut-o cu dânsul, a 
promis că în cursul acestui an va curge apa prin Bârda. M-am bucurat  şi am plecat din primărie foarte 
optimist. Când am ajuns afară, mi-am dat seama că primarul nu făcuse două precizări: mai întâi nu-mi 
spusese dacă apa va curge pe şanţuri sau pe drum şi a doua dacă apa va proveni din ploaie sau din topirea 
zăpezii. M-am întors şi l-am întrebat. Am vrut să ştiu aşa, pentru cultura mea generală. Primarul m-a 
asigurat că apa va veni din Colibaşi, de la Valea Morilor şi va curge pe conducte şi prin robinete. Să dea 
Domnul! 
* 
              Concurs ratat   O şansă imensă a ratat satul Bârda. Avea o ocazie unică, aceea de a depăşi 
Timişoara într-un eventual concurs. O fi ei bănăţenii fruncea, dar cu oltenii să nu se pună şi mai ales cu 
bârdenii. Nu vă vine să credeţi, dar asta este. Totul s-a prăbuşit, însă, din cauza primarului. Iată despre ce 
e vorba. Într-o  zi am văzut la televizor cum a rămas un TIR suspendat pe una din străzile Timişoarei. 
Roţile intraseră în gropile imense existente în carosabilul acelei străzi şi maşina rămăsese cu osiile pe 
asfalt. Atunci am avut o sclipire de ,,inteligenţă”. Mi-am dat seama că bârdenii au o mare şansă. Dacă s-ar 
organiza un concurs, am avea prilejul  să-i depăşim pe timişoreni. La noi în Bârda sunt zone de drum 
unde pot să rămână suspendate autoturismele. Dacă e cazul, ieşim toţi cu sapele şi cu târnăcoapele, mai 
adâncim şi mai lărgim gropile existente, aşa încât să rămână suspendate şi tractoarele. E adevărat că şi 
primarul ar putea rămâne suspendat, în situaţia în care ar mai veni prin satul nostru. Trebuiau făcute însă 
demersurile oficiale din partea primăriei pentru organizarea concursului. M-am dus şi i-am spus 
primarului. Propunerea l-a scos din fire şi, de faţă cu mai mulţi martori, a spus cu voce tare, în auzul 
tuturor, că nu e de acord, că anul acesta se va face luntre şi punte şi va face doi kilometri de asfalt în 
Bârda. E foarte bună şi soluţia primarului, dar aveam o şansă…unică. Cine ştie dacă ne vom mai întâlni 
vreodată cu una asemănătoare. Nu vrea şeful, nu vrea! 
* 
             Ajutoare şi contribuţii de cult.  Am primit o serie de ajutoare astfel: Domnul Ing. Iosif 
Cioloca din Timişoara, ginerele regretatului Anghel Nicolae din Bârda, cât şi Domnul Dragomir Iulian 
din Tr. Sverin, fiu al satului Bârda, au donat  câte 50 lei. Domnul Mănescu Constantin din Malovăţ a 
adăugat la contribuţia de cult încă 100 lei, totalizând până acum 147 lei; Domul Gheorghe Belega din 
Malovăţ a mai adăugat 50 lei la contribuţia de cult, totalizând până acum 134 lei; Domnul Dragomir 
Nicolae din Bârda a adăugat 50 lei, totalizând 64 lei.  Doamna Dragomir Virginia din Bârda a achitat  
50 lei pentru contribuţia de cult. Dumnezeu să le ajute! 
* 
              Plăţi   În această perioadă am efectuat o serie de plăţi mai mari astfel: 428 lei pentru hârtie şi 
consumabile imprimantă; 5000 lei tipografiei pentru cartea Bibliografia Revistei ,,Biserica Ortodoxă 
Română”(1874-2004), vol.III; 415 lei pentru coletele cu cărţi trimise în ianuarie; 346 lei pentru pâinea 
donată în ianuarie; 100 lei Bibliotecii Naţionale pentru numere ISBN; 1800 lei protoieriei pentru 
subvenţiile către episcopie şi protoierie pe 2009  şi altele mai mărunte. 
* 
       Publicaţii şi emisiuni televizate: Parohia noastră a publicat cartea realizată de preotul şi cântăreţul 
parohiei noastre, Stănciulescu Cristian, intitulată Bibliografia Revistei ,,Biserica Ortodoxă 
Română”(1874-2004), vol. III(930 pagini). Unde-s doi şi cartea creşte! Lucrarea cuprinde capitolele 
Istoria Bisericii Ortodoxe Române, Istoria României, Literatură şi artă. Sunt bibliografiate aprox. 13.000 
studii, articole, monografii de biserici, mânăstiri şi localităţi, documente, manuscrise, recenzii şi alte 
multe materiale de acest gen, transformând revista într-un adevărat tezaur de istorie a neamului românesc 
şi a Bisericii sale. Volumul acesta nu este necesar numai preoţilor, studenţilor, doctoranzilor şi 
profesorilor din învăţământul teologic, ierarhilor şi teologilor, ci şi tuturor istoricilor şi oamenilor de 
cultură, care iubesc trecutul românesc sau realizează lucrări de istorie. Îi mulţumim lui Dumnezeu, 
fiindcă ne-a ajutat să încheiem şi această a doua ediţie a lucrării. Dacă El va voi, cu prilejul împlinirii a  
140 de ani de la apariţie, vom realiza ediţia a III-a a cărţii pentru perioada 1874-2014. 

          Începutul acestei cărţi se situează în anul 1979 şi are o poveste pe cât de tristă, pe atât de 
semnificativă. Vă voi povesti-o într-unul din numerele viitoare ale ,,Scrisorii pastorale”.        
* 
              De asemenea, preotul Dvs. a publicat articolele: Artur Silvestri, în ,, Datina”,  XIX(2009), nr. 
13 febr.(13 febr.),p. 10; La spovedanie, în ,,Datina”, Tr. Severin, XIX(2009), nr. 4869(14-15 febr.), p. 
10; Crucea vieţii, în ,,Datina”, Tr. Severin, XIX(2009), nr. 4869(14-15 febr.), p. 10; Nevoia de a crede, 
în ,,Datina”, Tr. Severin, XIX(2009), nr. 4869(14-15 febr.), p. 10; Era ca un Ştefan cel Mare…, în 
,,Viaţa de pretutindeni”, Arad, IV(2008), nr. 11-12(dec.), p.2 ; Din învăţăturile împăratului Vasile 
Macedoneanul(I), în ,,Datina”, XIX(2009), nr. 4874(21-22 febr.), p. 11; Săracă Ţară bogată!, în 
,,Datina”, XIX(2009), nr. 4876(25 febr.), 4; Recenzii la cărţile lui Artur Silvestri, în ,,Viaţa de 
pretutindeni”, Arad, IV(2008), 11-12(dec.), p.25; 
* 
              Vineri, 20 Febr., între orele 20-22, preotul Dvs. a participat la o emisiune la  Televiziunea 
,,Datina” din Tr. Severin, în cadrul căreia, pornindu-se de la sărbătoarea Dragobetelui,  s-a  discutat 
despre tradiţiile româneşti, despre valoarea moştenirii noastre spirituale în contextul lumii de azi.   
* 
             Examene. În după-amiaza zilei de 22 febr., preotul Dvs. a susţinut examen  la disciplina  
Dreptul administrativ al bunurilor, în cadrul Facultăţii de Drept a Universităţii ,,Spiru Haret”. 
* 
              Înmormântări.  La 26 febr. am oficiat slujba înmormântării pentru Motorga Domnica (92 ani) 
din Bârda. Dumnezeu s-o ierte! 
* 
              Program.   În luna martie avem următorul program de slujbe: 1 Mart. (slujbă la Bârda şi 
sfinţirea apei şi a seminţelor); 2 Mart.(Malovăţ, dimineaţa, sfinţirea apei şi a seminţelor, iar seara slujbă); 
3 Mart. (Bârda, seara slujbă); 4 Mart. (dimineaţa spovedit şi împărtăşit la Bârda, la biserică şi în sat, iar 
seara slujbă la Malovăţ); 5 Mart.(dimineaţa spovedit şi împărtăşit la Malovăţ, iar seara slujbă la Bârda); 
6 Mart. (Malovăţ, slujbă seara); 7 Mart. (Malovăţ – Bârda, paresimi); 8 Mart. (Malovăţ); 14 Mart. 
(Malovăţ-Bârda, paresimi); 15 Mart. (Bârda); 21 Mart. (Malovăţ-Bârda, paresimi); 22 Mart.(Malovăţ); 
24 Mart. (Malovăţ, slujbă seara); 25 Mart. (pomeniri dimineaţa la Bârda, slujbă la Malovăţ); 28 Mart. 
(Malovăţ-Bârda, paresimi); 29 Mart. (Bârda). Slujbele de seară încep la ora 17, adică la 5. În restul 
timpului, la orice oră din zi sau noapte, preotul poate fi găsit la biserică, acasă, sau la telefon 
0724.99.80.86. Poate fi contactat şi pe e-mail la adresa: stanciulescubarda@gmail.com. 
* 
               Sănătate, bucurii şi împliniri binecuvântate pe toate planurile să vă dea Dumnezeu! 
                                                                                        Pr. Al. Stănciulescu-Bârda 
 
 
  
  
 
 
 
Scrisoare pastorală 
Foaie periodică, gratuită a Parohiei Malovăţ-Mehedinţi 
Anul VII(2009), nr. 153(1 –15 Martie) 
                              
               Dragii mei enoriaşi! 
               Crize şi crize.    În ultima vreme se aude tot mai mult vorbindu-se de criza economică. Aflăm 
astfel că este cea mai mare după cea din 1929-1933, că afectează tot globul, că se răsfrânge asupra ţărilor, 
instituţiilor, dar şi indivizilor. Auzim că sunt ţări care aruncă în joc cantităţi uriaşe de bani pentru a salva 
economia lor de la prăbuşire, după cum altele fac datorii imense, pe care nu le vor putea achita decât după 
mulţi ani de greutăţi şi lipsuri. Ştim, de asemenea, că în crizele economice mondiale izbucnesc războaie, 
care lasă în urma lor milioane de morţi, răniţi, distrugeri materiale şi spirituale. Legea junglei, legea 
dreptului celui mai tare îşi spune cuvântul, iar cei mai slabi şi săraci sunt înrobiţi pentru vreme 
îndelungată. Se caută soluţii, se critică guverne, se iasă în stradă şi se protestează, creşte şomajul şi 
sărăcia. Toţi sunt nemulţumiţi şi parcă dracul vântură lumea precum gospodarul fânul. Creşte corupţia, 
cresc impozitele şi taxele, se înmulţesc infracţiunile, mulţi devin lupi pentru semenii lor. Totul se aruncă 
însă pe seama crizei economice. Ea este ţapul ispăşitor pentru tot şi pentru toate. 
             N-am auzit pe nimeni vorbind de criza morală, care domneşte la nivel de individ, de instituţii, de 
ţări, de planetă. Enumerăm zi de zi tot felul de infracţiuni, de abuzuri, de banditisme; apreciem fiecare 
ştire după numărul de morţi şi de răniţi despre care vorbeşte; auzim de aberaţii şi deviaţii de 
comportament de care nici nu ne-am fi gândit că pot exista cu ani în urmă; parlamentele unor ţări se 
grăbesc a legifera prostituţia, incestul, homosexualitatea, eliminarea religiei din şcoală, marginalizarea 
instituţiilor care continuă să militeze pentru înnobilarea fiinţei umane; vedem la tot pasul cum sunt  
marginalizaţi oameni capabili şi se promovează  nulităţi de tot felul. Nimeni nu observă sau se face că nu 
observă cum  societatea acestui început de mileniu şi de veac este bolnavă de nedumnezeire. Ne-am făcut 
dumnezei străini şi L-am uitat pe Dumnezeu Cel adevărat. Banul, puterea, averea, sexul, fotbalul, 
drogurile, armele, televizorul, calculatorul şi altele asemenea sunt câţiva din idolii acestui veac. Lăcomia, 
mândria, perversitatea, laşitatea, delaţiunea, abuzul, lenea, crima, hoţia, nepotismul, favoritismul, 
terorismul, ateismul şi falsele credinţe religioase sunt doar câteva trepte ale scării, care ne duce în fundul 
prăpastiei morale.  Sfinţii Părinţi vorbeau despre ,,scara  raiului”, scara ce ne ducea până la Dumnezeu, 
scara virtuţilor, rugăciunii, postului şi a iubirii de  Dumnezeu şi de semeni. Astăzi continuă să vorbească 
despre aceasta Biserica, dar în cele mai multe cazuri este glasul celui ce strigă în pustie. Zarva lumii, 
filozofia veacului, îi acoperă glasul; spiritul vremii o laicizează tot mai mult şi pe ea şi pe slujitorii ei. 
Este un adevărat act de eroism să-ţi mai păstrezi azi credinţa adevărată, să-ţi faci rugăciunea cu tragere de 
inimă, să ţii postul, să mergi la biserică, să speri în victoria Binelui. Vorba lui Marx cum că existenţa 
determină conştiinţa pare să fie tot mai actuală, deşi ar trebui ca să fie tocmai invers: conştiinţa să 
determine existenţa. Dar câţi mai avem o conştiinţă activă, lucrătoare, câţi mai găsim puterea de a nu ne 
pierde speranţa?! Mare-I Dumnezeu! 
* 
           Cipuri biometrice(Continuare din numărul trecut). Din articolul părintelui  Valică Mihai redăm 
ultima parte:       
 4. Opoziţii şi atitudini contra cip-urilor biometrice în lume. Luând în consideraţie aspectele de 
mai sus, precum şi din motive de etică civică sau etică a tehnologiei biometrice, unele instituţii, persoane 
sau asociaţii religioase, civice sau profesionale se opun vehement, cum ar fi: unii americani, sârbii, grecii, 
scoţienii, alte ţări occidentale, piloţii britanici etc. Introducerea cip-urilor este, fără îndoială, un scandal. 
„În toate aceste cazuri revolta nu trebuie privită ca o reacţie provenită pe fondul unui fanatism religios, 
aşa cum încearcă să o sucească unele glasuri din presă, ci, mai întâi de toate, ca o reacţie de apărare 
împotriva unei înregimentări forţate într-un sistem de supraveghere suspect”.                                                             
5. Omul redus de la imago Dei la un simplu număr sau cip electronic. Dacă se respinge din 
motive de bioetică clonarea biologică, de ce nu s-ar respinge din aceleaşi considerente şi „clonarea 
electonică biometrică”, având ca motivaţie teologică învăţătura Bisericii Ortodoxe despre antropologie. 
Imago Dei în om după Sfinţii Părinţi este unitară atunci când exclude orice concepţie substanţialistă 
despre „chip”, care constă în mod funcţional, practic, în manifestarea vieţii sale spirituale, ca nevoie 
primordială şi centrală. Primatul vieţii spirituale activează aspiraţia fiinţei noastre umane spre absolut, 
spre arhetipul ei divin (Origen), spre Dumnezeu. Prin „Harul lui Hristos, prin dragostea lui Dumnezeu 
Tatăl şi prin împărtăşirea Sfântului Duh”, omul reuneşte, în ipostasul său creat, divinul şi umanul, după 
chipul lui Hristos, adică „chipul Celui ceresc”, ajunge „la măsura vârstei plinătăţii lui Hristos” şi astfel 
devine dumnezeu prin har. În acest sens spune Sfântul Vasile cel Mare că „omul este o făptură care a 
primit poruncă să devină Dumnezeu”, adică „chip al Chipului” – eikon Eikonos. Deci omul are un 
destin hristologic, întrucât originea (αρχιν) lui este în Hristos, Care este Chipul, icoana lui Dumnezeu. 
Omul real „s-a născut atunci când Hristos a intrat în viaţă şi s-a născut”, iar ziua naşterii lui Hristos 
„este zi de naştere a umanităţii”. Omul este alcătuit teologic, iar chipul său are o valoare teologică, 
hristică, şi nu îl putem amaneta sau împrumuta, sau permite să fie folosit fără voia şi libertatea noastră. 
Valoarea ontologică a omului nu constă, sau nu se află în el însuşi, înţeles în mod autonom, cum susţin 

teoriile materialiste, în suflet, minte, intelect, sau exclusiv în persoana omului, cum susţin sistemele 
filozofice contemporane, ci în Arhetipul lui. De vreme ce omul este o icoană, existenţa lui reală nu e 
determinată de elementul creat din care este făcută icoana, sau din voia lui liberă, ci de Arhetipul 
(Modelul) ei necreat. Omul este înţeles astfel de Părinţii Bisericii “în mod ontologic numai ca fiinţă 
teologică. Ontologia lui este iconică”. A permite ca chipul nostru să fie „clonat electronic” şi 
înregimentat în cip-uri, iar apoi manipulat după bunul plac al cuiva, înseamnă a „amaneta” ceea ce nu 
ne aparţine şi a reduce identitatea noastră iconică, care este unicat, la un număr într-o bucată de plastic. 
Aceasta este ca şi când ai folosi o icoană ca placă video, sau hard disc… Din punct de vedere moral este 
un sacrilegiu, sau cel puţin o desacralizate, întrucât se petrece o coborâre a dimensiunii spirituale, 
respectiv a chipului iconic uman, într-o folosinţă strict materială şi terestră. Or, chipul nostru aparţine 
arhetipului divin, adică lui Dumnezeu. Deci cip-urile biometrice, în acest context, contravin învăţăturii 
biblice şi patristice despre antropologia creştină, întrucât reduc, circumscriu, deci mărginesc 
chipul/icoana fiinţei umane la o simplă tehnologie şi suport electronic de emiţătoare şi 
implanturi(Continuare în numărul viitor). 
* 
Memoriul lui Gheorghe Duncea(Continuare din numărul trecut). ,,Acest plan s-a întocmit în ziua de 5 august 1820, 
iar ocuparea poziţiei s-a făcut la mijlocul nopţii, când au cântat cocoşii satului Cireşu, înspre 6 august, ziua bătăliei. Apoi 
Slugerul Teodor s-a întors spre Negruşa la ceata numărul doi, aici rămânând numai eu cu comandantul ruşilor. În dimineaţa 
zilei de 6 august 1820, turcii, văzând mişcarea deasupra satului Cireşu, unde eram aşezaţi noi cu cazacii şi fiind informaţi de 
oamenii de prin sat, care au refuzat să spună adevărul către ei şi le-a spus că a fost un regiment de ruşi cu puţini panduri, 
care au stat trei zile şi au plecat când au văzut atâta armată turcească; şi acolo pe deal sunt numai nişte străji, care au rămas 
să observe şi să zădărnicească pentru puţin înaintarea până să debarcă ei ca să aleagă o altă poziţie de luptă, unde aşteaptă 
să le vie noi ajutoare şi încrezându-se pe aceste vorbe ale sătenilor s-au hotărât să atace dealul Cireşu în ziua de 6 august. 
Vizirul a dat ordin în tabăra soldaţilor lui, ca să-şi strângă fiecare tot, că vor continua înaintarea în urmărirea ruşilor, 
după spusele sătenilor, ca să-i ajungă şi să-i prindă p â nă  nu le vin ajutoare. De dimineaţă, când s-a făcut ziuă, 
comandantul ruşilor a luat cartea de rugăciuni în mână şi ne-a pus pe toţi să îngenunchem şi să ne rugăm bunului Dumnezeu 
să ne ajute, pentru că azi e ziua de schimbare la faţă a Domnului. In timpul rugăciunii noastre s-a întâmplat o minune 
Dumnezeiască. Ne-am pomenit deodată cu puştile şi pistoalele că au luat foc în mâinile noastre. [Din] fiecare puşcă şi pistol 
ieşea o flacără albastră ca din lumânare, fără să ne arză la mâini sau să ne facă alt rău. Când am văzut această minune ne-
am înspăimântat cu toţii. Atunci polcovnicul a închis cartea de rugăciuni şi, după ce s-a închinat, mi-a spus mie pe ruseşte ca 
să nu mai avem frică, fiindcă Dumnezeu ne-a scăpat de pericol. Şi atunci am dat ordin ca fiecare om să treacă în meteriză la 
locul său şi să aştepte liniştit. A spus că, dacă va veni vreun ofiţer turc cu vreo gardă după el ca să cerceteze meterezele, să nu 
tragă nimeni în ei până când nu se apropie armata cealaltă. 
Turcii se hotărâseră să nu mai urce dealul şi să ia şoseaua drept. Totuşi, au trimis un ofiţer călări cu câţiva ostaşi, 
ca să doboare acele străji de  pe vârful dealului, de care spuseseră sătenii, [şi] ca prin acele străji să informeze încotro a 
luat-o armata cealaltă rusă şi unde aşteaptă ajutoare. Ofiţerul a venit cu ostaşi, cu caii alergând în fuga mare, dând târcol 
dealului. Şi văzându-ne [pe] noi toţi acolo, aşezaţi, gata de luptă, s-a înpoiat jos  şi a spus că tot dealul este împănat cu ruşi şi 
panduri şi că s-au înşelat, nu sunt numai străji, cum au spus sătenii. 
Când au auzit acest lucru, degrabă au împărţit armata în două. O parte a luat-o prin sat, urcând pădurea prin vârful 
dealului, iar cealaltă a trecut prin dosul pădurii din valea Bahnei, înconjurând dealul pe toate părţile, urcând spre vârf. 
Atunci pandurii şi cu cazacii ruşi, la ordinul comandantului, au deschis foc asupra lor.  
În acest timp, căpitanul Pavlovici, văzând din dealul Duhovna, că lupta s-a încins pe toate părţile dealului pe viaţă 
şi pe moarte, a dat ordin pandurilor să plece la atac, să înainteze pe urma turcilor înspre Cireşu, căzându-le în spate şi să 
tragă cu puştile şi pistoalele strigând ,,hura”, iar gorniştii şi cu barabancii au rămas în pădurea din vârful dealului, sunând şi 
ei din goarne şi barabancii bătând tobele strigând şi ei ,, hura”. 
Turcii, vâzându-se luaţi pe la spate de căpitan Pavlovici cu ceata lui numărul trei şi în vârf neputând să mai ajungă 
să cucerească meterezele, pentru că noi de aci ne apărasem cu dârzenie şi, totodată, auzind gorniştii sunând marşul de 
goarnă şi bătând tobele dinspre pădurea Matorăţilor, au crezut că de la Cerneţi vine o altă armată rusească mult mai 
puternică decât cea de aici. Şi atunci de grabă şi-au dat seama de spusele sătenilor din Cireşu, care le spuseseră că ruşii s-au 
retras în alt loc şi acolo aşteaptă ajutoare. [Aşa că], au crezut că s-au înşelat, că ajutoarele chiar aci erau aşteptate. 
Atunci Vizirul, văzând că nu poate să ţină piept la atâta armată rusească, şi (pe)care o mai (şi) aude venind prin 
pădurea Matorăţului dinspre Cerneţi, a dat ordin de retragere. Şi s-a retras pe valea Bahnei în jos, deoarece spre Duhovna 
nu s-au mai putut retrage, căci le tăiase retragerea căpitanul Pavlovici cu ceata de panduri numărul trei, care făcuse legătura 
cu regimentul de cazaci şi cu ceata numărul unu din dealul Cireşului, luându-i la goană şi făcându-i vălătoc în valea Bahnei 
pe toţi, lăsând în urma lor peste 1000 de morţi şi răniţi de mâinile cazacilor şi pandurilor. Când au coborât jos la apa Bahnei, 
care nu este mare, dar este o vale strâmtă şi stâncoasă, au luat-o la vale în jos la fugă, fugind călăraşii cu caii în fuga mare, 
iar pedestrimea turcă pe jos; fugeau cât îi ţineau picioarele ca să ajungă mai repede la Verciorova, unde îi aşteptau luntrile, 
pentru a-i trece în insulă şi în cetatea Cozia, dincolo, în Serbia.
      Dar nici aici nu avură fericirea să scape, căci, când o luară valea în jos la fugă, ieşi Slugerul Teodor cu ceata lui 
numărul doi de panduri din meterezele de deasupra satului Negruşa, care se află în dreapta apei Bahna, şi, doborând coasta 

ca fulgerul pe vale, la intrarea satului Bahna, tăindu-le retragerea complet. Acolo s-a încins un atac pe viaţă şi pe moarte, 
fiind sprijiniţi în faţă de către ceata Slugerului Teodor, care era fără nici un pandur căzut, pe când la ceata noastră numărul 
unu lăsase numai în dealul Cireşului 200 de morţi şi răniţi. În spate eram noi şi cu ceata căpitanului Pavlovici. Aici, în 
această vale, i-am tocat până la unu. Au căzut mulţi şi dintr-ai noştri, dar ei au pierdut de zece ori mai mulţi decât noi. Se 
înroşise apa Bahnei de sânge. Nu au mai scăpat din ei decât câţiva călăraşi, care au reuşit să fugă mai repede până la 
ajungerea Slugerului Teodor cu pandurii şi care au mai putut să dea bir cu fugiţii în timpul atacului, iar restul de pedestrime 
s-a predat, făcându-i prizonieri. Cei care au scăpat au fost urmăriţi de cazaci până la Verciorova. Când au ajuns acolo la 
Dunăre, au sărit de pe cai şi nici nu au mai stat să dezlege luntrile. Care cum ajungea scotea sabia şi tăia sfoara cu care e(ra) 
legată luntrea şi-şi da drumul spre insulă. A doua zi, după terminarea acest(e)i bătălii, Slugerul Teodor a dat ordin să se 
adune pandurii morţi în această vale şi să-i ducă în sat la Bahna să-i mormânteze creştineşte: şi i-a îngropat acolo pe locurile 
de bătaie. Pe urmă a ieşit cu toate cetele lui de panduri în dealul Cireşului şi a adunat şi de acolo toţi pandurii căzuţi în 
atacul de aci şi i-a coborât în satul Cireşu şi i-a înmormântat în cimitirul satului. 
Acestui deal, la hotărnicia Slugerului Teodor, care s-a făcut în acel an 1820, i s-a dat denumirea de Dealul 
Bătăliilor( Toponimul „Vârful Bătăliilor” a persistat până la jumătatea secolului trecut).
După înmormântarea pandurilor căzuţi în aceasta bătălie, ne-am continuat drumul către comuna Prejna prin satele 
libere de moşneni, pe sub poala muntelui, cu însărcinarea ca pe unde trecem să luăm şi pandurii, însă de aci înainte nu-i mai 
luam pe ascuns şi în mod obligatoriu. 
În satul în care ajungeam, ne duceam la biserica satului, puneam de trăgeau clopotele şi sunau goarnele prin sat de 
se aduna lumea în curtea bisericii şi acolo vorbeam eu cât şi prea bunul şi înţeleptul Sluger Teodor. Îi desluşeam pe deplin 
pentru ce am pornit această mişcare a noastră şi pe urmă preotul satului ne da o binecuvântare şi zicea să mergem înainte 
vitejeşte cu Dumnezeu.  
După aceea îi alegeam. Pe cei care erau vânători îi puneam deoparte, ălora le dam puşti şi pistoale şi făceam şcoală 
cu ei, ca să vedem care ştie să pună praf în puşcă şi cremene. Care nu ştiau li se da securi, topoare, iatagane, lănci, coase. 
Fiecare venea cu coasa sau securea lui. Mai dădea ordin în sate preoţilor şi primarilor să adune boii şi carăle pentru podvezi 
şi provizii. În fiecare sat schimbam primarii şi pomojnicii pe unde treceam, punând panduri de ai noştri. Şi ăştia ţineau 
legătura cu noi prin vătăşeii din sat, purtau răvaşele şi trimiteau ce aveam trebuinţă. Aşa am trecut prin satele Ciresu, 
Negrusa, Moiseşti, Podeni, Gornenţi, Costeşti”(Continuare în numărul viitor).
* 
Viaţa ca un cântec.   Din cuvintele înţelepte ale lui Octavian Paler spicuim un fragment: ,,Noi 
suntem ca un cântec, nu credeţi? Un cântec nu se poate cânta niciodată de la sfârşit la început. Trebuie 
să-l cânţi totdeauna îndreptându-te spre sfârşit. Pe parcurs, în timp ce cânţi încă şi muzica te îmbată, îţi 
dai seama că sfârşitul se apropie, totuşi, oricât l-ai amâna. Încerci să lungeşti puţin notele, dar asta nu 
dă cântecul înapoi, nu reînvie ceea ce a murit din muzică între timp. Amâni doar sfârşitul. Te 
încăpăţânezi să nu recunoşti o evidenţă. Ca orice cântec, are un sfârşit. Oricât ar fi de frumoasă o 
melodie, vine o clipă când ea e acoperită de tăcere. Când tăcerea e mai puternică decât muzica”. 
* 
Povestea unei cărţi. Vă spuneam în numărul trecut al ,,scrisorii” noastre, că vă voi povesti felul 
cum s-a zămislit cartea Bibliografia Revistei ,,Biserica Ortodoxă Română”. În 1979 era director al 
Institutului Biblic, respectiv al tipografiei şi editurii patriarhale, părintele Arhim. Valeriu Anania, azi 
mitropolitul Transilvaniei. Mă cunoştea, fiindcă publicam destul de des în revista ,,Biserica Ortodoxă 
Română”, revistă ce intra în responsabilitatea sa. I-am vorbit într-o zi despre dorinţa mea de a realiza 
această lucrare. A fost entuziasmat. Mi-a cerut pentru a doua zi un memoriu, pe care l-a prezentat cu un 
referat favorabil patriarhului de atunci Iustin Moisescu. Patriarhul l-a aprobat bucuros. Prin semnătura 
lui, patriarhia se angaja să-mi publice cartea, pe care urma s-o predau la sfârşitul anului 1983,  trebuind să 
apară în 1984, când se împlineau 110 ani de la apariţia primului număr al revistei. Am muncit mai bine de 
patru ani ca robul. O parte din reviste(1948-1984) le aveam în biblioteca parohiei de la Bârda. Regretatul 
părinte Ionică Sfetcu se îngrijise să fie colecţia aproape completă. Pentru perioada 1874-1948 am obţinut 
aprobare de la vlădica Nestor să le folosesc pe cele din biblioteca sa. Mă duceam cu geamantanul la 
Craiova, îl umpleam cu reviste, mă întorceam şi, în 2-3 luni, le conspectam, le restituiam şi luam altele. 
Au urmat apoi peregrinări pe la Biblioteca Academiei Române şi Biblioteca Sfântului Sinod din 
Bucureşti, unde găseam numerele de revistă, pe care nu le găsisem în provincie. În noiembrie 1983, când 
am mers în audienţă la fostul patriarh Justin Moisescu să-i prezint primele 900 pagini dactilografiate din 
lucrare în vederea includerii în planul editorial patriarhal pentru aul următor, m-a dat pe uşă afară ca pe 
un infractor. Estimam că lucrarea urma să aibă peste  2000 de pagini. „-Da ce, bă, crezi că tot ce vă trece 
vouă prin cap acolo, la ţară, trebuie să publicăm noi?” Întrebarea aceasta a patriarhului a fost măciuca 
demolatoare, care m-a strivit. I-am răspuns: ,,-Ştiţi, eu am realizat această carte în baza aprobării date de 
Prea Fericirea Voastră în urmă cu patru ani!”. A început să râdă: ,,-Da ce, bă, crezi că eu mai ştiu ce am 
semnat acum patru ani? Prin faţa mea trec sute de hârtii în fiecare zi! Dacă ai muncit la asta, înseamnă 

că parohia ai lăsat-o vraişte. Fiindcă aşa sunteţi voi, popii, bă!”  Mă aşteptasem la o aşa replică. Am 
scos din geantă documentaţia pentru consolidarea şi reparaţia bisericii, pe care o terminasem cu un an 
înainte şi procesul verbal de recepţie a picturii, încheiat cu câteva zile înainte. Când a auzit despre ce e 
vorba, a zis: ,,-Da, da, păi să vorbim cu Nestor să-ţi dea o parohie la oraş!” I-am răspuns: ,,-Nu pentru 
parohie de oraş am făcut această carte, în care mi-am îngropat mai bine de patru ani de tinereţe, ci 
fiindcă ea se înscrie pe linia preocupărilor mele. Vă rog, permiteţi-mi să vă prezint…” Aveam în geantă 
cele şase cărţi ce-mi apăruseră la Editura Albatros şi programe de le diferite simpozioane la care 
participasem în ţară. Numai ce l-am auzit brusc: ,,-Gata, gata, că n-am timp! Audienţa s-a terminat. Altul 
la rând!” Am ieşit plângând din biroul lui. Câteva luni n-am fost în stare să scriu un rând măcar. Fără să 
analizeze cât de cât manuscrisul, dăduse o sentinţă, care rănea profund un tânăr dornic de a realiza ceva 
spre folosul Bisericii şi al culturii româneşti. Nimeni nu mă putea ajuta să public cartea. Eparhiile nu erau 
interesate, iar lucrarea depăşea sfera lor de competenţă; editurile de stat nici nu voiau să audă de o 
asemenea propunere. Aproape zece ani am ţinut manuscrisul, neştiind ce să fac cu el. Nici nu-l puteam 
distruge, deşi de multe ori m-a bătut gândul. Câteva firimituri din carte mi-au fost publicate în revista 
„Biserica Ortodoxă Română” după venirea noului patriarh, Teoctist, în „Anuarul Institutului de Istorie A. 
D. Xenopol” din Iaşi, în „Anuarul Institutului de Istorie” din Cluj şi în alte câteva publicaţii, dar prea 
puţin pentru a considera o reuşită. A rânduit Dumnezeu, ca, după 1989, să pot publica acest cărţoi la 
Parohia Malovăţ, extinzându-l cu încă zece ani(1874-1994). Primul volum din prima ediţie  a stârnit mai 
întâi curiozitate, apoi interes. Apariţia celui de-al doilea volum a făcut ca primul volum să fie reeditat, 
pentru a satisface toate cererile. Acele volume au fost solicitate de eparhii din ţară şi străinătate, de 
facultăţi de teologie şi istorie, de Academia de Muzică, de protopopiate şi seminarii, de biblioteci publice 
şi institute de istorie, de ambasade din România, de profesori universitari, cercetători, studenţi şi oameni 
interesaţi de cultură în general, de teologie şi istorie în special. Tuturor le mulţumim cordial. Aceleaşi 
sincere mulţumiri adresăm şi celor care au făcut recenzii şi prezentări în diferite publicaţii din ţară şi din 
străinătate, ori ne-au încurajat să mergem mai departe prin scrisori sau prin viu grai. Anul acesta am 
încheiat ediţia a doua, care cuprinde perioada 1874-2004. Îi mulţumesc lui Dumnezeu şi Dumneavoastră, 
celor ce alcătuiţi Parohia Malovăţ, fiindcă fără banii Dumneavoastră nu aş fi putut să public nici azi 
această carte. Îmi fac datoria şi-l pomenesc la slujbe pe patriarhul Iustin. Se zice că a fost profesor 
universitar, că ştia 12 limbi. Putea să fie un munte. Pentru mine a rămas…. ceea ce v-am spus mai sus! 
* 
Alimentarea cu apă.  Ziua de 2 martie reprezintă o zi istorică în viaţa satului Bârda. Atunci au 
reînceput lucrările de aducţiune a apei.  Domnul primar  George Bazavan s-a ţinut de cuvânt şi a dat 
startul unei lucrări atât de necesare şi atât de benefice pentru locuitorii acestui sat. Când scriem aceste 
rânduri, conductele au ajuns în Dealul Corbului la Poarta Ţarinei, iar în Bârda au trecut de Pripor. 
Continuă în mare viteză, fiind în lucru utilaje foarte eficiente. Din păcate, fiind  sezon ploios, gropile 
existente s-au acoperit repede cu un strat gros de noroi, care ne face să credem că depăşim chiar situaţia 
de pe multe străzi din Bucureşti. Aşadar, în caz de un eventual concurs… îi depăşim pe capitalişti. Poate 
o da Dumnezeu gândul cel bun şi ajutorul de care are nevoie primarului, ca să demareze imediat şi 
lucrările de asfaltare a drumului, fiindcă altfel…. cădem din lac în puţ! 
* 
Salariul preotului.   În unele locuri, enoriaşi ai parohiei noastre au afirmat că, în urma obţinerii 
doctoratului, preotului Dvs. i-a crescut enorm de mult salariul.   Din cauza aceasta e necesar să facem 
următoarele precizări. Cei care au făcut asemenea afirmaţii cunosc legea. Aşa este! Ea permite să crească 
salariul cu 20%. Din păcate, această creştere trebuie să se facă din fondurile parohiei. Am analizat la 
timpul cuvenit situaţia şi am ajuns la concluzia că bugetul parohiei noastre nu ar putea suporta o 
asemenea creştere decât cu două condiţii: fie impunem nişte taxe pentru serviciile religioase, fie eliminăm 
alte cheltuieli, cum ar fi, spre exemplu, banii pentru pâinea ce-o donăm duminica credincioşilor noştri. 
Aşadar, preotul ar fi trebuit să convoace  Adunarea Parohială şi să pună piciorul în prag: ori-ori! A ales 
însă o altă soluţie: de bună voie şi nesilit de nimeni a renunţat la această creştere salarială. Iată că preotul 
n-a respectat legea! Cine nu e mulţumit de hotărârea preotului, să-i facă reclamaţie. Chiar anonimă, dar 
măcar să fie semnată! 
* 
Ajutoare şi donaţii.   În această perioadă am primit câteva ajutoare şi donaţii astfel: Doamna Oprişan Valeria din 
Timişoara, fiică a satului Malovăţ, a donat 100 lei; Doamna Camelia Tacki(Germania), fiica Doamnei Mucioniu Marioara 
 34
din Bârda, a donat 85 lei; Doamna Ing. Monica Corleanca din Cincinatti(S.U.A.), cititoare a publicaţiilor parohiei noastre, a 
donat 66 lei;  Doamna Burtea Elena(Tr. Severin), fiica Doamnei Duţoniu Ioana din Bârda, a mai donat  50 lei;  
* 
                În cursul lunii februarie am donat pâine eoriaşilor care au venit la biserică şi unor bătrâni şi 
bolnavi din parohie astfel: 1 Febr.(Bârda): 70 pâini; 8 Febr.(Malovăţ): 202 pâini; 15 Febr.(Bârda): 64 
pâini; 22 Febr.(Malovăţ): 213 pâini. Aşadar, în februarie s-au donat 549 pâini. Copiilor prezenţi la 
slujbe li s-au donat şi dulciuri.  
* 
Plăţi. În această perioadă am efectuat următoarele plăţi mai mari: 406 lei pentru pâinea donată în februarie; 5600 lei 
tipografiei, reprezentând costul cărţilor Părintelui Dumitru Bălaşa, Dacii de-a lungul mileniilor şi Ţara Soarelui sau Istoria 
Dacoromâniei, cât şi a Domnului Ioan Miclău din Australia, Bună ziua, bade Ioane! Aceste cărţi sunt în curs de apariţie. Am 
achitat 200 lei protoieriei pentru Fondul Central Misionar.   
*        
               Şedinţe. La 8 Mart.  a avut loc şedinţa Consiliului Parohial, în cadrul căreia preotul a  făcut  
prezentarea  gestiunii parohiei pe 2008. Nu s-a putut ţine şedinţa până acum, fiindcă în fiecare duminică 
după-amiază preotul a avut examen. 
*   
              Publicaţii, examene, simpozioane. În această perioadă, preotul Dvs. a publicat articolele: 
Solidaritatea enoriaşilor, în ,,Datina”, Tr. Severin, XIX(2009), nr. 4870(17 febr.9, p. 11; Stăpân şi 
slugă la cuvinte, în ,,Datina”, XIX(2009), nr. 4879(28 febr.- 1 mart.), p.10;   
* 
                În după-amiaza zilei de 1 Martie, preotul Dvs. a susţinut examen la Limba Franceză, în cadrul 
Facultăţii de Drept a Universităţii ,,Spiru Haret”. 
* 
              Cântăreţul parohiei noastre, Stănciulescu Cristian, a făcut parte din delegaţia Facultăţii de 
Teologie din Craiova, care a participat în zilele de 13-14 Martie la simpozionul organizat de Facultatea de 
Teologie Greco-Catolică din Oradea pe tema Apostolatul tinerilor în Biserică. El a prezentat 
comunicarea Tineri misionari şi misiunea printre tineri. 
*              
              Doamna Eugenia Dumitriu, pictor şi redactor  al emisiunii de cultură românească (miercurea, 
între rele 18.00-20.00) la  postul de radio Transmediaro Rivas din Madrid(Spania), ne comunică faptul 
că va transmite în cadrul emisiunii respective prezentări de cărţi, pe care parohia noastră le are 
disponibile. Îi mulţumim cordial. 
* 
               Spovediri  şi împărtăşiri. În prima săptămână a Postului Mare s-au spovedit şi împărtăşit 95 
copii între 50 şi 94 ani din Bârda şi Malovăţ, la biserică şi acasă. Puteau să fie şi din cei mai mici! 
* 
               Înmormântări. La data de 4 mart. am oficiat înmormântarea lui  Crăciunescu Alexandru(70 
ani), iar la 11 mart. pe a lui  Badea Gheorghe(Guţă)(81 ani), amândoi din Malovăţ. Dumnezeu să-i ierte! 
* 
              Program. În cursul lunii aprilie avem următorul program de slujbe: 4 Apr. (Malovăţ-Bârda); 5 
Apr.(Malovăţ); 11 Apr.(Malovăţ-Bârda); 12 Apr.(Bârda); 13 Apr.(denie şi film la Malovăţ); 14 
Apr.(Denie şi film la Bârda); 15 Apr.(dimineaţa spovedit şi grijit la Bârda, la biserică şi-n sat; seara 
denie la Malovăţ); 16 Apr.(dimineaţa slujbă la Malovăţ; seara denie la Bârda); 17 Apr.(dimineaţa 
spovedit şi grijit adulţii la biserică şi-n sat la Malovăţ; seara denie cu prohod la Bârda, începând la ora 19; 
denie şi prohod la Malovăţ, începând de la ora 21); 18 Apr. (dimineaţa spovedit şi grijit copiii în 
Malovăţ; seara, la ora 19 pomeniri în Malovăţ; la ora 23.30 începe slujba Învierii la Malovăţ); 19 
Apr.(noaptea, la ora 3.30 începe slujba Învierii la Bârda); 20 Apr.(Bârda, slobozirea paresimilor la 
vii); 21 Apr.(Malovăţ, slobozirea paresimilor la vii); 25 Apr.(dimineaţa, pomeniri la biserică şi la cimitir 
în Bârda; de la ora 11 pomeniri la biserică şi în sat, la Malovăţ); 26 Apr.(Bârda). Deniile încep la ora 19, 
adică la 7. În restul timpului, la orice oră din zi sau noapte, preotul poate fi găsit la biserică, acasă, sau la 
telefon 0724.99.80.86. Poate fi contactat şi pe e-mail la adresa: stanciulescubarda@gmail.com. 
* 
               Sănătate, bucurii şi împliniri binecuvântate pe toate planurile să vă dea Dumnezeu! 
                                                                                        Pr. Al. Stănciulescu-Bârda 

Scrisoare pastorală 
Foaie periodică, gratuită a Parohiei Malovăţ-Mehedinţi 
Anul VII(2009), nr. 154(15 –31 Martie) 
 
              Dragii mei enoriaşi! 
              Legea  ca  fărădelege. De câteva luni   se poartă discuţii privind modificarea unor coduri de legi 
de maximă importanţă pentru dreptul românesc, pentru societatea românească, pentru viaţa noastră de zi 
cu zi. Este vorba de Codul penal, Codul civil, Codul de procedură penală şi altele. Nimic rău în asta. 
Ne gândim la faptul că avem un Cod civil foarte vechi. În esenţă îl păstrăm pe cel al lui Al. I. Cuza, care, 
la rândul său, l-a preluat de la francezi, fiind vorba de codul civil al lui Napoleon din 1804. Numai cine 
citeşte codul nostru civil va vedea acolo un limbaj  foarte învechit, multe expresii pe care omul de azi nu 
le mai înţelege, realităţi care astăzi nu se mai regăsesc. Aşadar, sub aspectul actualizării limbii  codurilor 
noastre de drept ar fi o realizare foarte importantă. Juriştii pot să ofere multe amendamente şi observaţii 
privind aproape fiecare articol din codurile noastre de legi, fiindcă sunt de specialitate şi au observat din 
propria lor experienţă ce este bun şi ce nu este bun şi practic în legislaţie. Ca preot, observ în proiectele 
noului Cod penal câteva aspecte, care mi se par a fi nu numai necreştine, ci de-a dreptul revoltătoare. Îmi 
veţi da dreptate toţi cei care gândiţi creştineşte şi româneşte, toţi cei care nutriţi în sufletul 
Dumneavoastră credinţa şi teama de Dumnezeu. Este vorba de faptul că în noul proiect sunt eliminate 
prostituţia, incestul şi adulterul din rândul infracţiunilor. Desigur, la prima vedere lucrurile sunt 
minore. Dacă  analizăm cu mai multă atenţie lucrurile, vom vedea că articolele respective sunt adevărate 
catastrofe pentru viaţa morală, pentru religia creştină şi pentru bunul simţ  al unui om de bună credinţă. 
Legea, dacă va fi adoptată astfel de parlament, va legaliza în mod indirect relaţiile sexuale dintre  părinţi 
şi copii, dintre fraţi şi rude apropiate, va legaliza indirect prostituţia. Spun aceasta, având în vedere 
principiul de drept universal valabil: ,, Ceea ce nu e încriminat de lege nu este fărădelege!” 
              În această fază încă se mai pot face anumite intervenţii, pentru ca noua legislaţie să nu apară cu 
aberaţiile menţionate mai sus. Este împotriva firii, împotriva moralei creştine şi împotriva bunului-simţ şi 
a tradiţiei româneşti, ca să scoţi de sub incidenţa legii asemenea fapte de  maximă gravitate morală. 
Respectăm valorile europene, respectăm cultura şi  tradiţia altor ţări şi popoare, dar îi rugăm pe ceilalţi să 
nu ne bage pe gât tot ce e mai urât şi scârbos pe maidanul lor de gunoi. Parlamentul României, oamenii 
pe care noi i-am ales şi i-am trimis acolo să ne reprezinte, Sfântul Sinod al Bisericii Ortodoxe Române, 
toate cultele din România, asociaţiile de breaslă, presa cu toate speciile ei, toţi oamenii de bine ai 
României trebuie să facă ceva pentru a stopa asemenea aberaţii. Ameninţat este sufletul copiilor şi 
nepoţilor noştri, sufletul şi moralitatea neamului românesc. Desfrâul a atins cote fără precedent, 
desfrânata a ajuns emblema cetăţii, Sodoma şi Gomora i-au îngrozit pe oameni şi L-au mâniat pe 
Dumnezeu. Să ne oprim din cădere, atât cât mai avem vreme, până nu e prea târziu!  
* 
               Cipuri biometrice(Continuare din numărul trecut). 6. Propuneri şi perspective. Lăsând la o 
parte orice panică şi tulburare, care nu fac cinste creştinilor, refuzul în masă al unor experimente pe 
care Guvernul României le aplică în serie, ar trebui să ne pună pe gânduri şi să ne întrebăm dacă ne mai 
simţim, sau mai suntem consideraţi şi trataţi ca persoane umane, ori ca o simplă marfă, pe care se poate 
pune o etichetă, cip-uri etc. Nimeni din Guvern, nu s-a gândit să supună această temă dezbaterii publice, 
ca o problemă de etică cetăţenească sau de etică biometrică a tehnologiei moderne, aşa cum s-ar cuveni 
unei ţări democratice, la care se pare că suntem doar figuranţi. Propun ca implementarea privind cip-
urile biometrice să fie amânată, până ce această problemă va fi dezbătută public. Sf. Sinod al BOR să 
iniţieze toate demersurile legale pe lângă organismele responsabile, pentru a nuanţa legile privind 
paşapoartele şi alte documente personale, în raport cu convingerile ştiinţifice, religioase sau morale ale 
cetăţenilor. Până atunci să se respecte legislaţia actuală, privind noile cărţi de identitate, respectiv 
Ordinul 1190 din 31 iulie 2001 al Ministerului de Interne, care menţionează că „persoanele care refuză 
cartea de identitate din motive religioase“, pot primi buletine de tip vechi. La fel, HG 978/2006 privind 
fotografiile de paşaport, care dă  posibilitatea personalului monahal ca „fotografia să poată fi realizată 
cu capul acoperit, din motive religioase”. Prin opoziţia fiecăruia, prin trezirea unei solidarităţi de 
conştiinţă creştină la nivel naţional, putem cere legiuitorului să abroge noile legi din domeniul actelor 
electronice de identitate, sau să le aplice diferenţiat, fără ca aceasta să conducă la un regim 
discriminatoriu din punct de vedere politic, economic sau al serviciilor sociale. Personal, cred că 
introducerea cip-urilor este neconstituţională şi antidemocratică, întrucât nu s-a realizat prin dezbatere 
publică naţională şi încalcă flagrant ,,drepturile omului” prevăzute în Constituţia României şi în alte legi 
internaţionale. Am convingerea că Sf. Sinod va interveni la forurile legislative în acest sens, pentru a 
linişti problemele de conştiinţă ale credincioşilor BOR şi va demara conceperea unei doctrine sociale, 
care să reglementeze moral relaţia Bisericii cu lumea la toate nivelurile. După părerea mea, aceasta ar 
pune capăt oricăror speculaţii, precum şi unor substituiri şi intervenţii singulare, referitoare la cip-urile 
biometrice şi nu numai, care apar pe alocuri în cuprinsul Patriarhiei Ortodoxe Române”. 
* 
              Facem precizarea că, la 26 februarie, Sfântul Sinod al  Bisericii Ortodoxe Române s-a întrunit în 
şedinţă de lucru şi, printre altele, a discutat şi problema microcipurilor electronice. În decizia pe care a 
dat-o se precizează că fiecare cetăţean este liber să ceară sau nu paşaport cu cip sau fără cip electronic. 
Această decizie a nemulţumit pe foarte mulţi, fiindcă, de fapt, era ocolit răspunsul. Era ca şi cum ai fi 
întrebat: e bună de băut apa din această fântână sau e otrăvită, întrebare la care ţi se răspunde că dreptul 
de a bea sau nu apă este un drept natural al omului. Drept urmare, s-au semnalat proteste, iar pe internet 
circulă memorii de protest, semnate până acum de zeci de mii de cetăţeni din ţară şi din străinătate. Nu 
cred că lucrurile se vor opri aici!                                                                                                             
* 
              Memoriul lui Gheorghe Duncea.(Continuare din numărul trecut).  La Costeşti ne găsim în ziua de ... 
august 1820. Aici a  murit harambaşa Pavel Pavlovici din cauza rănii ce o căpătase în lupta cu turcii în Dealul Bătăliilor -  
Cireşu. Dumnezeu să-l ierte. Soarta l-a adus să moară aici, unde, cu 14 ani înainte, ca comandir al celor 500 de panduri sârbi 
organizaţi de Slugerul Teodor, după înfrângerea lui Kara-Gheorghe, a dat lupta cu turcii, în 1806. Ca să scape viaţa şefului 
lor, care era urmărit de turci, fiind rănit prima oară în viaţa lui, s-a închis în biserică, aşa cum am arătat mai înainte în 
povestirea mea. Acum, după 14 ani, iarăşi ne-am găsit laolaltă cu toţii. Eu căpitan la ceata numărul unu de panduri şi el 
căpitan la ceata de panduri numărul trei, luptând cot la cot contra turcilor, în bătălia din dealul Cireşu şi valea Bahnei. Acolo 
el cade rănit a doua oară. Săracul, însă de data asta mult mai greu ca în Costesti 1806, fiindcă e rănit de un plumb de pistol 
în umărul drept. A fost înmormântat în curtea bisericii din Costeşti. El toată viaţa lui a umblat fugar la fel cum umblu şi eu 
astăzi. La 1806 a fost harambaşa de haiduci în răzmeriţa lui Kara-Gheorghe. Apoi trece aici la noi şi de la 1808-1813 îl 
găsesc căpitan în armata de panduri a Slugerului Teodor, în războiul cu turcii. După acest război vine iarăşi aici şi de aici 
trece în Moldova şi acolo se întâlneşte cu şeful lor, Kara-Gheorghievici, şi pune la cale altă răzmeriţă. În 1817 trec amândoi 
în Serbia, însă acolo Kara-Gheorghievici a fosf prins de turci, care i-au tăiat capul cu săcurea. El ia comanda haiducilor săi 
şi fuge, iar aici la noi se bagă din nou în pandurii Slugerului Teodor, ducând lupta alături de noi contra turcilor pentru 
liberarea ţării lui şi a noastră, însă de data asta slab de noroc, şi el şi noi. După înmormântarea lui harambaşa Pavlovici, 
Slugerul Teodor a dat ordin ca să punem pandurii să taie pădurea lui Radu Muică din hotarul Baia de Aramă, unde vrea să 
facă o casă pentru el şi o cazarmă pentru pandurii care păzeau hotarul între noi şi Austro-Ungari{sic!. Radu Muică de frică a 
fugit în Austro-Ungaria, iar moşia lui din Baia de Aramă Slugerul a donat-o bisericii din Prejna. Radu Muică de abia acum s-
a întors din Austria, după moartea Slugerului Teodor, a dărâmat comanda făcută de Sluger şi bârnele pe care noi le tăiasăm 
pentru casă, le-a dat foc, iar moşia caută să o ia bisericii. După tăierea pădurii lui Radu Muică, în seara zilei de 14 august, 
am ajuns în satul Prejna. (Locului unde au fost tăiate bârnele pentru casă i se zicea şi în zilele lui Gh. Duncea: «La bârnele lui Tudor»). 
Noaptea am poposit aici şi a doua zi, 15 august 1820, s-a făcut o slujbă pentru pomenirea sufletelor adormite ale pandurilor 
căzuţi în lupta cu turci la Cireşu. Slujba a fost făcută de un sobor de preoţi în număr de zece, în frunte cu preotul Nicola 
Macu.  La terminarea slujbei, Slugerul Teodor s-a urcat pe scara bisericii şi a vorbit mulţimii de panduri. De aici a declarat 
lupta deschisă pe faţă contra stăpânirii şi ciocoilor. El a spus: «De astăzi înainte nu veţi mai cunoaşte nici o stăpânire şi nu 
veţi mai da nici-o ascultare la nimeni, decât mie şi căpitanilor mei. De aceea vă cer vouă la toţi pandurii câţi sunteţi 
adunaţi aici în această zi de sărbătoare „Adormirea Maicii Domnului”, să-mi juraţi credinţă cu mâinile pe cruce în faţa 
Sfintei biserici cu hramul zilei de astăzi clădită de mine şi de cel mai bun frate al meu de cruce, jupanul Gheorghe Duncea. 
Acela care va călca jurământul şi nu va asculta de ordinele mele şi ale căpitanilor mei îl voi da acestor cazaci care ne 
însoţesc pe noi să-l jupoaie de viu, la fel cum am făcut cu Covrea la Cerneţi». După cuvântarea lui, pandurii au jurat cu 
mâinile pe cruce în grup de câte zece, în faţa preoţilor şi a Slugerului. Apoi i-a organizat pe cete şi am plecat spre Baia de 
Aramă, prin comunele Isverna. Nadanova. Proitesti. Ponoare. Când am ajuns la Baia de Aramă, am poposit la vechiul lui 
stăpân, la ciocoiul Glogoveanu. Aici Slugerul Teodor a dat ordin să spargem pătulele şi pivniţele şi să aprovizionăm pandurii 
cu hrană şi caii, iar butoaiele cu vin şi ţuică le-am golit prin curte. După ce le-am golit şi le-am desfundat la un cap, le 
puneam pe cocii cu două roate trase de un cal. Pandurilor, însărcinaţi cu conducerea acestor cocii le-am dat ordin să bată cu 
maiele în fundul butoaielor, pentru a face sgomot în loc de tunuri. De aici de la Baia de Aramă ne-am luat drumul spre Padeş-
Tismana. În mânăstirea Tismana am închis pe boierii pe care-i adunaserăm până aci şi am jurat ultimul jurământ de credinţă. 
De la Tismana, ne-am continuat drumul spre Craiova, lăsând la Tismana o gardă de panduri să-i păzească pe boieri. Când 
am pus mâna pe Craiova, atunci Slugerul Teodor s-a declarat stăpân al Olteniei şi a schimbat de îndată ispravnici la judeţe 

precum şi vătafii de plai din Oltenia. Eu, având o vârstă înaintată şi prin faptul că sufeream de o răceală la picioare, nu am 
mai putut să merg mai departe. Şi atunci Slugerul Teodor m-a numit vătaf de plai al Plaiului Cloşani, în locul lui. Ei şi-au 
continuat drumul spre Bucureşti, iar eu m-am întors la noua mea dregătorie, şi în locul meu a trecut ginerele meu, căpitanul 
Bosoancă, ce 1-a urmat până la Bucureşti şi în retragerea până la prinderea Slugerului Teodor”(Va continua). 
* 
               Împuşcături în noaptea de Paşti. Părintele Stelică Zoican de la Balta  ne-a relatat o întâmplare 
deosebită, ce  s-a petrecut cu mulţi ani în urmă la biserica de la Balta în noaptea de Paşti, care merită 
cosemnată şi cunoscută de cât mai mulţi, fiindcă ea ajută la zugrăvirea unei epoci, unor vremi, pe care le 
vrem apuse. Ne cerem iertare părintelui, dacă, pe ici, pe acolo, am mai socotit necesar să intervenim, 
pentru a da textului o cursivitate cât mai bună şi a ne încadra în spaţiul de care dispunem: ,, Era în 
primăvara anului 1953. În comuna Balta, ca de altfel în toate comunele şi satele, grijile fiecărui 
gospodar erau multe. Unele erau legate de treburile specifice anotimpului, altele erau legate însă de 
cursul evenimentelor, de starea generală a ţării şi a lumii. Se vehiculau tot felul de ştiri şi de zvonuri, se 
anunţau noi legi şi noi cote, noi schimbări în ţară şi în lume. Fiecare se temea pentru el şi pentru familia 
lui, dar mai cu seamă pentru copii şi pentru viitorul lor. Cu toate atenţionările şi ameninţările miliţiei şi 
ale funcţionarilor primăriei, sătenii noştri găseau, totuşi, curajul necesar ca, în duminici şi sărbători, să 
păşească pe drumul bisericii şi să-I încredinţeze lui Dumnezeu temerile, gândurile şi speranţele lor. Aşa 
ştiau din moşi-strămoşi că trebuie făcut şi aşa făceau, în ciuda restricţiilor care nu mai conteneau. Se 
duceau la biserică îmbrăcaţi în straiele cele mai bune, majoritatea confecţionate de către gospodine în 
timpul iernii. Luau cu ei şi copiii. În trăistuţe înflorate sau în coşuri de răchită duceau prescuri din pâine 
coaptă pe vatră, o sticluţă cu vin  de grijanie  şi pomelnicul casei. Fiecare se îngrijea ca de Paşti să se 
spovedească şi să se grijească, să se împace cu toţi şi cu toate şi să primească pe Hristos Cel Înviat cu 
sufletul curat. 
              În anul acela venise în comuna Balta un primar ungur, pentru a face ordine, conform 
indicaţiilor noii orânduiri. Era un om aspru şi cu suflet rău, un om de care nu te puteai apropia. Ca să 
fie cât mai dur, a trimis zvon în comună, că interzice locuitorilor să participe la slujbele de seară numite 
denii din Săptămâna Sfintelor Patimi. Cei care ar fi îndrăznit să încalce porunca erau ameninţaţi cu 
amenzi uriaşe. Pentru ca nimeni să nu ,,tulbure ordinea publică” prin ieşirea seara în sat şi prin 
participarea la denii, a pus jandarmii comunei să patruleze şi să legitimeze pe fiecare. Credincioşii din 
Balta au avut curajul să-şi asume riscurile şi s-au dus la biserică, făcându-se că nu ştiu de interdicţii. Cu 
frica în sân, înarmaţi cu semnul Sfintei Cruci, cu rugăciunea şi cu postul, îndrăzneau să se strecoare pe 
uliţe, pe după pomi şi garduri, evitând întâlnirea cu patrulele. Se strecurau sfioşi în biserică şi-i 
mulţumeau lui Dumnezeu că n-au fost prinşi, că n-au fot văzuţi. Au trecut deniile, fără să se întâmple 
nimic. Era o linişte ameninţătoare, ca înainte de furtună.  
              Primarul nu s-a sfiit să trimită vorbă preotului că, dacă va îndrăzni cineva să bată clopotele în 
noaptea de Paşti, va fi împuşcat. A trimis acest mesaj prin epitropul bisericii, fiindcă aflase că tocmai 
acesta obişnuia să facă acest lucru.  
              În noaptea de Paşti, în pofida ameninţărilor şi interdicţiilor, oamenii din sat au venit toţi la 
biserică, aşa cum făceau în toţi anii. Au început pregătirile pentru slujbă. Preot la Balta pe vremea aceea 
era Părintele Ioniţă Popescu, care fusese dislocat de la Valea Anilor. În vârstă de peste 50 de ani, 
curajos şi conştiincios, omenos şi darnic, era iubit şi respectat de enoriaşi. Înainte de începerea slujbei 
propriu-zise, părintele a organizat cele cuvenite, însărcinând pe cei apropiaţi ai bisericii cu câte o 
misiune în cadrul slujbei, astfel ca lucrurile să meargă după rânduială. La clopot a rânduit pe epitrop. 
Acesta s-a scuzat şi a spus că-i este frică să se urce în turlă să bată clopotul, fiindcă primarul l-a 
ameninţat că va împuşca pe oricine va face aceasta. Părintele a încercat să îmbărbăteze pe alţii să se 
urce la clopot, motivând convingător: ,,-Nu-l lasă Dumnezeu, tată, să facă el asta!” Cu toate astea, n-a 
îndrăznit nimeni să urce scara. Se auzise că primarul este pe drum cu miliţieni şi jandarmi şi abia 
aşteaptă să pună în aplicare cele ce spusese. Văzând că n-are nimeni curaj să meargă să bată clopotul, 
părintele a zis: ,,- Tată, mă sui eu la clopot şi să vedeţi că nu va trage nici un foc! Nu va avea curajul! Îl 
va opri Dumnezeu să facă asta!” Aşa a fost. S-a suit părintele Popescu în turla bisericii. A bătut toaca, a 
bătut clopotul cu 150 bătăi, aşa cum era obiceiul. Lumea se ruga plângând în biserică pentru el, ca să nu 
fie împuşcat. A coborât apoi şi părintele calm, liniştit şi le-a zis: ,,-Vedeţi, tată, că nu s-a întâmplat 
nimic?”A început slujba după datină. Cineva i-a comunicat părintelui că primarul şi ai lui s-au retras 
din apropierea bisericii.              
 38
              Dimineaţa, tocmai când părintele miruia lumea şi împărţea ,,paştele”, a intrat în biserică 
colectorul primăriei, Mihai Călău, cu o geantă albă, mare, din piele de ied, atârnată la gât, ca la poştaşi. 
Acesta era unul din cei trei comunişti ai satului Balta, care au înfiinţat prima organizaţie de acolo. În 
viaţa de toate zilele, Mihai Călău era unul dintre vestiţii lăutari ai muntelui. Era un foarte bun mânuitor 
al clarinetei, iar mai târziu a cântat chiar în formaţia ,,Doina Gorjului”. Acolo unde cânta Mihai Călău, 
apoi era petrecere, nu glumă! Nu se făcea nedei în satele de munte fără Mihai Călău! În dimineaţa aceea 
de Paşti. Mihai Călău fusese trimis de primar la biserică cu o misiune precisă. El s-a strecurat printre 
cei prezenţi în biserică şi a mers direct la uşa altarului. N-a luat ,,paşte”, nu s-a închinat, n-a zis 
,,Hristos a înviat!”! De! În acel moment era omul stăpânirii, nu era un oarecare! A întredeschis uşa 
altarului şi,nevăzând pe părintele înăuntru, s-a întors. L-a observat lângă iconostas miruind şi, pe un ton 
sever şi impunător, i-a zis:,,-Părinte, mă trimise tovarăşul preşedinte să-mi daţi ouăle!” ,,-Ce să fac…?” 
l-a întrebat părintele surprins.  ,,-Să-mi dai ouăle!” Părintele Popescu a venit în faţa altarului, pe solee, 
lângă masa pe care era aşezat coşul cu ,,paşti”, din care împărţeau epitropii bisericii celor prezenţi. 
Alături era un coşuleţ cu câteva ouă, pe care le puseseră cei care luaseră ,,paşti”, aşa cum era obiceiul. 
,,-Tată, câţi salariaţi sunt la primărie?”  a întrebat părintele. ,,-Cu primar cu tot suntem şapte!” ,,-Tată 
Ilie, zise părintele epitropului, dă-i 14 ouă, de fiecare câte două!” Colectorul a izbucnit revoltat: ,,- Nu 
14, părinte, mi le daţi pe toate, că aşa a zis tovarăşul primar!” Preotul  a rămas neînduplecat. Ori 14, 
ori nici unul. I-a spus apoi: ,,- Ia tu clarinetul, tată Mihai, şi vino după-masă la centrul satului cu lăutarii 
tăi şi de acolo ia-ţi toate ouăle, fiindcă clarinetul este plugul tău, nu veni cu plotoaga asta la gât, să 
storci munca oamenilor!” A plecat Mihai Călău din biserică ruşinat şi supărat, iar părintele a cinstit cu 
ouă pe consilieri, pe enoriaşi, pe săracii care veniseră acolo”.  
              În numerele viitoare ale ,,Scrisorii pastorale” vom prezenta şi alte fapte şi întâmplări din părţile 
muntelui, fiindcă au importanţă de adevărat document. 
* 
              Lucrări în Bârda. Începând de la 15 Martie, în Bârda s-au oprit lucrările de alimentare cu apă şi 
au început cele pentru construirea şi betoarea şanţurilor în zona în care a fost asfaltat drumul anul trecut. 
Să sperăm că vor termina mai repede, fiindcă pământul dislocat aproape a înghiţit drumul, iar noroiul este 
un adevărat pericol. 
* 
              Fudulia Malovăţului. Malovăţul nu se lasă mai prejos de alte comune. Tot pe locul întâi se 
situează mereu. Aşa, bunăoară, la recenta şedinţă cu medicii din judeţ, s-a constatat, că la Malovăţ se 
plăteşte cea mai mare chirie pentru dispensar.  Sunt alte commune mult mai sărace decât Malovăţul, care 
au pus o chirie simbolică, ori chiar au permis funcţionarea dispensarului fără chirie. La Malovăţ se 
plăteşte însă o  chirie de trei milioane şase sute mii lei vechi pe lună. Asta înseamnă patruzeci şi două 
milioane lei vechi pe an, bani cu care ar putea fi cumpărate mai multe medicamente pentru urgenţe, 
aparatură medicală, materiale de întreţinere etc. Suntem însă pe locul întâi! Primarul se poate mândri! 
* 
               Ajutoare şi donaţii . Câteva enoriaşe ale parohiei noastre, în frunte cu Doamna Haidamac 
Miroana, au luat iniţiativa să strângă bani pentru a cumpăra un set de covoare noi pentru biserica din 
Malovăţ. Au fost urmate în grabă de altele şi astfel am putut să cumpărăm 80 metri patraţi de covoare, cu 
care vom acoperi parchetul din naos şi pronaos. Covoarele cumpărate până acum(80 mp) au costat 1.700 
lei. S-au strâns 2925 lei. S-au dat chitanţe tuturor donatorilor.  Dintre fruntaşi menţionăm pe Haidamac 
Miroana(cu alte câteva enoriaşe): 1200 lei; Paicu Domnica: 100 lei; Crăciunescu Paraschiva, Badea 
Alexandra, Voican Petre, Dragotă Nicoliţa, Vlădioniu Mariana, Borugă Norica, Ştefu Constantin, 
Meilă Nicolae, Popescu Marga, Căpeţ Angela, Iordache Mihai, Dima Vasile, Tătucu Grigore, 
Manolea Nicolae, Bucică Bebe, Bora Ion, câte  50 lei. Dumnezeu să le răsplătească acestora şi celor ce-
au donat mai puţin. Vom hotărî împreună dacă mai cumpărăm şi pentru altar, unde avem covoare aproape 
noi. Ne mai trebuie un aspirator. Dumnezeu să răsplătească tuturor donatorilor! 
* 
                 Doamna Mariana Brăescu-Silvestri din Bucureşti, scriitoare, soţia regretatului Dr. Artur 
Silvestri, a trimis parohiei noastre o donţie de 1.500 lei. Adăugându-i la valoarea ce o vom obţine din 
vânzarea cărţilor donate de către această familie parohiei noastre în luna noiembrie 2008, sperăm că vom 
putea să publicăm Noul Testament, din care să donăm fiecărei familii din parohia noastră câte un 
exemplar. Ne-au mai trimis donaţii: Domul Bogdan Soare din Bucureşti: 175 lei; Doamna Dr. Monica 

Petruţiu din Orăştie(HD) şi Doamna Barbu Ioana din Buftea(IF): câte 150 lei; Doamna Cojoc Elena 
din Botoşani(BT): 130 lei;  Doamna Cornelia Rotumdu din Botoşani a donat 100 lei. Domnul Ivaşcu 
Vasile din Bârda a mai adăugat 50 lei la contribuţia de cult, totalizând până acum 262 lei. Dumnezeu să 
le răsplătească jertfa! 
* 
                În cursul lunii martie, am donat pâine enoriaşilor care au venit la biserică şi unor bătrâni sau 
bolnavi din parohie astfel: 1 Mart.(Bârda): 70 pâini; 8 Mart.(Malovăţ): 214 pâini; 15 Mart.(Bârda): 90 
pâini; 22 Mart.(Malovăţ): 220 pâini; 25 Mart.(Malovăţ): 200 pâini; 29 Mart.(Bârda): 70 pîini. Aşadar, 
în luna martie s-au donat 846 pâini. Copiilor participanţi la slujbe li s-au donat  ciocolate. 
* 
              Pentru Fondul Central Misionar am virat 200 lei, bani care s-au strâns deja. Am închis colecta. 
* 
              Şedinţe. În şedinţa sa din 22 martie, Consiliul Parohial a hotărât să acordăm Parohiei Valea 
Boierească un ajutor de 1.000 lei, biserica din acel sat fiind în construcţie. De asemenea, a hotărât să 
plătim 400 lei pentru curăţirea cimitirului din Malovăţ şi 200 lei pentru cel din Bârda. Aşteptăm oameni 
doritori să execute aceste lucrări. A hotărât să văruim exteriorul bisericii de la Malovăţ. 
* 
              Plăţi. In ultima vreme am făcut următoarele plăţi mai mari: 4.900 lei tipografiei pentru cărţile 
Şiragul Mărgăritarului şi Balade din Transilvania, aflate în curs de apariţie; 1.700 lei pentru o parte 
din  covoarele de la biserica din Malovăţ; 1.000 lei ajutor pentru biserica de la Valea Boierească; 660 lei 
poştei pentru coletele cu cărţi expediate; 616 lei pentru pâinea donată  în martie credincioşilor; 510 lei 
protoieriei pentru făclii de Paşti; 200 lei protoieriei pentru Fondul Central Misionar;  200 lei pentru hârtie 
şi consumabile necesare imprimantei; 150 lei pentru 100 kg var necesar văruirii bisericii de la Malovăţ. 
* 
              Publicaţii şi emisiuni: În această perioadă, preotul Dvs. a publicat câteva articole, după cum 
urmează: Cum s-a zămislit  cartea, în ,,Aşii români”, Stuttgart(Germania), 2009, 18 mart., ediţie on-
line(http://www.asiiromani.eu); în ,,Starpress”, revista româno-americano-canadiană, 2009, martie 20, 
ediţie on-line(http://www.valcea-turism.ro); ,,Scrisoare pastorală”, nr. 143, în ,,Noidacii”, 2009, nr. 25-
26, ian.-febr., ediţie on-line(www.noidacii.ro); ,,Scrisoare pastorală”, nr. 149, în ,,Oservator”, 
Toronto(Canada), 2009, 28 ian., ediţie on-line (http://www.observatorul.com); ,,Scrisoare pastorală”, nr. 
150, în ,,Oservator”, Toronto, 2009, 14 febr., ediţie on-line(http://www.observatorul.com); ,,Scrisoare 
pastorală”, nr. 151, în ,,Oservator”, Toronto, 2009, 19 febr.., ediţie on-line 
(http://www.observatorul.com); în ,,Reţeaua literară Dialog European”, 2009, mart., ediţie on-
line(http://reteaualiterara.ning.com); ,,Scrisoare pastorală”, nr. 152, în ,,Observator”, Toronto, 2009, 17 
mart., ediţie on-line(http://www.observatorul.com); în ,,Reţeaua literară Dialog European”, 2009, mart., 
ediţie on-line(http://reteaualiterara.ning.com); Era ca un Ştefan cel Mare, care încerca să strângă o 
armată, în vol. In memoriam Artur Silvestri. Mărturii tulburătoare, Bucureşti, Editura Carpathia 
Press, 2009, pp. 11-18. 
* 
              Preotul a continuat seria de emisiuni pe tema Iisus Hristos-Mântuitorul lumii la Televiziunea 
,,Datina” din Tr. Severin: 20 mart., orele 20-21.30; 28 mart., orele 20-22. 
                                                                       * 
               Înmormântări.     La   21 mart.,   preotul Dvs. a participat la înmormântarea Prof. Vişan 
Constantin(72 ani) din Colibaşi. Fost profesor la şcoala de la Malovăţ mai bine de 40 de ani, director al 
acestei şcoli  multă vreme, el a intrat în conştiinţa locuitorilor comunei Malovăţ. Aproape fiecare familie 
din comună îi datorează recunoştinţă acestui om: unii – fiindcă i-a învăţat carte; alţii – fiindcă le-a învăţat 
copiii sau fraţii; alţii – fiindcă le-a învăţat părinţii. Într-o vreme în care majoritatea tinerilor din sate 
emigrau spre oraşe, căutând o viaţă mai bună, Profesorul Constantin Vişan şi Doamna Florica Vişan, 
soţia sa, au luat hotărârea de a rămâne în comună, de a se dedica educaţiei copiilor comunei, tinerelor 
generaţii. Au făcut operă de apostolat în învăţământul local, s-au impus prin seriozitatea, omenia şi 
competenţa de care au dat dovadă întotdeauna. Participarea masivă la înmormântare a locuitorilor din 
aproape toate satele comunei, cât şi a unor rude şi prieteni din alte localităţi a  confirmat respectul 
deosebit de care s-a bucurat Prof. Constantin Vişan. Înmormântarea a avut loc în satul Laz, unde era 
cripta familiei. Dumnezeu să te ierte, scump profesor şi prieten! 

* 
              La  31 mart., am oficiat slujba înmormântării pentru  Mema Constanţa(77 ani) din Bârda. 
Dumnezeu s-o ierte! 
* 
              Program. În cursul lunii aprilie avem următorul program de slujbe: 4 Apr. (Malovăţ-Bârda); 5 
Apr.(Malovăţ); 11 Apr.(Malovăţ-Bârda); 12 Apr.(Bârda); 13 Apr.(denie şi film la Malovăţ); 14 
Apr.(Denie şi film la Bârda); 15 Apr.(dimineaţa spovedit şi grijit la Bârda, la biserică şi-n sat; seara 
denie la Malovăţ); 16 Apr.(dimineaţa slujbă la Malovăţ; seara denie la Bârda); 17 Apr.(dimineaţa 
spovedit şi grijit adulţii la biserică şi-n sat la Malovăţ; seara denie cu prohod la Bârda, începând la ora 19; 
denie şi prohod la Malovăţ, începând de la ora 21); 18 Apr. (dimineaţa spovedit şi grijit copiii în 
Malovăţ; seara, la ora 19 pomeniri în Malovăţ; la ora 23.30 începe slujba Învierii la Malovăţ); 19 
Apr.(noaptea, la ora 3.30 începe slujba Învierii la Bârda); 20 Apr.(Bârda, slobozirea paresimilor la 
vii); 21 Apr.(Malovăţ, slobozirea paresimilor la vii); 23 Apr. (slujbă la Bârda, pomeniri la biserică la 
Malovăţ, la ora 12); 25 Apr.(dimineaţa, pomeniri la biserică şi la cimitir în Bârda; de la ora 11 pomeniri 
la biserică şi în sat, la Malovăţ); 26 Apr.(Bârda). Deniile încep la ora 19, adică la 7. În restul timpului, la 
orice oră din zi sau noapte, preotul poate fi găsit la biserică, acasă, sau la telefon 0724.99.80.86. Poate fi 
contactat şi pe e-mail la adresa: stanciulescubarda@gmail.com. 
* 
                  Tuturor enoriaşilor parohiei noastre şi cititorilor ,,Scrisorii pastorale” de aproape şi de 
departe le urăm ca să petreacă  Sfintele Paşti  cu sănătate şi bucurie.  
                                                                                        Pr. Al. Stănciulescu-Bârda 
 
 
 
 
 
 
 
Scrisoare pastorală 
Foaie periodică, gratuită a Parohiei Malovăţ-Mehedinţi 
Anul VII(2009), nr. 155(1 –15 Aprilie) 
 
              Dragii mei enoriaşi! 
              Basarabia însângerată. Cu toţii am urmărit în aceste zile evenimentele dramatice desfăşurate  
la Chişinău. Asemenea celor din decembrie 1989 de la Bucureşti, aceste evenimente au zguduit  lumea 
civilizată. Zeci de mii de oameni de bună credinţă, între care cei mai mulţi erau tineri, protestau în faţa 
instituţiilor  de vârf  ale ţării faţă de falsificarea alegerilor parlamentare. Din protestele lor reieşea că 
fuseseră înscrişi pe listele de vot nenumăraţi oameni decedaţi de mulţi ani, cât şi alţii plecaţi demult din 
ţară în străinătate. Votaseră de mai multe ori unii, la mai multe secţii de votare. Se înregistraseră bătăi şi 
alte multe asemenea. Oamenii aceia doreau repetarea votării şi verificarea atentă  a listelor de vot. În 
urma acestor voturi  discutabile, comuniştii obţinuseră peste 60% din locurile parlamentare, ceea ce le 
asigura o majoritate confortabilă. Protestul părea că decurge normal, civilizat, ca-ntr-o societate 
democratică. Iată, însă, că au apărut instigatori de aiurea, care au devastat sediile parlamentului şi 
preşedinţiei, au distrus bunuri şi au dat foc. Acesta a fost pretextul care a declanşat represaliile. Au 
început arestările, bătăile, s-a anunţat că sunt numeroşi morţi şi răniţi.  
              Colac peste pupăză, autorităţile au găsit ţapul ispăşitor în România. Au expulzat pe ambasadorul 
nostru de la Chişinău, au închis graniţa spre România, au introdus imediat viza şi taxa pentru cei ce voiau 
să tranziteze spre şi dinspre România. Preşedintele Moldovei a făcut o serie de afirmaţii grave la adresa 
preşedintelui nostru şi autorităţilor de la Bucureşti. Autorităţile noastre au tratat totul cu superioritate, cu 
diplomaţie, calm şi maturitate politică.  

              Nu ştim cum vor evolua lucrurile, dar evenimentele recente de la Chişinău, cred că înseamnă 
începutul sfârşitului unui regim dictatorial  comunist. Toate au un sfârşit. Moldovenii nu mai sunt cei de 
acum douăzeci de ani. Au circulat în Europa. Unii au fost la studii în şcolile româneşti şi europene, alţii 
au fost la muncă în ţările europene. Duhul libertăţii i-a molipsit şi pe ei. Au văzut şi ei societăţi 
democratice, libertăţi şi drepturi cetăţeneşti, care le-au dat de gândit. Precizez că am avut elevi la Liceul 
Economic din Tr. Severin din Basarabia şi din Transnistria şi pot afirma că au fost cei mai buni elevi pe 
care i-am avut. Tinerii aceia erau avizi de cunoaştere. Erau copiii necăjiţi, care doreau să realizeze ceva în 
viaţă. Erau capabili, talentaţi la ştiinţe exacte, dar şi la  literatură, teatru, muzică. Erau plini de bună-
cuviinţă şi de credinţă. M-am întâlnit cu unii dintre ei la mai mulţi ani după ce absolviseră. Am aflat că 
unii rămăseseră în România, dar alţii se întorseseră în Moldova. Astfel de tineri sunt drojdia care 
fermentează întreg aluatul social. Ei sunt  ceea ce erau paşoptiştii noştri, care, la 1848, venind din Apus 
cu ideile Revoluţiei Franceze, au răsturnat o orânduire socială şi au pus bazele României moderne.  
               Am convingerea fermă că nu va putea fi ţinut încătuşat un popor prea multă vreme, cu toate 
presiunile ce se fac asupra lui. Dictatura nu-şi mai are locul la acest început de veac şi de mileniu. 
Libertatea este aproape şi pentru Moldova. Dă, Doamne! 
* 
              Ultima treaptă. Mai sunt  câteva   zile până la Sfintele Paşti. Majoritatea dintre Dvs. v-aţi 
străduit şi aţi respectat tot postul după toată rânduiala. Cei mai bătrâni, copiii şi bolnavii nu au putut să-l 
ţină, motivele fiind binecuvântate. Totuşi, acum, în ultima săptămână, în Săptămâna Sfintelor Patimi, este 
necesar un efort mai mare din partea fiecăruia şi, cu siguranţă că se vor mai găsi mulţi, care vor ţine 
postul în aceste ultime zile, chiar dacă nu au putut să-l ţină până acum. Este de neconceput ca în Vinerea 
Sfintelor Patimi cineva să mănânce de dulce. Ar fi o adevărată sfidare a lui Dumnezeu. Cine vrea, găseşte 
soluţii; cine nu vrea, găseşte pretexte. Vă rog mult, fiţi Dvs  printre cei dintâi. 
* 
              Memoriul lui Gheorghe Duncea (Continuare din numărul trecut).  ,,După cum spune căpitanul 
Bosoancă, ginerele meu, care a fost faţă până a omorât pe Sluger, se vede că el a avut o moarte mult mai grea de cum a fost a 
lui Horia şi Cloşca din Transilvania. 
El spune că Slugerul a fost vândut de unul din căpitanii de panduri, Iordache, care călcaseră jurământul şi, în timpul 
răzmeriţei, cât au stat în tabără la Cotroceni, s-au dedat la omoruri şi tâlhării prin Bucureşti şi prin împrejurimi. Iar Slugerul 
Teodor, după ce a primit jurământul de credinţă din partea boierilor ţării, a făcut un sfat care să judece pe toţi acei care au 
făcut asemenea fapte din capul lor, fără ca să ştie cineva. 
Unii dintre aceştia au vândut pe Teodor şi l-au dat în mâna căpitanului Iordache, care era în oştirea lui Ipsilante. 
Căpitanul Bosoancă, de îndată ce a văzut că Teodor lipseşte dintre ei, i-a dat în gând că a fost prins de cineva. Lor li s-a spus 
că s-a dus să se înţeleagă cu Ipsilante la Târgovişte, ca să se unească să plece cu toţii contra Turcilor, din nou spre Bucureşti; 
iar pandurii să aştepte acolo liniştiţi, că Slugerul vine cu Ipsilante, cu oştirea lui, şi face legătura cu pandurii aici. Atunci 
căpitanul Bosoancă a luat zece panduri cu el, s-au schimbat de haine şi au luat haine de călugări pe ei şi au plecat a doua zi 
la Târgovişte, să vază ce e cu Teodor. Acolo când au ajuns, au găsit pe Teodor prins în mâinile grecilor lui Ipsilante, care l-
au luat afară din Târgovişte, l-au legat cu mâinile la spate, l-au desbrăcat în piele şi l-au crăpat cu un iatagan pe burtă, 
trăgându-i maţele din el cu sucala de viu.
Aşa i-a fost moartea Slugerului Teodor, pe care eu nu i-am văzut(-o), dar o scriu aici, aşa după cum mi-a spus-o 
ginerele meu, căpitanul Bosoancă şi el fugit în Transilvania, de două luni de zile. Acum urmează rândul meu, nu se ştie cât voi 
mai putea umbla fugar,  însă bunul Dumnezeu din ceruri este mare şi atotputernic, în El singur îmi este nădejdea. 
Această povestire este scrisă de mine, în conacul din pădurea Camenii, la moşia preotului Macu, unde stau ascuns.  
Jupan GH. DUNCEA” (Sfârşit). 
* 
              Diploma buclucaşă.   În 4 octombrie 2007 am susţinut examenul de doctorat. Comisia care m-a 
examinat mi-a acordat calificativul ,,magna cum laude”. Este o distincţie deosebită, ce se acordă când şi 
când câte unui candidat. V-am scris despre aceasta la timpul respectiv. Dosarul meu, cu actele, procesele 
verbale şi teza au fost trimise de universitate la Ministerul Învăţământului pentru validare. Aceasta este 
procedura legală. Comisia de validare a ministerului se întruneşte o dată sau de două ori  pe an. Spre 
nenorocul meu, comisia s-a întrunit abia în 19 iulie 2008. Cu acel prilej, mi-a fost recunoscut titlul de 
doctor în teologie, dar nu mi s-a mai acordat şi calificativul ,,magna cum laude”. Lucrul acesta nu mă 
afecta cu nimic, dar eram mâhnit, totuşi, fiindcă nu ştiam care fusese cauza de se  ajunsese la o asemenea 
concluzie. Când am arătat diploma caprelor, ţapul s-a uitat la capre şi parcă le-a zis: ,,- Vedeţi că ne-a 
minţit? Ştiţi ce ne-a spus, când a venit de la examen!”  Am căutat pe internet  şi am găsit lista cu membrii 
comisiilor de validare a doctoratelor. Preşedintele comisiei pentru Teologie era Înalt Prea Sfinţitul 
Mitropolit Laurenţiu Streza al Ardealului. Am descoperit că din comisie mai făcea parte şi… fostul 

meu profesor şi îndrumător de an de la Facultatea de Teologie din Bucureşti, preotul  N. Din acel moment 
nu am mai avut linişte. De acel profesor pe mine mă lega o poveste tristă şi tocmai de aceea nu puteam să 
tac. Am terminat facultatea în 1977. În 1983 am făcut spălarea picturii bisericii de la Malovăţ cu pictorul 
Vasile Ivănescu din Curtea de Argeş. Acest pictor a cerut în luna noiembrie recepţia lucrărilor, fiindcă 
venea frigul şi nu mai putea lucra. In faţa comisiei de recepţie şi a câtorva zeci de enoriaşi din Malovăţ, 
pictorul îşi luase angajamentul că în primăvara lui 1984 va veni să-şi termine lucrarea(8 metri patraţi), dar  
a insistat să i se dea toţi banii în noiembrie. I-am dat banii şi stimabilul n-a mai venit la lucrare. Conform 
contractului, l-am dat în judecată. A venit expertiză de la Bucureşti de la Biroul Naţional de Experţi şi au 
dat câştig de cauză parohiei. Am câştigat la Judecătoria Tr. Severin. Pictorul a făcut recurs la Tribunalul 
Mehedinţi. Parohia a câştigat. Pictorul a făcut recurs la Procuratura Generală a României. De Sf. Nicolae 
1984, Parohia Malovăţ a primit hotărârea Procuraturii Generale, prin care i se dădea dreptate. În tot acest 
timp, clauza din contract privind penalizarea de câte o sută de lei pentru fiecare zi întârziere peste termen 
făcuse ca suma ce trebuia s-o restituie pictorul ajungea la 14.200 lei. Lucrarea în întregime costase 23.000 
lei. Văzând că a epuizat toate căile de atac în justiţie, pictorul a făcut apel la Comisia de Pictură 
Bisericească a Patriarhiei Române. În acel timp, preşedintele acelei comisii era tocmai preotul N., 
profesorul şi îndrumătorul meu de an. El a venit în anchetă de două sau de trei ori la Malovăţ. Nu-l 
apăraseră pe Ivănescu avocaţii lui în instanţă, cum îl apăra atunci scumpul meu profesor. Conform 
hotărârii sfinţiei sale, parohia ar fi trebuit să-i mai plătească pictorului vreo 6.000-7.000 lei şi să renunţe 
la  hotărârea instanţelor judecătoreşti. La toate anchetele enoriaşii mei din Malovăţ  erau alături de mine. 
De fiecare dată se umplea biserică, aşa cum se umple în noaptea de Paşti. Consilierii mei de atunci erau 
oameni care trecuseră prin multe, cunoşteau legile şi îmi dădeau curaj. Menţionez aici pe regretaţii 
Bârnea Ion, Tărăbâc Nicolae, Manolea Gheorghe, Tărăbâc Alexandru, Popescu Sabin, Bogdan 
Nicolae. Profesorul  meu, văzând că rămân neînduplecat, a cerut mitropolitului Nestor să aprobe deferirea 
mea consistoriului pentru nesupunere şi pentru că mă adresasem instanţelor civile fără aprobarea 
prealabilă a autorităţilor bisericeşti. Ţineam legătura cu regretatul mitropolit Nestor Vornicescu prin 
scrisori şi telefonic. Îmi spunea de fiecare dată: ,,- Ţine-te bine, părinte Alexandre! Apără-ţi biserica! Nu 
te lăsa! De aici te apăr eu cu tot ce pot!” Şi m-a apărat, în sensul că n-a dat curs demersurilor iubitului 
meu profesor de a-mi bumbăci spinarea în consistoriu. Până la urmă pictorul a trebuit să achite ultimul 
leu. 
              Iată că acum, după un sfert de veac, profesorul meu făcea parte din comisia de validare a 
Ministerului Învăţământului. Am luat legătura telefonic cu Înalt Prea Sfinţitul Mitropolit Laurenţiu Streza 
şi l-am rugat să-mi spună dacă-şi aminteşte care au fost motivele pentru care mi s-a luat distincţia. 
Răspunsul a fost prompt: ,,- Părinte S., totul a pornit de la părintele N., care s-a făcut luntre şi punte ca să 
ne convingă să nu acordăm nici un fel de distincţie vreunui candidat din seria din iulie! Personal n-am 
împărtăşit acest punct de vedere, fiindcă una este să treci clasa cu cinci şi alta  cu zece. Aşa şi cu 
distincţiile acestea! Totuşi. Dacă a insistat atâta, i-am acceptat  de moment opinia!” I-am spus 
mitropolitului de conflictul pe care-l avusesem cu profesorul N. şi a înţeles atunci de unde i se trăgea 
profesorului poziţia de neînţeles de la şedinţa din iulie. Mitropolitul mi-a spus: ,,- Dacă poţi să 
documentezi ceea ce mi-ai spus mie, fă contestaţie!” Bineînţeles că puteam. Mulţi m-au sfătuit să nu fac 
contestaţie, fiindcă s-ar putea că ,,nemulţumitului să i se   ia darul”. Însă eu nu primisem un dar; primisem 
răsplata meritată pentru o muncă de rob desfăşurată de-a lungul anilor. Dacă trebuia să sufăr fiindcă îmi 
apărasem biserica şi enoriaşii să nu fie jefuiţi, o primeam cu plăcere. Ştiam că nicăieri în lume judecătorul 
cu care ai avut litigiu nu are dreptul să te judece. Am făcut contestaţia, am adăugat şi un alt exemplar din 
teză, copii după procesele verbale de la examene şi toate celelalte acte necesare. La începutul lui 
decembrie 2008  s-a întrunit Comisia de validare, fără profesorul N., a analizat contestaţia mea şi mi-a dat 
câştig de cauză. În ianuarie 2009 s-a întrunit o nouă comisie de supervizare şi mi-a redat calificativul. Pe 
3 martie ministrul a dat ordin universităţii să-mi anuleze diploma veche şi să-mi elibereze alta cu 
calificativul ,,magna cum laude”. Zilele trecute am ridicat diploma de la rectorat. Am venit cu ea acasă şi 
i-am arătat-o ţapului şi i-am zis: ,,-Vezi, bă, ţapule, bă, că nu te-am minţit! La voi treburile sunt simple: tu 
trebuie să fii întotdeauna cel mai tare din parcare; la noi lucrurile sunt mult mai complicate. Noi învăţăm 
în şcoală cum să ne iubim ca fraţii, pentru ca apoi mulţi ani să ne mâncăm precum câinii. Aşa-i că sunt 
treburi complicate?”.  

              Oricum, dacă scumpul meu profesor a avut prilejul de data aceasta să înţeleagă că nu suntem în 
ţara lui Papură Vodă şi nu guvernează numai legea bunului plac, este un câştig. Este un pas înainte! 
Dumnezeu să-l ierte, că eu nici măcar nu i-am purtat pică! 
* 
                FOLCLOR CONTEMPORAN  .  Doamna Ing. Monica Corleanca din Cincinatti(S.U.A.) ne-a 
trimis câteva proverbe româno-americane pentru a le publica în ,,Scrisoare pastorală”. O facem cu 
plăcere şi aşteptăm şi alte materiale de la o cititoare atât de distinsă: 
 ,,-Ca românu' nu-i nici unu', unde-s mulţi putea fi  unu!! 
 - Fie pâinea cât de rea, tot ţi-o fură cineva. 
 -Fie pâinea cât de rea, tot mai bun e cozonacul(varianta) 
 -Cine NE vizitează ne face ONOARE, cine NU, PLĂCERE. 
 - De urâtă nu-i frumoasă, da'i deşteaptă, proasta dracului! 
- Cine e harnic şi munceşte are tot ce vrea; cine-i leneş şi chiuleşte are tot aşa. 
-Cine-i harnic şi cinstit, ori e prost ori e tâmpit. 
-Ne naştem goi, uzi şi flămânzi. De abia după aceea lucrurile se înrăutăţesc. 
-Când nevasta tace, să n-o-ntrerupi. 
- În viaţă sunt două cuvinte, care deschid multe uşi:  ,,trage"   şi ,,împinge" . 
- Capul care a plecat, sabia nu-l taie. 
- Omul înţelept îşi face vara sanie şi iarna o pune pe foc. 
 -Cine fură azi un ou şi se lasă prins...e bou!!! 
 - Proverb marinaresc: ,,Iubeşte-ţi copilul, ca şi cum ar fi al tău”. 
- Nici o faptă bună nu scapă nepedepsită! 
 - Cum îţi aşterni, cum vine altul şi se culcă în locul tău. 
 - Ai carte, ai cu ce să te ştergi …. 
- Dacă totul a ieşit bine, înseamnă că ai greşit undeva. 
- Mama proştilor e mereu gravidă... 
- Prietenul la bani se cunoaşte. 
 - Mai bine burtos de la bere, decât cocoşat de la muncă! 
- Nu lăsa pe mâine ce poţi face azi, lasă pe poimâine, că poate nu mai este nevoie. 
- Când ai intrat în rahat până la nas, ţine-ţi gura închisă.  
- Nu eşti beat atâta timp cât poţi sta întins pe podea fără să te sprijini. 
 - Pauzele lungi şi dese, cheia marilor succese! 
- Cine se scoală de dimineaţă, nu a dormit acasă”. 
* 
              Ajutoare.  În această perioadă am primit o serie de donaţii, astfel: Domnul Colonel Marin 
Turculeanu din Lugoj(TM), Doamna Omir Lucreţia(Bucureşti), fiică a satului Malovăţ şi Doamna 
Carmen Ilinca de la Banca Comercială din Tr. Severin, Domnul Bâlgăr Anton din Rătez(GJ): câte 100 
lei; Doamna Papa Camelia de la Banca Comercială din Tr. Severin: 50 lei; Domnul Fugaşin Aurel din 
Bârda şi Domnul  Ing. Iosu  Doru din Malovăţ au achitat drept contributie de cult pe 2009 cate 50 lei. 
Tuturor le mulţumim. Dumnezeu să le răsplătească jertfa!  
* 
Conform hotărârii Consiliului Parohial, am acordat şi anul acesta  câteva ajutoare de Sfintele 
Paşti unor enoriaşi cu situaţie economică deosebită, după cum urmează: Cojocaru Maria, Oproiu 
Dumitru(pentru fiică), Popescu(Manafu) Elena, Badea Leontina(pentru nepot), Căprioru Ion, Ştefu 
Constantin(pentru copil) din Malovăţ; Stănciulescu Ion(pentru copil) şi Mihăilescu Ana din Bârda, 
câte 50 lei.  De asemenea, am acordat un ajutor de 200 lei studentului Iustin Ştiucă de la Facultatea de 
Teologie din Craiova, coleg cu cântăreţul parohiei noastre, care are nevoie de un transplant urgent în 
străinătate, pentru a putea lupta cu leucemia(cancer de sânge) de care suferă. Am făcut apel la cele peste 
10.000 de adrese de internet, pe care le avem în baza noastră de date şi, din câte am fost informaţi, a mai 
primit aprox. 3.000 lei datorită acestor apeluri. Dumnezeu să-i redea sănătatea! 
* 
   Plăţi. În această perioadă am făcut o serie de plăţi mai mari, astfel: 624 lei ajutoare de Paşti;  
2180 lei covoare  pentru toată biserica din Malovăţ ; 140 lei Protoieriei pentru tămâie. 

* 
              Publicaţii şi emisiuni. Deşi a fost o perioadă mai aglomerată şi mai secetoasă, 
am  reuşit să publicăm volumul  Balade din Transilvania(300 pagini). Cele 215 balade 
sunt culese direct de pe teren de către folcloristul Pavel Rătundeanu-Ferghete, căruia 
parohia noastră i-a mai publicat trei volume de colinde din Transilvania în ultimii ani.            
Într-o vreme în care manelele şi muzica discotecilor ne sufocă sufletul, Pavel Rătundeanu-Ferghete ne 
invită să ne întoarcem la izvoarele creaţiei artistice a poporului român, să scoatem din adâncurile 
spiritualităţii româneşti filonul de aur al cântecului epic, prin care strămoşii noştri au cântat faptele lor de 
vitejie, au fixat scene de viaţă de un realism impresionant, şi-au descris bucuriile, necazurile, durerile, 
aspiraţiile şi faptele pe care le-au socotit demne de a rămâne în istoria   neamului. Baladele din acest 
volum sunt culese de pe teren în ultimele decenii, ceea ce ne dovedeşte cu prisosinţă că folclorul 
românesc nu a murit, ci există, aşteptându-şi cu multă răbdare culegătorii şi valorificatorii. Dacă fratele 
cititor va gusta o clipă bucuria întâlnirii cu valoarea autentică a zestrei străbune păstrate în versurile 
acestor nestemate, înseamnă că obiectivul culegătorului şi al editorului a fost atins. 
* 
 Preotul Dvs. a mai publicat câteva articole astfel: Scrisoare pastorală”, nr. 153, în ,,Observator”, 
Toronto, 2009, 5 apr., ediţie on-line ((http://www.observatorul.com); Legea ca fărădelege, în ,,Origini. 
Romania”, Madrid, Spania, 2009, 14 apr., ediţie on-line(http://www.originiromania.com); ,,Scrisoare 
pastorală” nr. 154,  în ,,Starpress”, revista româno-americano-canadiană, 2009, apr. 15, ediţie on-
line(http://www.valcea-turism.ro) şi în ,,Agero”, Stuttgard(Germania), 2009, 17 apr., ediţie on-
line(http://www.agero-stuttgart.de). 
* 
              Preotul Dvs. a continuat emisiunile la Televiziunea ,,Datina” din Tr. Severin pe tema  Iisus 
Hristos – Mântuitorul lumii:  3  şi 10 aprilie, între orele 20.30- 22 . 
* 
                Anunţuri.    Am  primit ordin de la Episcopia Severinului şi Strehaei  ca  joi, 23 Aprilie, adică 
la Sf. Gheorghe să mergem toţi preoţii împreună cu toţi enoriaşii la Tr. Severin. Acolo, la catedrala din 
centrul oraşului, va avea loc slujba oficiată de Înalt Prea Sfinţitul Mitropolit Irineu al Olteniei, Prea 
Sfinţitul Episcop Nicodim al Severinului şi Strehaei şi, probabil, alţi ierarhi. Vă îndemn, aşadar, să 
mergeţi în număr cât mai mare acolo. Preotul va rămâne în parohie, bănuind că vor mai rămâne câţiva 
credincioşi, care vor veni la biserică. Pentru aceştia va face slujbă, aşa cum este anunţat programul în 
scrisorile precedente. Dacă veţi pleca chiar toţi, va veni şi preotul, împlinind cuvântul Scripturii: ,,Unde e 
turma, acolo şi păstorul!” 
* 
                  Duminică, 10 Mai, la biserica din Bârda, la ora 11.oo, va avea loc arendarea prin licitaţie a 
terenurilor de la Govăra, Retezeanu, cimitirului şi  curţii bisericii din Bârda, iar Duminică, 17 Mai, la 
biserica din Malovăţ, la ora 11,00, va avea loc arendarea prin licitaţie a terenului de la Ţigăreni, 
cimitirului şi curţii bisericii din Malovăţ. 
* 
                 Am cumpărat setul complet de covoare pentru biserica de la Malovăţ. Au costat  2180 lei. S-au 
strâns 3.000 lei. Au rămas disponibili aproape 900 lei. Dacă sunteţi de acord, putem demara lucrările de 
completare a gardului cimitirului de la Malovăţ. Prin extindere, au rămas porţiuni libere. Vom discuta 
aceste aspecte la biserică şi vom lua o hotărâre împreună. Mulţumesc cordial pentru toate contribuţiile. 
Dumnezeu să vă răsplătească! 
* 
               Înmormântări . S-a stins un mare interpret al cântecului popular românesc,            Ion 
Dolănescu. Câteva decenii el a legănat speranţele noastre de mai bine, bucuriile şi necazurile cu cântecul 
lui. Uneori ne-a mângâiat, alteori ne-a încurajat, dar întotdeauna ne-a arătat cât de frumoasă este zestrea 
muzicală moştenită din bătrâni. Eram elev la seminar, când s-a lansat el împreună cu Maria Ciobanu. 
Erau tineri şi frumoşi şi cântau superb. Peste tot erau aproape veneraţi de public. Imi amintesc că au avut 
un concert la Craiova, pe stadion. M-am dus şi eu. A fost prima şi ultima dată când m-am dus pe un 
stadion. Spectacolul a fost magnific. Veniseră mii de oameni acolo. Stadionul era neîncăpător. Cred că 

cei mai mulţi proveneau de la ţară. Cred că era vorba de acele generaţii  care-şi părăsiseră satele alungate 
de tăvălugul colectivizării, se încadraseră în industrie, locuiau în oraşe, dar sufletul lor rămăsese legat de 
lumea satului, unde-şi lăsaseră părinţii, fraţii, cunoscuţii şi amintirile. Prin Ion Dolănescu şi Maria 
Ciobanu  generaţiile acelea se reîntâlneau cu ceea ce lăsaseră acasă, şi, poate, se justificau în faţa 
orăşenilor, arătând câtă frumuseţe şi bogăţie spirituală au lăsat acolo, departe! Dumnezeu să-l ierte! 
* 
              La 2 Aprilie am oficiat, împreună cu Părintele Protopop Popescu Claudiu  slujba 
înmormântării pentru Glavan Marian(85 ani) din Malovăţ, iar la  14 aprilie pentru  Curea Nicolae(60 
ani)  din Bârda. Dumnezeu să-i ierte! 
* 
              În cursul lunii mai avem următorul program de slujbe: 2 Mai(Malovăţ-Bârda); 3 Mai(Malovăţ); 
9 Mai(Malovăţ-Bârda); 10 Mai(Bârda); 16 Mai(Malovăţ-Bârda); 17 Mai (Malovăţ); 21 Mai(Malovăţ); 
23 Mai(Malovăţ-Bârda); 24 Mai(Bârda); 28 Mai(Bârda, slujbă; Malovăţ, pomeniri la ora 12); 30 
Mai(Malovăţ-Bârda); 31 Mai(Malovăţ). În restul timpului, la orice oră din zi sau noapte, preotul poate fi 
găsit la biserică, acasă, sau la telefon 0724.99.80.86. Poate fi contactat şi pe e-mail la adresa: 
stanciulescubarda@gmail.com. 
* 
                  Tuturor enoriaşilor parohiei noastre şi cititorilor ,,Scrisorii pastorale” de aproape şi de 
departe le urăm ca să petreacă  Sfintele Paşti  cu sănătate şi bucurie.  
                                                                                        Pr. Al. Stănciulescu-Bârda 

